ဆင်မြန်းခွင့်ရှိသွားသော ၀တ်စုံလေးတစ်စုံ | Myanmar Gazette News Media Forum Network\nHome » My Dear Diary » ဆင်မြန်းခွင့်ရှိသွားသော ၀တ်စုံလေးတစ်စုံ\nPosted by စဆရ ကြီး on Dec 18, 2012 in My Dear Diary | 41 comments\n“ပိုင်ရှင်မဲ့ နှလုံးသားမို့ လေနှင်ရာ လွင့်စေခဲ့လေသလား”\nတစ်ချိန်က ကိုရင်စိုင်းတစ်ယောက်တည်း စိတ်ပျက်လက်ပျက် ညီးတွားခဲ့ဖူးလေသည်။ စိတ်ကူးပေါက်ရာ ရွက်လွှင့်နေခဲ့လေရာ တစ်ယောက်တည်းဘ၀ အတော်လေးလဲ အပူအပင်ကင်းလှပါလေဘိ။ စားချင်တဲ့အချိန်စား၊ သွားချင်တဲ့အချိန်သွား၊ အိပ်ချင်တဲ့အချိန်အိပ်နှင့် အနာဂါတ်လဲ တွေးပူစရာမလို၊ အတိတ်လဲ တွေးကြောက်စရာမလိုနှင့် မျက်မှောက်ကိုသာ တည့်တည့်ကြီး ပြုနေရလေသည်။ အတော်ကြီးကျေနပ်သလိုလဲရှိလေသည်။ သူများတွေလို ကိုယ်ချစ်နှစ်သက်သောသူများ သူများနောက်ပါသွားသဖြင့် နှမျောတသ သုံးကြိမ်ရွတ်ဆိုနေရန်လဲမလိုပေ။ ကိုယ့်ကိုကိုယ် ဟုတ်လှပြီလဲ ထင်ခဲ့လေ၏။ သို့ပါသော်လည်း သံသရာတစ်ကွေ့တစ်ပြောင်းတွင်မတော့ ရှေးရှေးက ၀ဋ်ကျွေးပါခဲ့လေသလားမသိ၊ အားနွဲ့သူတစ်ယောက်ထံတွင် အားပြတ်ပြီးလုံးလုံးလျားလျား သက်ဆင်းသွားရှာတော့သည်။ ဈာန်လျှောလေသည်ဟုပဲ ဆိုရလေမည်လား၊ ကျွတ်ချိန်တန်သည်ဟုပဲ ဆိုရလေမည်လား တင်းထားသမျှများ အရည်ပျော်ပြီး သူတစ်ယောက်သာ တစ်ကမ္ဘာထင်မိတော့သည်။\n“ နှစ်ကိုယ်တူ ချစ်သမျှတွေ အလိုတူရှစ်ဆကဲနေ…”\nအစချီသည့် သီချင်းသံကို တစ်ချိန်က နံနက်စောစော တိတ်ဆိတ်ငြိမ်သက်နေသည့်အချိန်တွင် ကြားလိုက်ရသည့်တစ်ခဏ အိပ်ယာမှ ထရခြင်းကို ကြည်နူးပီတိဖြစ်ရလေသည်။ ထိုသို့တေးသံသာလောက် အဘယ့်အဘယ်သောသီချင်းမှ ထိုမျှ ကြည်နူးနွတ်ပြောင်းခြင်းကို ပေးစွမ်းနိုင်သည်ဟုမထင်ခဲ့ပေ။ ကိုရင်စိုင်းမှာ ထိုသီချင်းများကို အိပ်ယာထဲမှာပင် ဖက်လုံးကိုခွပြီး စိတ်ကြည်နူးစွာဖြင့် ငါ့အလှည့်ကျရင်ဟူသော စိတ်ကူးဖြင့် တွေးရင်းနှင့် ပြုံးပြုံးကြီးစိတ်ကူးယဉ်ရင်းနှင့် အိပ်ယာထဲတွင် လူးလှိမ့်နေခဲ့ဖူးသည်။\nသီချင်းသံကြားရသူအဖို့မှာမူ ထိုမျှသာယာကြည်နူးဖွယ်ကောင်းနေလျင် ကိုယ်တိုင် မင်္ဂလာဆောင်နေရသူများအဖို့ အဘယ့် အဘယ်မျှ ကြည်နူးစရာကောင်းလိမ့်မည်နည်း၊ အဘယ့်အဘယ်မျှ ပျော်ရွှင်နေလိမ့်မည်နည်းဟု နာလိုခြင်းလဲ ဖြစ်မိသည်။ မင်္ဂလာဆောင်များတွင် သတို့သမီးလက်ကို အားပါးတရတွဲပြီး ဟိုလူ့နှုတ်ဆက်၊ ဒီလူ့နှုတ်ဆက်နှင့် မအားမလပ်နိုင်သည့်ကြားမှ သွားကြီးများဖြဲနေသည့် အနှီသကောင့်သားများကိုလဲ အိုဘယ့် လူစွမ်းကောင်းကြီးများဟု အားကျမိပြန်သေးသည်။ သတို့သမီးလောင်းမှ အားကိုးတစ်ကြီးပုံစံဖြင့် တွဲခိုထားသည်များ၊ မင်္ဂလာလက်စွပ်အပြန်အလှန်လဲလှယ်ကြသည်များ၊ သိက္ခာတော်ရ ဆရာတော်ကြီးများရှေ့မှောက်တွင် အကြင်လင်မယားဖြစ်ကြောင်း အသိအမှတ်ပြုလိုက်ပြီးနောက် ညင်ညင်သာသာ နမ်းလိုက်ကြပြီးသည့်နောက် ပရိသတ်များမှ ၀မ်းသာအားရ လက်ခုပ်တီးလိုက်သည်များကို မြင်ရသည့်နောက် ကိုရင်စိုင်းလဲ သတို့သမီးတစ်ယောက်လောက် လိုချင်လာတော့လေသည်။\nထိုစဉ်က ကိုရင်ရှူံးအတော်ငယ်ပါသေး၏။ ငယ်သေးဆို ဆယ်ကျော်သက်အရွယ်ပေမို့လား၊ လေတိုက်လို့ သစ်ရွက်လှုပ်လေသည်ကိုသော်မျှ ခံစားတတ်သည့်အရွယ်ပေမို့ ရင်ခုန်သံများလဲ ဆူညံစပြုနေချိန်မို့ထင်၊ အတော်လေး ခံစားတတ်မိခဲ့တော့သည်။\n“ နာကျင်လေသော နှလုံးသားမှာ ခံစားချက်တို့ရှိပြီကွယ်\nရွှေအိမ်စံ ငွေမင်းသမီးရယ် ရင်နာစရာ အဖြစ်ဆိုးလေးနောက်မှာကွယ်… “\nအစချီသော စိုးလွင်လွင်သီချင်းများကို အားပါးတရ၊ ခံစားချက်ပါပါ ကြိုက်နှစ်သက်ခဲ့ပြီးသည့်နောက် ကိုရင်စိုင်း ရွပိုးထိုးနေခြင်းများ အတော်လေးငြိမ်သက်သွားတော့သည်။ ဘ၀ဆိုတာကြီးကို သိမြင်လာတော့သည်။ စိတ်ကူးယဉ်အိမ်မက်မှ ရိုက်ပုတ်နှိူးခံလိုက်ရသူလေလား လက်တွေ့ဆန်သော ဘ၀ကြီးထဲ လူသားဆန်ဆန်တိုးဝင်ခဲ့တော့သည်။ စိတ်ထဲတွင်မတော့ တစ်ချိန်က အားကျခဲ့သော လူစွမ်းကောင်းကြီးများကိုမြင်တိုင်း သက်ပြင်းတစ်ချက်ကိုချ၊ မျက်နှာကိုလွှဲပြီး သင့်တော်သလိုသာ ကိုယ့်ကိုယ်ကို နှလုံးသွင်းရင်း လုပ်စရာရှိတာသာ ဖြောင့်ဖြောင့်ကြီးလုပ်နေတော့သည်။ အချစ်နှင့် မသက်ဆိုင်သူအနေနှင့် သတ်မှတ်ပြီး ချစ်ခြင်းနှင့် ကင်းကင်းကွာကွာသာနေတော့သည်။\n“ အကြောင်းရယ်ဖန်လာတော့ ပေါင်းဖို့ရယ်ဆုံလာလေရော့လား\nတစ်ကွေ့ကွေ့မှာတော့ ငါတို့တွေ ကြင်သူတွေ ဖြစ်နိုင်ကောင်းပါရဲ့”\nသူမအားစတွေ့ခဲ့စဉ်က သိမ်ငုတ်နေခဲ့သောစိတ်လေးမှ မချင့်မရဲဖြင့် အထက်ပါ ရင့်ကျူးခြင်းကို မ၀န့်မရဲ ရွတ်ဆိုခဲ့ဖူးလေ၏။ သူမနှင့်ဆုံတွေ့ခဲ့သောအချိန်တွင်မတော့ ကိုရင်ရှူံးမှာ နုနုနယ်နယ် စိတ်ကူးယဉ်တတ်တဲ့အရွယ်မဟုတ်တော့ပါ။ လူလတ်တန်းသို့ပင်ရောက်နေပြီဖြစ်သည်။ ငယ်စဉ်ကလူစွမ်းကောင်းကြီးများကို အားကျနေရုံမဟုတ်တော့ပဲ ထိုသူများနေရာသို့ ရောက်အောင်လုပ်မည်ဟု အတွေးများပြောင်းစပြုသောအချိန်ဖြစ်သည်။ ထိုမှစ ကိုရင်စိုင်းဗျာများရတော့သည်။ သူမအားပိုင်ဆိုင်နိုင်အောင် အဘယ်သို့လုပ်ရမည်။ သူမအား သတို့သမီးဝတ်စုံဆင်ပေးနိုင်ရန် အဘယ်သို့ကြိုးစားရမည်ကို ဖြစ်နိုင်ချေများဖြင့် တွက်ချက်ရတော့သည်။\nသူမအား သတို့သမီးဝတ်စုံဝတ်ဆင်ပေးရန် အကြံရှိသည်မှ Plan စဆွဲတော့သည်။ ကိုရင်စိုင်း Plan မှာ သုံးနှစ်ဖြစ်သည်။ ပထမနှစ်တွင် သူမလက်ခံနိုင်မည့်အဆင့်အတန်းရှိစေရန် လက်ရှိရှိရင်းစွဲ အနေအထားထက်သာရန်ကြိုးစားသည်။ ပထမနှစ်မှာပင် အောင်မြင်ခဲ့သည်။ ဒုတိယနှစ်နှင့် တတိယနှစ်များကိုတော့ သတို့သမီးဝတ်စုံဆင်မြန်းပေးနိုင်ရန် လိုအပ်သည့်ငွေကြေးများရှာဖွေသည်။ ထိုအချိန်တွင်မတော့ ကိုရင်စိုင်း Plan အတော်လေး ကသောင်းကနင်းနိုင်ခဲ့သည်။ သူမအားဆုံးရှူံးသွားလိုက်၊ ပြန်ရလိုက်နှင့် မှန်းထားသလောက် မဖြစ်လာနိုင်တော့ပေ။ သူမထွက်သွားလျင် ကိုရင်စိုင်း စိတ်တွေကသောင်းကနင်းဖြစ်ကာ ရည်ရွယ်ချက်မဲ့သွားပြီး ပိုက်ဆံတွေလျှောက်ဖြုန်း၊ သူမထံသို့ နည်းလမ်းပေါင်းစုံဖြင့် မျက်ရည်ခံထိုး၊ သူမပြန်ရောက်လာလျင် ဘ၀ကိုအသစ်ပြန်စနှင့် ဒုတိယနှစ်နှင့် တတိယနှစ်များတွင် ယောင်ချာချာဖြင့် သတို့သမီးဝတ်စုံပဲ ၀ယ်ပေးရတော့မလို၊ လက်ဖွဲ့ပဲ ပို့ရတော့မလိုလိုနှင့် နောက်ဆုံးတွင်မတော့ မဆုတ်မနစ် ကြိုးစားမှုကြောင့် ဇွဲဆုရသည်ဟုဆိုရမလိုပင်။ ကိုရင်စိုင်းမှာ သတို့သမီးဝတ်စုံဝယ်ပေးရန် ပါမစ်ကျတော့သည်။\nယခုမှစပါတော့သည်။ တစ်ချိန်က လူစွမ်းကောင်းကြီးများ ထိုတစ်ရက်ပြုံးပျော်ဖို့ အဘယ်မျှ ကြိုးစားခဲ့ရလေသနည်း၊ ထိုကဲ့သို့သော ၀တ်စုံမျိုးဆင်မြန်းခွင့်ရရန် အဘယ်မျှ ကြိုးစားရလေသနည်း၊ အစရှိသည်တို့ကို သိလာရသည့်တစ်ခဏ ရင်မောသလိုလိုတော့ရှိမိပြန်ပေမယ့် ထိုလူစွမ်းကောင်းကြီးများနေရာသို့ တက်လှမ်းနိုင်ရေးအတွက် ပျောက်ဆုံးသွားသော နံရိုးလေးတစ်ချောင်းကို ရှာတွေ့နေချိန်တွင် ထပ်မံမပျောက်ဆုံးစေရေး… ဆွေးနွေးပြီးသာ တိုင်ပင်လျက်နှင့်\nလာမည့် ၂၀၁၃ မေလ ၅ ရက်နေ့အတွက် ပြင်ဆင်ရင်းနှင့် ကိုရင်စိုင်းလဲ လူစွမ်းကောင်းကြီး ဖြစ်ပါတော့မည်ဆိုတဲ့အကြောင်း။\nကွန်ဂရက်ကျူလေးရှင်းပါ .. ရွာသား အသစ်စက်စက်ကလေးရေ …\nရွာသားအသစ်စက်စက်လေးမှလဲ ရွာသားဟောင်းကြီးကို လွန်စွာ ကျေးဇူးတင်ပါကြောင်း\nအသစ်လေးတွေကို ကြိုဆိုတဲ့အတွက်လဲ လွန်စွာမှ ကျေးဇူးတင်လှပါကြောင်း\nမင်္ဂလာပါ… ရွာသား အသစ်စက်စက်ကလေးရေ …\nနောက်ပီးတော့…ကွန်ဂရက်ကျူလေးရှင်းပါ .ရွာသား အသစ်စက်စက်ကလေးရေ …\nမင်္ဂလုံဆုံတော့မယ်ဆိုတော့…ရေးထားတဲ့ စာထဲမှာကို ပီတိသောမနသတွေ\nကိုရင်ရှုံးမဟုတ်တော့တဲ့ “ကိုရင်နိုင်” အတွက်ဂုဏ်ယူပါတယ်ဗျို့…\nအပေါ်က ရွာသားအဟောင်းအမြင်းကြီး…ဂီဂီ ခမျာတော့ မချိသွားဖြဲ လုပ်နေလေရဲ့…\nသတို့သားဘက်က ပွဲတက်ပေးဖို့အတွက် ရန်ကုန်နေသူများကို စုစည်းပြီး ဖိတ်ကြားတဲ့အကြောင်းကို အနီးကပ်ရင် သံချောင်းခေါက်ပါ့မယ်ဦးကြီးမိုက်ရေ… တွေ့ဆုံပွဲလေးအရင်လုပ်ပြီး အဲဒီမှာပဲဖိတ်စာဝေပြီး အနုနည်းနဲ့ ဓါးပြတိုက်ပါမယ်ဆိုတဲ့အကြောင်း….\nရွာသား အသစ်စက်စက်လေး ရေ မန်ဂေဇတ် ရွာမှ ကြိုဆိုပါ၏။\nဒါနဲ့ ကိုစိုင်းကွမ်းခေး ဆိုတဲ့လူတစ်ယောက်တောင် မတွေ့တာကြာပြီ။\nမိန်းမက internet မသုံးရ အမိန့်ထုတ်ထားလို့ ဖြစ်မယ် ။\nဒါကြောင့် အခြားတပါးသော နည်းလမ်းဖြင့် ကြံဆခြင်း ဖြစ်ပေလိမ့်မည်။\n“အိစက်ညက်ညောတဲ့ ဖဲမွေ့ယာပေါ်ဝယ် ချစ်တလင်းခေါ်မယ် ချစ်ဗျုဟာခင်းမယ့်တူမောင်မယ်..”\nမင်္ဂလာဆောင်ကျရင် အဲဒီသီချင်းဖွင့်မှာလားဗျ….။ နားထောင်ရတာ နဲနဲတော့ ရှက်တယ် တွေးချင်စရာ…….\nအဲဒါ ငါတို့ကို ဖိကြွားတာ (ဂေါ်မချွံ အသိုးအချဉ် ရွာသူားများ)\nအောင်မယ်..ရာရာစစ ခြေရာတိုင်းချင်တယ်ပေါ့ (လူစွမ်းကောင်း ရွာသူားကြီးများ)\n.. ဟဲဟဲ အိုက်လို မတွေးကြဘာဘူးလို့ ပြောမလို့\nWelcome to my World,.. ကိုရင်ရေ..\nဦးကြီးမိုက်လို ကိုရင်နိုင်လို့ ခေါ်ပါဘူး ကျုပ်က.. (နိုင်စားဖို့မှာမဟုတ်တာ.. ခြစ်ဖို့ ခြစ်ဖို့)\nအောင်မြင်မှုများနဲ့လူ လို့ ခေါ်လိုက်ပါတယ်ဗျာ.. ဗရာဗို\nကိုရွာစားကျော်ရေ… ရွာထဲမှာ မောင်ဂလာဆင်တွေ ခေတ်မစားခင်ကတည်းက ကြိုတင်အသိပေးဖူးပါတယ်… အကြောင်းကြောင်းသော အကြောင်းကြောင်းများကြောင့် ပျက်သွားခဲ့ပြီးမှ ခုမှသေချာလို့ ထပ်အသိပေးလိုက်ရပါကြောင်း….\nမနာလိုမဖြစ်ကြပါနဲ့ ဆိုတာကြီးကတော့ ရင်ခံသဗျာ.\nခင်ဗျားက နောင်နှစ် မေလကျမှမလားး ..\nCongratulation ပါ ကို ရှုံးရေ … မင်္ဂလာသတင်းကြားရတာ ၊ ၀မ်းသာပါတယ် ။\nရှင်တို့က ရဲတွေပဲ .. လုပ်ကြပေါ့အေ …. ။\nဟိ… တစ်သက်လုံး ထောင်ကျ (အိမ်ထောင်) တော့မှာကို ကြိုတင် ရင်ခုန်နေတယ်တဲ့…\nနောက်ထှာနော်… ဂုဏ်ယူပါတယ် ကိုရင်ရှုံးရေ……. :hee:\nသိပ်မြန်လို့လဲမရသေးဘူး သဂျီးရေ… နောက်ထပ် ၄လခွဲတောင်လိုသေးတယ်\nဒီ ရွာသားစစ်စစ် နဲ့ တွေ့ ခွင့်ရတာ လူ့ ဆန္ဒမျိုးစုံအကြောင်းကို လိုက်မရှာပဲနဲ့ လေ့လာခွင့်ရတာပါကလား\nCongratulation ပါ ကိုရင်ရှုံး တစ်ဖြစ်လဲ ၇ွာသားအသစ်စက်စက်လေးရေ ….\nကျေးဇူးတင်ပါတယ်နွယ်ပင်ရေ… နွယ်ပင်တို့ကို အမှီလိုက်မလို့ခုမှ\nဟို စိုင်းကွမ်းခေး ဆိုတဲ့ ရွာသားလိုတော့ မဟုတ်လောက်ပါဘူးနော်\nမင်္ဂလာပွဲ အရင် စပြောတယ်ပေါ့\nတော်တော် ပျော်နေ ထင်ပါ့ကွယ်\nရွာထဲက အပျိုလေးတွေကို ပြိုင် ပိုးမယ့်သူ တစ်ယောက် လျော့သွားသပေါ့\nအဲဒီ စိုင်းကွမ်းခေးဆိုတဲ့ လူကြီးအကြောင်းသိပ်ပြောကြာတာပဲ\nမသိလို့မေးပါရစေဦး… အဲဒီသူက ဘယ်သူလဲဟင်\nမောင်ရင်က ရွာသား အသစ်စက်စက်လေး ဆိုတော့ ဘယ်သိမလဲကွယ့်\nရွာထဲမှာ သူ့ကိုယ်သူ ရှုံးနိမ့်မှုများနဲ့ လူ ဆိုပြီးတော့ လာလာ ငိုပြနေတာ\n(အခုတော့ အရှေ့ အလယ်ပိုင်းမှာ ကြက်ကြော်ရောင်းနေ ထင်ပါ့) :harr:\nအခုတော့ ဘယ်ရောက်သွားလဲ မသိပါဘူးကွယ်\nအဲဒီလူကြီးက အရာရာမှာ ရှုံးတယ် ဆိုလားပဲ\nကိုရင်စိုင်း အဲ့နေ့ကြရင် 16ဆ လောက်ကဲ့ပလိုက်နော့ …\nသူ့ကြုံးဝါးချက်ကြီးကလဲ ကြောက်စရာကြီး ဘာတဲ့ … “လူစွမ်းကောင်းကြီး ဖြစ်ပါတော့မယ်” တဲ့\nဦးလေး မင်လာဆောင်ရင် တောဝက်သားကျွေးမှာလား :harr:\nတူညား ချောက်မေး မနေပါနဲ့ (———-) မင်္ဂလာချောင်ရင်ကော\nဘာကျွေးရမှာလဲ အဲ့ဒါ အရင်စဉ်းစားပါ\n(စိုင်းစိုင်ခမ်းလှိုင်+သီရိဆွေ ဆိုထားတဲ့ တီချင်းနာမည်)\nနာ မင်လာဆောင်ရင်လေ သုံးမျိုးကျွေးမှာ တိလား မိုဘိုင်းပြုတ်ကြော် ၊ မိုဘိုင်း နုတ်နုတ်စင်း ၊ မိုဘိုင်း ဖက်ထုပ် ၊ ကျွေးမှာ ရအောင်ရှာပေးထား ဒါဘဲ :harr:\nဟတ်ကဲ့ သများလဲ အပေါ်က သများတေလိုဘဲ\nကွန်ကရစ်ဂျူလေးချင်း လုပ်ပါတယ် :hee:\nကွန်ဂရက်ကျူလေးရှင်းပါ .. ကိုရင် စိုင်း ရေ\nကိုရင် ရှုံး က နေ နာမည်ပြောင်းလိုက်ပြီ ဆိုတော့ ၊\nရှေ့လျောက် ကိုရင် နိုင် အနေနှင့် အမြဲ ပျော်ရွှင်နိုင်ပါစေကွယ် ။\nဒါနဲ့ တစ်သက်မှာတစ်ခါ ဆင်မြန်းခွင့်ရတဲ့ ၀တ်စုံလေးဆိုတော့ ဘယ်သူနဲ့မှမတူအောင် နောင်ကို ဘယ်သူမှလည်း လိုက်မတုနိုင်အောင် စဉ်းစားသင့်တယ်နော်.. အကြံဥာဏ်လိုရင် ရွာသူ၊ ရွာသားတွေ ၀ိုင်းစဉ်းစားပေးမှာပေါ့။\nဂရုစိုက်ပါဗျို့ မင်္ဂလာဆောင်ကာနီး သတို့သားလောင်း သတို့သမီးလောင်းတွေ သတိထားရတယ်တဲ့ :harr:\nလက်ဖွဲ့ရန် အသင့် ပြင်ဆင်ထားပါကြောင်း ကြိုတင် သံချောင်း ခေါက်သွားပါသည်။ :hee:\nအခုမှပဲ လူနဲ့နာမည်နဲ့ လိုက်တော့တယ်။ ကိုရင်ရှုံး ဆိုတဲ့ နာမည်ကိုပြောတာပါ။ ချစ်မိတဲ့လူက အရှုံးပဲ ကိုရင်ရှုံးရဲ့။\nလူစွမ်းကောင်းကြီး ကိုရင်စိုင်းဖြစ်တော့မှာဆိုတော့လည်း ကြွားနိုင်ပြီပေါ့လေ ကိုယ့်ကုသိုလ်နဲ့ ကိုယ်ကြွားနိုင်တာမို့ မုဒိတာပွားပါတယ်။\nဖူးစာမှန်ရင် သိကြားမင်းဆင်းဖျက်တောင် မပျက်ဖူးဆိုတာ ယုံပြီမလား\n၀င်ရောက်အားပေးကြသော ရွာသူ/ ရွာသားဟောင်းများကို လွန်စွာကျေးဇူးတင်ပါကြောင်းနှင့်\nအချိန်ဆင်းရဲလှသောကြောင့် တစ်ယောက်ချင်းစီ စာမပြန်ဖြစ်တာကို ခွင့်လွှတ်စေလိုပါကြောင်း\nCongratulation ပါဗျာ…… မကြာခင်အိုရတော့မယ်ဆိုတော့ တစ်ရွာလုံး မီးခိုးတိတ် ဖိတ်ပလိုက်ပါလား…….. မင်္ဂလာချောင်မယ် မင်္ဂလာချောင်မယ် ၀ါကျွတ်ရင်ကွယ်…… ခရေးတွေလဲ ဖေ့ကြားမယ်…… လူကြီးတွေလဲ ဖေ့ကြားမယ်…… တစ်ရွာလုံးကိုလဲ ဖေ့ကြားမယ်…….. (စကားမပီကလာ ပီကလာသံ) ဖေ့ကြားမယ် = ဖိတ်ကြားမယ်\nစွံပလွန်သီးနဲ့ ကြက်တောင်ပံရိုး နေ့တိုင်းစား အားမွေးထားပေါ့ကွာ…။\nအဲဒါစား အဟုတ်ပဲ ဂွဒ်သလားဗျ….. ဦးကြောင်ကြီးရ\nအော် ……. အင်း……ဟုတ်ကဲ့…..အေးဘာာာ…..\nခြေရာ ဖျောက်ပြီး ရွာသားအသစ်စက်စက် ကလေး ဆိုပြီး ပြန်ဖြစ်လာပါလား..\nကြိုပြီး အများကြီး ရေရှည်စီမံကိန်း ဆွဲတတ်သူမို့ ဘာမှ ဆရာ လုပ်ဖို့ လိုမယ် မထင်ဘူးနော်။\nပျောက်ဆုံးသွားသော နံရိုးလေးတစ်ချောင်းကို ရှာတွေ့နေချိန်တွင် ထပ်မံမပျောက်ဆုံးစေရေး… ဆွေးနွေးပြီးသာ တိုင်ပင် …… ဂွတ်တယ်ဗျာ ..\nနံရိုးပျောက်ရင် ရှာရမည့်နည်းလေး သိခွင့်ရှိမလားဗျ ..


zawgyi-keyboard-0.3.0 will be released with new features – box02's little blog\nAugust 3, 2009 by box02\nzawgyi-keyboard-0.3.0 will be released with new features\nကျနော် ဒီ features လေးတွေကိုစိတ်ကူးထားတာကြာပါပြီ၊ အချိန်မရခဲ့တာရယ်ကြောင့်ပါ။ ခုတော့ အခြေအနေကဖန်လာပါပြီး၊ ကိုစိုးမင်းက ဇော်ဂျီဖွန့်အသစ်ကို new features တွေနဲ့ စပြီး introduce လာခဲ့ရာ ကျနော်တို့လက်ရှိအသုံးပြုနေတဲ့ ဇော်ဂျီဖွန့်ဟာလဲ အင်မတန်မှ ကောင်းမွန်လာခဲ့ပါတယ်။ ဒီလို nice features တွေရှိတဲ့ ဇော်ဂျီဖွန့်အသစ်နဲ့အတူ Linux/Unix zawgyi_keyboard installer ကလဲ new features တွေနဲ့ စတင် release လိုက်ပါတယ်။ ဒီ zawgyi_keyboard.py module က Python Programming Language နဲ့ရေးသားထားပြီး ပါဝင်တဲ့ functions တွေကတော့ ..\nတို့ဖြစ်ပါတယ်။ Install, remove functions က မိမိရဲ့ system ဟာ Linux လား FreeBSD လားကို အလိုလျှောက် detect လုပ်ပြီးတော့ သင့်တော်ရာ directories ရှာဖွေပြီး font & xkeyboard ကို install & remove လုပ်ပေးမှာဖြစ်ပါတယ်။ အရင်ကလို install, uninstall, install_freebsd, uninstall_freebsd scripts တွေကို ခွဲသုံးစရာမလိုတော့ပါဘူး။ နောက်ပြီး font upgrade feature ကလဲ မိမိ အသစ် download လုပ်ထားတဲ့ font path (font directory) ကိုဖော်ပြပေးရုံနဲ့ ဒီ program က ဇော်ဂျီဖွန့်ကို အဲဒီဖော်ပြပါ directory မှာရှာပြီး system ထဲမှာ installed လုပ်ပြီးသားဖွန့်နဲ့ ခုခင်ဗျားအသစ်သွင်းချင်တဲ့ ဇော်ဂျီဖွန့်ကို ပြန်ပြီးဖော်ပြပေးမှာပါ။ အကယ်၍ user က upgrade ကိုဆက်လုပ်ချင်တယ်ဆိုရင် ဒီ program ကဆက်လက်ဆောင်ရွက်ပေးသွားမှာပါ။\nlayout help ကတော့ short guide လေးပါပဲ၊ Linux system မှာသုံးတဲ့ GUI keyboard preferences program ကိုဖွင့်သုံးဖို့နဲ့ keyboard indicator ကို panel ပေါ်မှာ ဘယ်လို add ရတယ်ဆိုတဲ့ text base short guide လေးပါ။\nနောက်တစ်ခုက ဒီ python script လေးဟာ GNU GPLv3 License နဲ့ release လုပ်တာမို့ open source လဲဖြစ် Freedom to use, learn, edit, modify, hack လဲဖြစ်တဲ့အတွက် လေ့လာသူများအတွက်လဲ တစုံတရာအကျိုးအမြတ်ရရှိစေမှာဖြစ်ပါတယ်။ အကျဿဉ်းချုံးပြောရရင်တော့ ခုထွက်မယ့် zawgyi-keybaord-0.3.0 release မှာ zawgyi_keyboard.py script နဲ့အတူ ကိုစိုးမင်းရဲ့လက်ရာ ရင်ခုန်စရာ ဇော်ဂျီဖွန့်အသစ်ရဲ့ new features တွေနဲ့အတူထွက်ရှိတော့မှာမို့ users များအတွက် ဝမ်းသာစရာသတင်းကောင်းလေး ပေးအပ်ပါတယ်ဗျား ..\nခုလောလောဆယ် testing လုပ်နေသေးတာဖြစ်တဲ့အတွက် ဒီ ၁ရက် ၂ရက်အတွင်း ထွက်လာမှာပါ။\nခု cygwin ပေါ်မှာ testing လုပ်ထားတာလေးကို screenshots ထားတဲ့အတွက် နမူနာလေးတော့တင်ပေးလိုက်ပါတယ်။\nshort guide for layout\ninstalling zawgyi-keyboard package\nzawgyi font upgrading\nuninstall package and quiting the program\nအကယ်၍ users များမှာ idea အသစ်လေးတွေရှိမယ်ဆိုရင် ကျနော့်ကိုတင်ပြနိုင်ပါတယ်၊ release ထုတ်ပြီးတဲ့အခါ errors တွေ bugs တွေတွေ့တယ်ဆိုရင်လဲ reports/pitches တွေပေးကြပါလို့ တောင်းဆိုပါရစေ..\nPackage release soon!!\nThis entry was posted in Linux, Prgramming, Software, Testing, Unix, Zawgyi and tagged Linux, Package, Python, release, Unix, Zawgyi. Bookmark the permalink.\n← How to share files using samba on Debian 5\nzawgyi-keyboard-0.3.0 release out →


သုတကမ္ဘာ: ခုနှစ်ရက်အတွင်း ဆယ်ပေါင် နှင့်အထက် အဆီချ Diet Program\nအရသာရှိစေရန် ဆား၊ ငရုတ်ကောင်း၊ မဆလာ၊ အမွှေးအကြိုင် လိုအပ်သလိုထည့်ပါ။ (တုန်ယမ်း ချဉ်စပ် အနှစ်နဲ့ တွဲဖက်ချက်လျှင်လည်းရပါသည်… ကျွန်တော်ကတော့ တုန်ယမ်းနှင့်တွဲချက်ပါသည်…. အနံအသက် အတော်သက်သာသည်ကို တွေ့ရပါသည်..)\nပွက်ပွက်ဆူ အနေအထားမှာ ၁၀ မိနစ်ခန့် ထားပါ။ ထို့နောက် မီးလျှော့ပြီး ဟင်းသီးဟင်းရွက် များကို နူးနပ်သည်အထိ ချက်ပါ။\nအထက်ပါအဆီကျဟင်းရည်ကို အချိန်မရွေး၊ စားချင်သလောက် စားသုံးနိုင်ပါသည်။ ဤဟင်းရည်ကို စားသုံးခြင်းဖြင့် ကယ်လိုရီများမတိုးလာနိုင်ပါ။ များများစားလေ အလေးချိန်ပိုလျော့နိုင်လေဖြစ်ပါသည်။ အလွန်ကြာရှည်စွာစားသုံးလျှင်မူ အာဟာရချို့တဲ့ခြင်းဖြစ်လာနိုင်ပါသည်။ နေ့လည်ပိုင်းများတွင် အပြင်သွားနေရမည် ဆိုပါက ထမင်းချိုင့်ထဲထည့်၍ သယ်ယူသုံးဆောင်နိုင်ပါသည်။\n(၇) ရက်စားသုံးနည်းအစီအစဉ်ကို သင်အဆင်ပြေသလို စားသုံးနိုင်ပါသည်။ အညွှန်းအတိုင်း တိကျစွာလိုက်နာပါက သင့်ခန္ဓာကိုယ်အတွင်းရှိ အညစ်အကြေးများ သန့်စင်သွားပါ လိမ့်မည်။ ပေ့ါပါး ကျန်းမာခြင်း ကိုလည်း ခံစားရပါလိမ့်မည်။\nဤစားသုံးနည်းကို စားသုံးနေချိန်အတွင်း ကိုယ်ခန္ဓာအတွင်းရှိအဆီများကို ဖယ်ရှားနေသည့် ကာလဖြစ်သောကြောင့် အရက်၊ ယမကာသောက်ခြင်း မသင့်လျော်ပါ။ ဤဟင်းရည်စားသုံးခြင်းကို အနည်းဆုံး ၂၄ နာရီခွာ၍ ရပ်ပြီးမှ အရက် သုံးဆောင်သင့်ပါသည်။\nဤအဆီကျဟင်းရည်ကို ဆာလောင်သည့် အချိန်တိုင်း၊ ကြိုက်သလောက် ထပ်ကာထပ်ကာ စားသုံးနိုင်ပါသည်။ ဤဟင်းရည်ကို စားသုံးခြင်းဖြင့် ကယ်လိုရီမတိုးလာနိုင်ပါ။ များများစားလေ များများ အလေးချိန် ပိုလျော့လေဖြစ်ပါသည်။\nSatred Heart Hospital မှ ခွဲစိတ်ကုသမှုမခံယူမီ ကိုယ်အလေးချိန်လျင်မြန်စွာကျဆင်းရန် လိုအပ်သော အ၀လွန်လူနာများအတွက် အသုံးပြုသည်။\nသစ်သီးများအားလုံး (ငှက်ပျောသီးမှအပ)၊ ပထမနေ့တွင်ငှက်ပျောသီးမှ အပ၊ အခြားသစ်သီးများအားလုံးကို စားသုံးနိုင်ပါသည်။ သခွားမွှေးသီးနှင့် ဖရဲသီးများမှာ အခြားသစ်သီးများထက် ကယ်လိုရီပါဝင်မှု လျော့နည်းပါသည်။ ပထမနေ့တွင်အဆီကျဟင်းရည်နှင့် သစ်သီးများကိုသာ စားသုံးခွင့်ရှိပါသည်။ အချိုမပါသော လက်ဖက်ရည်၊ cranberry juice နှင့်ရေကို သောက်သုံးနိုင်ပါသည်။ (ကျွန်တော့ တုန်းက တော့ .. ဖရဲသီး နှင့် အဲဒီဟင်းရည်နှစ်မျိုးတည်းကို ပဲ သောက်ပါတယ်.. ပထမနေ့မှာ အတော်ခံရခက်ပါလိမ့်မယ်… စိတ်လည်း တိုတတ်ပါတယ်… )\nဟင်းသီးဟင်းရွက်များအားလုံး၊ အစိမ်းဖြစ်စေ၊ ကျက်ပြီးသားဖြစ်စေ သင်ကြိုက်ရာ ဟင်းသီးဟင်းရွက်များကို ဗိုက်ပြည့်သည်အထိ စားသုံးနိုင်ပါသည်။ အစိမ်းရောင်ရှိ၊ အရွက်ပါသော ဟင်းရွက်များကို ပို၍စားသုံးသင့်ပါသည်။ ပဲအမျိုးမျိုးနှင့် ပြောင်းဖူးများကိုတော့ ရှောင်ကြဉ်သင့်ပါသည်။ သင်ကြိုက်ရာ ဟင်းသီးဟင်းရွက်နှင့် အဆီကျဟင်းရည်ကိုတွဲဖက်၍ ညစာအတွက်သုံးဆောင်ပါ။ ကင်ထားတဲ့ အာလူးကြီးတစ်လုံးကို ထောပတ်နှင့်ရောပြီး တစ်ခါစားသုံးခွင့်ရှိပါသည်။ ဒုတိယနေ့မှာ အဆီကျဟင်းရည်ကို ကြိုက်သလောက်စားသုံးခွင့်ရှိပါသည်။ သစ်သီးစားခွင့်တော့မရှိပါ။ (ကန်စွန်းရွက် ဂေါ်ဖီထုတ် စတာတွေကို နည်းမျိုးစုံနဲ့ ကြော်စားခဲ့ပါတယ်… ဆီကို ပါလေ့ရုံ အနံ့ကလေး လောက်ထည့်ပြီးရေနဲ့ ကြော်ပါ…… အဆင်ပြေပါလိမ့်မယ်. …. သူတို့ ကတော့ ဘိုစာဆိုတော့ အာလူးကင်ပေါ့လေ… ကျွန်တော်ကတော့ နီးနီးနားနား အဆင်ပြေတဲ့ ကိုရီးယားထမင်းလိပ်တစ်ပွဲ ၀ယ်စားလိုက်ပါတယ်.. အဓိက ကစိဓာတ်ပါတာချင်းတူတူပဲလေ… . )\nငှက်ပျောသီးနှင့် အဆီထုတ်ထားသော နွားနို့၊ အဆီကျဟင်းရည်နှင့် တွဲဖက်စားသုံးတဲ့အခါမှာ ငှက်ပျောသီးကို (၈) လုံးအထိ စားခွင့်ရှိပြီး အဆီထုတ်ထားတဲ့နွားနို့ကိုတော့ ကြိုက်သလောက် သောက်ခွင့်ရှိပါ သည်။ ငှက်ပျောသီးနှင့် နွားနို့မှာ ကယ်လိုရီနှင့် ကာဗိုဟိုက်ဒြိတ် အများအပြားပါဝင်ပါတယ်။ ဒါပေမယ့် ဒီနေ့မှာ အချိုကိုတောင့်တစိတ်တွေ လျော့ကျသွားစေဖို့ အတွက် ပိုတက်ဆီယမ်၊ ကာဗိုဟိုက်ဒြိတ်၊ ပရိုတင်းနှင့် ကယ်(လ)စီယမ်တို့ကို သင့်ခန္ဓာကိုယ်က လိုအပ်ပါသည်။\n(အဆီထုတ်ထားတဲ့ နွားနို့ ရှာမတွေ့နိုင်ခဲ့တာကြောင့် …. ငှက်ပျော်သီး ရှစ်လုံးကို မနက်စာအဖြစ် စားပြီး .. နေ့လည် နဲ့ ညနေကို အရွက်ကြော်ပဲစားခဲ့ပါတယ်… သူမှာတဲ့အတိုင်းတော့ မစားဖြစ်ခဲ့ပါဘူး)\n(ကြက်သားကို ပြုတ်လိုက်ပြီး …. ခရမ်းချဉ်သီးနဲ့ တွဲစားပါတယ်…. ညနေဗိုက်ဆာတော့လည်း ခရမ်းချဉ်သီးပဲစားပါတယ်…… )\n(ပျော်စရာကောင်းတဲ့နေ့ပါပဲ … ကြက်ကင် တစ်ခြမ်းဝယ်လိုက်ပြီး မနက်ညကို အရွက် တစ်မျိုးမျိုးနဲ့ တွဲကြော်ပြီး စားလိုက်တယ်…. ညနေဗိုက်ဆာတော့ ခရမ်းချဉ်သီးပဲစားပါတယ်…)\n(သစ်သီးရည်က ရှာရခက်တာကြောင့် …. သစ်သီးနဲ့ အရွက်ကြော်ကို တတိယနေ့ ကစားသလိုပဲစားခဲ့ပါတယ်..)\n(တစ်ပါတ်ပြည့်တဲ့ အခါ ကိုးပေါင်တိတိကျပါတယ်…. ဒါက ဒီကြားထဲမှာ ကျွန်တော် တို့ ဟူးကြော်နည်းနည်းစားလိုက်တာ ပါလိမ့်မယ်ထင်ပါတယ်… နောက်မုန့်ဟင်းခါး တစ်ပွဲလည်း စားမိပါတယ်.. ကဲ ချစ်လှစွာသော သူငယ်ချင်းမိတ်ဆွေပရိသတ်များ လည်း တစ်ပါတ်လောက်စမ်းကြည့်စေချင်ပါတယ်…. အဆင်ပြေမှာပါ…. အစပိုင်းမှာ အနည်းငယ်ဒေါသကြီးပြီး နောက်ပိုင်းတော့ အသားကျလာမှာပါ…. အောင်မြင်ကြပါစေဗျာ…. )\n(ဒီ diet program ကို ကျားမ မရွေးလုပ်နိုင်ပါတယ်)\nကမ္ဘာ့အဆင်းရဲဆုံး သမ္မတက ပိုင်ဆိုင်မှုရဲ့  ၉၀ ရာခိုင...\nGentleman (Thailand Version)\nအသုံးတွင်ကျယ်နေသော ဝါကျပျက်များ (၁)\niPad ရှိရုံနှင့် Apple မောင်းသော ကားစီးနိုင်ပြီ\nကမ္ဘာ့ တန်ဖိုးအကြီးဆုံး iPhone 5\nစင်ကာပူနိုင်ငံရဲ့ ထူခြားတဲ့ အကြောင်း ၁၀ ချက်\nအမျိုးသမီးတို့ အနိုင်ကျင့်ခံရစေခြင်းမှ ကင်းဝေးစေမည...\nအင်း အိုင် ခါးလှည့် လက်ဖွဲ့ မန္တရား ဟူသည်\nငွေ စက္ကူ ကျပ် ၅ဝဝဝ တန် အတုနှင့် အစစ် ခွဲခြားရန်


foam အားကစားရုံဖျာ | မှထုတ်လုပ်သူကုန်ပစ္စည်းပေးသွင်း Taiwan OEM ODM-bestevafoam.com\nကျနော်တို့ကနည်းပညာပိုင်းဆိုင်ရာများမှာ Taiwan foam အားကစားရုံဖျာ ထုတ်လုပ်သူ, စက်ရုံ, ကုန်ပစ္စည်းပေးသွင်းနှင့်တင်ပို့သူ။ တည်ငြိမ်တဲ့ရင်းနှီးမြှုပ်နှံမှုအပေါ် မူတည်. ထက်သာလွန်အရည်အချင်းကိုနှင့်ကောင်းမွန်သောပြီးနောက်-ရောင်းချဝန်ဆောင်မှုကျနော်တို့စက်မှုလုပ်ငန်းအတွက်ဦးဆောင်ထုတ်လုပ်သူများနှင့်တင်ပို့သူများတစ်ဦးအဖြစ်ကျွန်တော်တို့ကိုဖြစ်စေကြပြီ။ ကျွန်တော်တို့ဟာအရည်အသွေးထုတ်ကုန်များနှင့်စျေးနှုန်းအပြိုင်အဆိုင်နှင့်သင်တို့အဘို့အ-on အချိန် delivery မှာကတိပေးပါတယ်။ ကျွန်ုပ်တို့သည်ကျွန်ုပ်တို့၏ဖောက်သည်များနှင့်အတူနှစ်ရှည်စီးပွားရေးထူထောင်ခဲ့ကြပါပြီ။ သင်တို့သည်ငါတို့၏ထုတ်ကုန်မဆိုစံပြအတွက်စိတ်ဝင်စားပါက, အခမဲ့ဖြစ်ကျေးဇူးပြုပြီး ကြှနျုပျတို့ကိုဆကျသှယျရနျ.\nပုံစံ - Gym mat-Cross\nလက်ဝါးကပ်တိုင် texture ကောင်းသောစလစ်ခုခံပေးနိုငျ,ပိုပြီးဘေးကင်းလုံခြုံမှုနှင့်ကောင်းသောခေါငျးအုံး.\nအခြေအနေများနှင့် applications များ၏ကျယ်ပြန့်မျိုးစုံအတွက်အသုံးပြုရန်သင့်လျော်သော:childrenplayground,ကြံ့ခိုင်ရေးအခန်းထဲမှာ,ကခုန်တဲ့အခန်း,စီးပွားဖြစ်တဲ့အခန်း.\n999999999 http://schema.org/InStock USD 2020-12-31 https://www.bestevafoam.com/my/foam-gym-mats.html\nfoam အားကစားရုံဖျာ ထုတ်လုပ်သူနှင့် foam အားကစားရုံဖျာ ကုန်ပစ္စည်းပေးသွင်းစ OEM ODM-ကျော် 67,882 ကမ္ဘာတဝှမ်းဝယ်လက်မှာ bestevafoam.com


ဓမ္မဂင်္ဂါ: ၂၀၁၀ ဓမ္မဂင်္ဂါနောက်ဆုံးဝိကီလိခ်\nစာသင်ခန်းထဲက ထွက်လိုက်သည်နှင့် နှင်းဦးထုပ်ပျော့ပျော့ဆောင်းထားသော မိဂဒါဝုန်လေညှင်းသည် တက္ကသိုလ်ပရိဝုဏ်မြက်ခင်း စိမ်းစိမ်းများပေါ်နားနေသည့် ငှက်ငယ်များကို တိုးဝှေ့ကာ သူ့ရင်ဘတ်ကို ဖွဖွလေး ပုတ်လေသည်။ သူက အမိန့်ကြော်ငြာစာ စာရွက်လေး တစ်ရွက်ကို ပြန်လည် ဖတ်ရှုနေမိပြန်သည်။ ၂၀၁၁ ဇန်န၀ါရီလတွင် ကျင်းပမည့် နိုင်ငံတကာသံဃာ့ညီလာခံကြီးကျင်းပရေးကော်မတီဝင် အဖြစ် သူ့ကို ခန့်အပ်ကြောင်း ကြေငြာချက်ဖြစ်သည်။\nထိုကြေငြာချက်မထွက်မီ လွန်ခဲ့သော ရက်ကပင် ညီလာခံကျင်းပရေး ကော်မတီ ဥက္ကဋ္ဌြ့ဖစ်သူ ပါမောက္ခဒေါက်တာရှဆကြိက သူ့ကို ဖိတ်ကြားကာ ၀ိနည်းဆိုင်ရာ ပိဋကတ်ဝေါဟာရများကို သက္ကဋ၊ အင်္ဂလိပ်စကားလုံးများနှင့် ညှိနိုင်းပေးဖို့ အကူအညီတောင်းထားသေးသည်။ နေ့လည်ပိုင်းမှာတော့ တက္ကသိုလ် ဒုတိယ-အဓိပတိ(ပါမောက္ခချုပ်) ရုံးခန်းက ဖုန်းဆက်ဖိတ်ကြားကာ ကော်မတီအဖွဲ့ဝင်အဖြစ် ဆောင်ရွက်ပေးဖို့ အဆိုပြုခန့်ထားခဲ့တော့သည်။ ယနေ့နံနက် တရားဝင် အမိန့် ကြော်ငြာစာ ထွက်လာခြင်းဖြစ်သည်။\nသူသည် နိုင်ငံတကာသံဃာ့ညီလာခံကြီးတွင် စာတမ်းဖတ်ကြားသူအဖြစ်သာမက မင်္ဂလာပါဠိဂါထာရွတ်ဆိုကာ အခမ်းအနားဖွင့်ရန်လည်း တာဝန်ယူထားရသေးသည်။ သူ့မိတ်ဆွေများကတော့ ညီလာခံပြီးလျှင် သူ့ဘလော့ကို မဖွင်တော့ဟု အတိအလင်းကြေငြာထားကြသည်။ အခမ်းအနားတွင် ၁၊ ဒလိုင်လားမား ရဟန်းမင်းကြွရောက်လာခြင်း၊ ၂၊ ဆီမီးညှိထွန်းခြင်း ၃၊ ဘဒ္ဒန္တ၀ိစိတ္တသာရ (ပါဠိဌာန ဧည့်ပါမောက္ခ)က ပါဠိဘာသာဖြင့် မင်္ဂလာဂါထာရွတ်ဆိုခြင်း ဟူသော အစီအစဉ်များကို သူ့မိတ်ဆွေများအား သူက ကြိုတင်ကြွားစနစ်ဖြင့် ချပြထားခြင်းကြောင့် ဖြစ်သည်။ ကမ္ဘာကျော်မည့်ကိစ္စ မနာလိုမဖြစ်ကြလေနှင့် ငါ့ရှင်တို့ ..;)\nမင်္ဂလာပါဠိဂါထာရွတ်ဆိုရာတွင် သူတစ်ဦးတည်း ရွတ်ဆိုခြင်းထက် သူ့တပည့်ကျော် တိဘက် ဘုန်းကြီးလေး များနှင့် တွဲဘက်ရွတ်ဆိုရလျှင် ပါဠိဌာနဖွင့်လှစ်ထားခြင်း၏ အသီးအပွင့်ကို ဒလိုင်လားမား ရဟန်းမင်းကြီးကိုယ်တိုင် မြင်တွေ့ခွင့် ရသွားနိုင်ပါသည် ဟူသော သူ့အဆိုကို ကော်မတီက လက်ခံသည့်အတွက် မင်္ဂလာဂါထာရွတ်ဆိုနည်းကို သင်ပေးနေရသည်။ မြန်မာသံဖြင့် မဟုတ်ဘဲ နိုင်ငံတကာအသံဖြင့် ပူဇော်ရွတ်ဖတ်ရန်သာ သင်ကြားပေးမိသည်က နိုင်ငံတကာကို ကိုယ်စားပြုသော မြန်မာရဟန်းတစ်ပါးအဖြစ် သူနှစ်ခြိုက်ပျော်ဝင်မိ၍ ဖြစ်သည်။\nဒီဇင်ဘာ ၂၆ ရက်နေ့က ဗုဒ္ဓဂယာတွင် ကျင်းပခဲ့သည့် အိန္ဒိယနိုင်ငံလုံးဆိုင်ရာ ပညာသင်မြန်မာရဟန်းတော်များ သာယာဖွံ့ဖြိုးရေးအဖွဲ့ကြီးဧကာဒသမနှစ်ပတ်လည် အစည်းအဝေးတွင် အဖွဲ့ကြီး၏ အထွေထွေအတွင်းရေးမှူး တာဝန်မှ အနားယူပြီးဖြစ်ကြောင်းနှင့် ဒွါဒသမနှစ်ပတ်လည် သက်တမ်းအတွက်လည်း ရွေးကောက်ပွဲ မ၀င်တော့ကြောင်း သံဃာတော်များထံ ခွင့်ပန်လျှောက် ထားခဲ့ပြီးဖြစ်သည်။ (မိတ်ဆွေရဟန်းတစ်ပါးကတော့ ပြန်ရွေးမယ် ထင်လို့လား ဟု ပြုံးပြုံးလေး မေးသည်။ အဟမ်း အဟမ်း )\nအိန္ဒိယသို့ ထွက်လာခြင်း၏ အဓိကခေါင်းစဉ်ဖြစ်သည့် ပညာရေးလမ်းကို တစိုက်မတ်မတ် ပြန်လည် လျှောက်လှန်းရန် အရေးတကြီးလိုအပ်လာသည်။ ကံကောင်းထောက်မစွာ တိဘက် တက္ကသိုလ်တွင် ဧည့်ပါမောက္ခ ဖြစ်လာခြင်းက သူ့အတွက် တစ်ခါတစ်ရံ ကံဆိုးနိုင်သောကြောင့်လည်း ဖြစ်သည်။ တက္ကသိုလ် ဒုတိယ အဓိပတိက အစ ပါမောက္ခများအလယ် ကျောင်းသားများအဆုံး သူသည် တစ်ဦးတည်သော ထေရ၀ါဒ ပိဋကတ်နားလည်သူဟု ယုံမှတ်ထားကြပြီဖြစ်သည်။ အချိန်မရွေး ပိဋကတ်ဆိုင်ရာ မေးခွန်းများ တက်လာနိုင်သည်။ တကယ်လည်း မေးကြသည်။ ယခုအချိန်ထိတော့ တည့်နေသေးသည်။ တစ်ချိန်ချိန် ထူးအိမ်သင်၏ အလွဲများတွင် သူ့အမည်မပါအောင် ၀မ်းစာဖြည့်ရချေဦးမည်။ (ဖြီးသော ပါမောက္ခမဖြစ်ရေး ဒို့အရေးးး )\nမည်သို့ဖြစ်စေ သူ အိန္ဒိယနိုင်ငံကို ရောက်သည့်နှစ်မှ စတင်ကာ အဖွဲ့ကြီးက ပေးအပ်သည့် တာဝန်အရပ်ရပ်ကို ထမ်းဆောင်ခွင့်ရခဲ့သည်က လောကုတ္တရအမြတ်အစွန်းဖြစ်သည်။ အယ်ဒီတာချုပ်အဖြစ် သုံးနှစ်ထမ်းဆောင် ခဲ့သည်။ အဖွဲ့ကြီး၏ ဒုတိယ ဥက္ကဋ္ဌအဖြစ် နှစ်နှစ်တာ ထမ်းဆောင်ခဲ့သည်။ လွန်ခဲ့သော ဧကာဒသမ နှစ်ပတ်လည်မှာတော့ အဖွဲ့ကြီး၏ အထွေထွေအတွင်းရေးမှူးချုပ်အဖြစ် ထမ်းဆောင်ခွင့်ရခဲ့လေသည်။ ထိုနှစ်တွင် ဖွဲ့စည်းလိုက်သည့် ပညာရေးကော်မတီအတွင်းရေးမှူးအဖြစ်လည်း တာဝန်ယူကာ အဖွဲ့ကြီး ပညာ ရေးမြှင့်တင်မှုအစီအစဉ်များကို မိတ်ဆက်ပေးနိုင်ခဲ့သည် ဟု ယုံကြည်မိပါသည်။ (ယုံချင်ယုံ မယုံချင်နေ မစ္စတာရစ်ပလေ)\nစင်ကာပူနိုင်ငံ အဘိဓမ္မာဖောင်ဒေးရှင်းမှ အဖွဲ့ဝင်ဥပါသိကာမလေး တစ်ဦးနှင့် အွန်လိုင်းတွင် ဓမ္မမိတ်ဆွေအဖြစ် ကြုံကြိုက်ရာမှ သူ ပါဠိစာပေသင်ကြားပို့ချနေသည့် တိဘက်တက္ကသိုလ်တွင် မြန်မာထေရ၀ါဒပိဋကတ် အစုံလှူဒါန်းရေးဟူသော စိတ်ကူးစိတ်သန်းတစ်ခု ရရှိခဲ့ကြသည်။ သူမက စိတ်အားထက်သန်စွာ သူမတို့၏ အဖွဲ့ဦးဆောင်ပုဂ္ဂိုလ်များ၊ အဖွဲ့ဝင်များကို တင်ပြရာမှ ယခု အခါ လက်တွေ့အကောင်အထည် ဖော်လှူဒါန်းနိုင်မည့် အဆင့်ရောက်နေပြီ ဟု အားတက်ဖွယ်ရာ သတင်းစကား ယမန်နေ့က ရောက်လာသည်။\nဗာရာဏသီတိဘက်တက္ကသိုလ်သည် အမှန်တော့ မဟာယာနဗုဒ္ဓဘာသာဂိုဏ်းဝင်ကျောင်းဖြစ်သည်။ သို့သော် ထေရ၀ါဒပိဋကတ် ကျမ်းစာများကို မြတ်နိုးခုံမင်စွာ သင်ယူလေ့လာရန် တက်ကြွနေကြသည်။ ရဟန်းမင်းကြီး ဒလိုင်လားမားကိုယ်တိုင်က တိုက်တွန်းအားပေးနေခြင်းဖြစ်၍လည်း အထင်ကရတိဘက် တက္ကသိုလ်က ပါဠိဌာနတစ်ခု အပီအပြင်ဖွင့်လှစ်ရန်ကြိုးပမ်းနေခြင်းဖြစ်သည်။ ယခု လောလောဆယ်ဆယ်တော့ ဌာနစိတ်လေး တစ်ခု အဖြစ်သာ မိတ်ဆက်နိုင်သေးသည်။ မကြာမီတွင် ထေရ၀ါဒပိဋကတ်ကျမ်းစာများကို တိဘက်ဘာသာ စကားသို့ ပြန်ဆိုနိုင်တော့မည် ဟု မျှော်လင့်နေကြပြီ။\nသို့အတွက် ရည်ညွှန်းကိုးကားစရာ ထေရ၀ါဒပိဋကတ်အစုံလိုအပ်လှသည်။ ထိုကွက်လပ်ကို အ ဘိဓမ္မာဖောင်ဒေးရှင်း မြန်မာလူငယ်များက ဖြည့်ဆည်းပေးကြပါလိမ့်မည်။ တိဘက်တက္ကသိုလ် စာကြည့်တိုက်တွင် ထေရ၀ါဒ ပိဋကတ်ကျမ်းစာများ ထားရှိခြင်းဖြင့်လည်း သူအပါအ၀င် တက္ကသိုလ် ပညာသင်မြန်မာရဟန်းတော်များ အားလုံးအတွက် ပါရဂူဘွဲ့သုတေသနလုပ်ငန်းတွင် ရည်ညွန်းကိုးးကား ကျမ်းများ ရှာဖွေရန်လည်း များစွာ အထောက်အကူပြုပါလိမ့်မည်။\nဤအလှူဒါနမဖြစ်ပေါ်မီက သူကြိုတင်မှာထားချက်တော့ ရှိခဲ့သည်။ တက္ကသိုလ်အမည်ကိုသော်လည်းကောင်း သူ့အမည်ကိုသော်လည်းကောင်း ဖော်ပြကြော်ငြာပြီး အလှူမခံရန်ဖြစ်သည်။ အမှန်တကယ်လည်း ကြော်ငြာမပါဘဲ အလှူက အားရဖွယ်ပြည့်စုံခဲ့ပါသည် တဲ့...။ ကောင်းလေစွ..။ ညီလာခံအမီလှူဒါန်းရန် မြန်မာနိုင်ငံက မည်သို့ သယ်ဆောင်မည်နည်း ဟူသော အရေးသာ ကျန်တော့သည်။\nသူသည် ငယ်စဉ်က အလုပ်များချင်ဟန်ဆောင်ဖူးသည်။ ဆရာဘုန်းကြီးအကြိုက် စာကြက်ချင်ဟန်ဆောင်သည်။း) ပိဋကတ်သင်ရိုးစာအုပ်ကြားတွင် ကာတွန်းအောင်ရှိန်၏ ဦးရှံစားနှင့် ဦးဒိန်းဒေါင်တို့ ပဲပြုတ်ဝယ်နေကြသည်ကို ဆရာဘုန်းကြီး မသိ..။ သူက လိုအပ်ချက်အရ ဟန်ဆောင်ခြင်းကို ကြိုက်သည်။ မကြားချင်ဟန် မမြင်ယောင်ပြုခြင်းမျိုးဖြစ်သည်။း)\nသို့သော် သူက ဟန်လုပ်ခြင်းတော့ မနှစ်ခြိုက်ပါ။ ခုတော့ သူသည် တကယ်အလုပ်များနေကြောင်း ရေးနေသည်လား မသိ။ ပြန်ဖတ်ကြည့်ဦးမှ..။ ဤသည်လည်း ဟန်ဆောင်ခြင်းသော်လည်းကောင်း ဟန်လုပ်ခြင်းသော်လည်းကောင်း ဖြစ်ကောင်းဖြစ်ဖွယ်ရာပေတကား။ သာဓု သာဓု သာဓု မီလျံ..။\nPosted by ဓမ္မဂင်္ဂါ at 9:02 PM\nမော်ဒန်...မော်ဒန်.နဲ.နာမည်ကြီးနေတာတော.ကြာပါပြီ အပြောအဟောတွေကတော. တကယ်...မော်ဒန်...အစစ်ပါ။ပုံကတော. မော်ဒယ်...မဖြစ်ပါလားနော်


နောက်တက်မည့် ကုလသမဂ္ဂအထွေထွေအတွင်းရေးမှူးချုပ်ရွေးချယ်ရေးအတွက် သဘောထားအမြင်ထုတ်ပြန်ကြားနာပွဲပြုလုပ်မည် - Xinhua News Agency\n“ သူ(ဂူတာရက်စ်)က သူ့ရဲ့သဘောထားအမြင်ထုတ်ပြန်ချက်ကို တင်သွင်းသွားမယ် ၊ အထွေထွေညီလာခံခန်းမကြီးထဲမှာ ရောက်ရှိနေတဲ့ ကုလသမဂ္ဂအဖွဲ့ဝင်နိုင်ငံတွေက ကိုယ်စားလှယ်တွေဟာ မေးခွန်းမေးမြန်းကြမှာပေါ့။ ဒါ့အပြင် ကြိုတင်စာရင်းပေးသွင်းထားတဲ့ အရပ်ဖက်အဖွဲ့အစည်းတွေကလည်း မေးခွန်းမေးမြန်းကြမှာပါ” ဟု နယူးယောက်မြို့ ကုလသမဂ္ဂဌာနချုပ်၌ ပြုလုပ်သည့် သတင်းစာရှင်းလင်းပွဲတွင် ၇၅ ကြိမ်မြောက် ကုလသမဂ္ဂအထွေထွေညီလာခံ(UNGA) ဥက္ကဌ Volkan Bozkir က ပြောကြားခဲ့သည်။\nကုလသမဂ္ဂအထွေထွေအတွင်းရေးမှူးချုပ်အန်တိုနီယိုဂူတာရက်စ်(ယာ) နှင့် ၇၅ ကြိမ်မြောက် ကုလသမဂ္ဂအထွေထွေညီလာခံ(UNGA) ဥက္ကဌ Volkan Bozkir(ဝဲ) တို့ ၂၀၂၁ ခုနှစ် ဖေဖော်ဝါရီ ၂၄ ရက်က နယူးယောက်မြို့ ကုလသမဂ္ဂဌာနချုပ်၌ ပြုလုပ်သော လူ့အခွင့်အရေးဆိုင်ရာ အရေးယူဆောင်ရွက်ခြင်း အထွေထွေညီလာခံ၌ အတူတကွတွေ့ရစဉ် (ဆင်ဟွာ)\nကုလသမဂ္ဂအထွေထွေအတွင်းရေးမှူးချုပ်ရွေးချယ်ရေးသည် ကုလသမဂ္ဂအတွက် အလွန်အရေးကြီးသော ကိစ္စရပ်တစ်ခုဖြစ်ကြောင်း UNGA ဥက္ကဌက ဆိုသည်။ပြီးခဲ့သော ၂၀၁၅ ခုနှစ်တွင် ကုလသမဂ္ဂအထွေထွေညီလာခံသည် သစ်လွင်မှု ၊ ပွင့်လင်းမှု နှင့် မြင်သာမှုတို့ဖြင့် သဘောထားအမြင်ထုတ်ပြန်တင်သွင်း၍ ကုလသမဂ္ဂအထွေထွေအတွင်းရေးမှူးချုပ်တစ်ဦး ရွေးချယ်ခြင်း နှင့် ခန့်ထားခြင်း ဆိုင်ရာ သမိုင်းဝင်ဥပဒေတစ်ခုကို ပြဌာန်းနိုင်ခဲ့သည်။\nနောက်တက်မည့် ကုလသမဂ္ဂအထွေထွေအတွင်းရေးမှူးချုပ်ရာထူးအတွက် ဝင်ရောက်ယှဉ်ပြိုင်ရန် လက်ရှိတွင် ကိုယ်စားလှယ်လောင်း တစ်ဦး နှင့် လျှောက်ထားသူ ၇ ဦး ရှိကြောင်း Bozkir ၏ ပြောကြားချက် အရ သိရသည်။\nကိုယ်စားလှယ်လောင်းတစ်ဦး နှင့် လျှောက်ထားသူ တစ်ဦးအကြား ကွာခြားချက်နှင့်ပတ်သက်၍ Bozkir က ပြောကြားရာတွင် “ ကုလသမဂ္ဂအထွေထွေညီလာခံဥက္ကဌ နဲ့ ကုလသမဂ္ဂလုံခြုံရေးကောင်စီဥက္ကဌ တို့နှစ်ဦးက လျှောက်လွှာအပေါ် ပူးတွဲလက်မှတ်ရေးထိုးပြီးမှသာ အဲဒီလျှောက်ထားသူဟာ ကိုယ်စားလှယ်လောင်း ဖြစ်လာမှာပါ” ဟု ဆိုသည်။\nဂူတာရက်စ်သည် ( ၉ ) ယောက်မြောက် ကုလသမဂ္ဂအထွေထွေအတွင်းရေးမှူးချုပ်အဖြစ် ၂၀၁၇ ခုနှစ် ဇန်နဝါရီ ၁ ရက်တွင် ဘန်ကီမွန်းထံမှ ရာထူးဆက်ခံခဲ့သည်။ ဂူတာရက်စ်သည် ၂၀၀၅ ခုနှစ် ဇွန်လမှ ၂၀၁၅ ခုနှစ် ဒီဇင်ဘာလအထိ ကုလသမဂ္ဂဒုက္ခသည်များဆိုင်ရာမဟာမင်းကြီးအဖြစ် တာဝန်ယူခဲ့ပြီး ၊ သူသည် ၁၉၉၅ ခုနှစ် ၂၀၀၂ ခုနှစ်အထိ ပေါ်တူဂီနိုင်ငံ ဝန်ကြီးချုပ်အဖြစ် တာဝန်ထမ်းဆောင်ခဲ့ကြောင်း သိရသည်။(Xinhua)\nUNITED NATIONS, May4(Xinhua) — United Nations member states will gather Friday to hear the vision statement of incumbent Secretary-General Antonio Guterres who is running for the second term, president of the 75th session of the UN General Assembly (UNGA), said Tuesday.\n“He (Guterres) will present his vision statement and take questions from member states in the General Assembly Hall, as well as questions from civil society, which have been collected also in advance,” Volkan Bozkir toldapress conference held at the UN headquarters in New York.\nTalking about the difference betweenacandidate and an applicant, Bozkir said that he thinks “it is only when the President of the General Assembly and the President of the Security Council signajoint letter that an applicant can becomeacandidate.”\nGuterres served as High Commissioner of the UN Refugee Agency from June 2005 to December 2015 and prime minister of Portugal from 1995 to 2002. Enditem\nPhoto (1)- BEIJING, Feb. 25, 2021 (Xinhua) — United Nations Secretary-General Antonio Guterres briefs the General Assembly on the Call to Action for Human Rights at the UN headquarters in New York on Feb. 24, 2021.\nPhoto(2)- United Nations Secretary-General Antonio Guterres (R) and President of the 75th Session of the UN General Assembly Volkan Bozkir attend the UN General Assembly briefing on the Call to Action for Human Rights at the UN headquarters in New York on Feb. 24, 2021.


မိုင်းနင်းမိကာခြေထောက်တစ်ဖက်ပြတ်သွားသည့် ရှစ်တန်းကျောင်းသား ဆေးကုသရန်အကူအညီလိုအပ်နေ - Myanmar Pressphoto Agency\nhelpless IDPs MPA News RakhineState\nIDP January 19, 2022 ·0Comment\nBy Kaung Mrat Naing / MPA [ English Below ]\nရခိုင်ပြည်နယ်၊ပုဏ္ဏားကျွန်းမြို့နယ်၊အ ထက်မြတ်လှဲကျေးရွာမှ မိုင်းနင်းမိကာခြေထောက်တစ်ဖက်ပြတ်သွားခဲ့သည့်ရှစ်တန်းကျောင်းသား၊မြိုလူငယ်မှာ ဆေးဝါးကုသရန်အတွက် အကူအညီများလိုအပ်နေသည်။\nအဆိုပါ ရှစ်တန်းကျောင်းသားမြိုလူ ငယ်မှာ ရွာမှတစ်နာရီကျော်ခန့်သွားရသည့် တောင်ထဲတွင် ဟင်းရှာလိုက်သွားစဉ် ၂၀၂၁ ခုနှစ်၊ ဇူလိုင်လက မိုင်းနင်းမိကာ ညာဖက်ခြေထောက်ဒူးခေါင်းကနေ ပြတ်သွားပြီး ဘယ်ဖက်ခြေထောက်မှာလည်း ဒဏ်ရာအကြီးအကျယ်ရရှိခဲ့ခြင်းဖြစ်သည်။\n”ခု အနာမကျက်သေးတော့ ဆေးရုံမှာဆေးကုသဖို့ ငွေကြေးလိုအပ်တာပေါ့။”ဟု မိခင်ဖြစ်သူ ဒေါ်မိချောက MPA သို့ပြောသည်။\nထိုမြိုလူငယ်မှာ သားသမီးငါးဦးထဲတွင်အကြီးဆုံးဖြစ်ကာ ရှစ်တန်းကို တက်ရောက်သင်ယူရမည်ဖြစ်သော်လည်း မို င်းထိဒဏ်ရာများမကောင်းသည့်အတွ က် ကျောင်းဆက်မတက်နိုင်သေးကြောင့် သူကပြောသည်။\n”အနားကောင်းသွားရင် ကျောင်းပြန်တ က်ချင်ပါတယ်။” လို့ မိုင်းထိမြိုလူငယ်ဦးဘမောင်က ဆိုသည်။ထိုလူငယ်ကို ဆယ်တန်းအောင်ပြီးအေး အေးဆေးဆေးထိုင်လုပ်ရသည့် အလုပ်အကိုင်များရစေလိုကြောင့် မိခင်ဖြစ်သူက ပြောသည်။\n”အဲဒီအနာကိုကောင်းအောင် ကုပေးဖို့တော့လိုတယ်။ ပိုက်ဆံမရှိလို့ ဆေးဆိုင်က ဆေးဝါရည်ပဲထည့်ပေးနေရပါတ ယ်။” လို့ အစ်မဝမ်းကွဲတော်စပ်သူ မမိုးက လက်ရှိအခြေအနေကို ရှင်းပြသည်။\nရခိုင်မှာ တိုက်ပွဲများရပ်တန့်နေသော် လည်း ဇန်နဝါရီလ ၁၇ ရက်၊မနေ့ကမြောက်ဦးမြို့နယ်၊ပေါင်းတုတ်ရွာသစ်မှာ စစ်ကျန်လက်ဗုံးသီးပေါက်ကွဲသဖြင့်အသက် ၇ နှစ်နှင့် ၈ နှစ်အရွယ်၊ရိုဟင်ဂျာကလေးငယ်နှစ်ဦး ခြေထောက်နှင့်ဗိုက်တွင် ဒဏ်ရာအသီးသီးရရှိခဲ့ကြသည်။\nရခိုင်ပြည်နယ်မသန်စွမ်းသူများအစ ည်းအရုံးဥက္ကဌ ကိုလှမြင့်က”အခုလော လောဆယ် ၇ မြိုနယ်မှာ သင်တန်းပေးနေပါတယ်။ပြီးရင်ကျောက်တော်၊ရသေ့တောင်၊မင်းပြားမှာ အားပြုကရိယာ ထောက်ပံ့ဖို့ စီမံချက်ရှိပါတယ်။” လို့ MPA သို့ပြောသည်။\nရခိုင်မှာ ရက္ခိုင့်တပ်တော်(AA)နှင့်မြန် မာစစ်တပ်တို့ကြား ၂၀၁၈ ခုနှစ်ကစတ င်ဖြစ်ပွားခဲ့သည့်စစ်ပွဲကာလမှယနေ့အချိန်အထိ ဒေသခံ ၂၀၀ နီးပါး မိုင်းအန္တရယ်ကြောင့် ထိဒဏ်သေဆုံး၊ဒဏ်ရာရရှိခဲ့မှုများ ရှိသည်။\nEighth Grader who Lost Leg after Stepping on Mine in Need of Help for Medical Treatment\nAn young eighth grader man from Htet Myat Hle village, Ponnagyun township, Rakhine State, who lost one leg after stepping onalandmine is in need of help for medical treatment.\nThe eighth grader,aMro ethnic, lost his right foot – it was broken off from the knee – while he was searching for food in the mountain about one andahalf hour away from the village in July of 2021 and his left foot was also severely wounded. “As the wounds aren’t healed yet, we need money for medical treatment at the hospital’, said, Daw Mi Chaw, the mother.\nThe Mro young man is the eldest of five children and was supposed to attend the eighth grade but couldn’t continue since his wounds aren’t healed yet.\n“Once the wounds heal up, I want to go back to school”, said U Ba Maung, the mine-injured young Mro man.\nThe mother said he wanted the young man to pass the matriculation and getacomfortable job.\n“We really need to cure the wound. As we don’t have money, we’re just applying Septadine fromadrug store”, saidacousin sister, Ma Moe, about their current situation.\nEven though fights are ceased in Rakhine, the war remnant bombs exploded yesterday, January 17 anda7-year-old and 8-year-old were injured on the leg and belly respectively.\nChairman of Rakhine State Disabilities Organization, Ko Hla Myint, said to MPA, “At the moment, training is being given in seven townships. Once they’re finished, we plan to provide support equipment in Kyauktaw, Rathedaung and Minbya”.\nIn Rakhine, due to clashes between Arakan Army (AA) and Myanmar Military from 2018 till today, nearly 200 local residents have been killed and wounded.


App ကိုထောက်ပံ့ Containerized အောက်ဆီဂျင် Generators စက်များ China Manufacturer\nHunan Eter Electronic Medical Project Stock Co., Ltd. [Hunan,China] လုပ်ငန်းအမျိုးအစား:Manufacturer Main Mark: Africa , Asia , Caribbean , East Europe , Middle East ထုတ်ကုန်:11% - 20% Cert:ISO13485, ISO9001, OHSAS18001, ASME, CE ဖေါ်ပြချက်:Containerized အောက်ဆီဂျင် Generators စက်များ,အောက်စီဂျင် Generators စက်များ,App ကိုထောက်ပံ့အောက်ဆီဂျင် Generators စက်များ\nHome > ထုတ်ကုန်များ > အောက်စီဂျင် Generator ကို > Containerized အောက်ဆီဂျင် Generator ကို > App ကိုထောက်ပံ့ Containerized အောက်ဆီဂျင် Generators စက်များ\n1.App Containerized အောက်ဆီဂျင် Generators စက်များထောက်ပံ့ ဖေါ်ပြချက်\nPSA အခြေခံမူနှင့်အတူ ETR Containerized အောက်ဆီဂျင် Generators စက်များချုံ့ဝေဟင်မှတိုက်ရိုက် 93% ± 3% သန့်ရှင်းစင်ကြယ်အောက်စီဂျင်ဓာတ်ငွေ့ထုတ်လုပ်နိုင်သည်။ အဆိုပါ Containerized အောက်ဆီဂျင် Generators စက်များ Atlas Copco လေကြောင်း Compressor, SMC ရေခဲသေတ္တာလေကြောင်းလေမှုတ်စက်နှင့် filter, လေကြားခံအကြံပေးအဖွဲ့နှင့်အောက်စီဂျင်ကြားခံအကြံပေးအဖွဲ့, ETR PSA အောက်စီဂျင်စက်ရုံ, အောက်စီဂျင်အာနိသင်တိုးမြှင့်ခြင်းနှင့်အောက်စီဂျင်ဖြည့်ဘူတာရုံပါဝင်သည်ဖြစ်ပါတယ်။\n2. App ကိုထောက်ပံ့ Containerized အောက်ဆီဂျင် Generators စက်များ အားသာချက်\n3. App ကို Containerized အောက်ဆီဂျင် Generators စက်များမော်ဒယ်ကို Select လုပ်ပါထောက်ပံ့\nဖြေကျနော်တို့က App ၏ထုတ်လုပ်သူ 2003 ခုနှစ်တွင်စတင်တည်ထောင်ခဲ့ပြီး Containerized အောက်ဆီဂျင် Generators စက်များ, ထောက်ပံ့နေကြသည်။\n2 ။ အမိန့် Containerized အောက်ဆီဂျင် Generators စက်များကဘာလဲ ဖြစ်စဉ်ကို?\n4 ။ တစ် prompt ကိုကိုးကားရဖို့ကိုဘယ်လို App ကိုထောက်ပံ့ Containerized အောက်ဆီဂျင် Generators စက်များ ?\nContainerized အောက်ဆီဂျင် Generators စက်များ အောက်စီဂျင် Generators စက်များ App ကိုထောက်ပံ့အောက်ဆီဂျင် Generators စက်များ Containerized အောက်ဆီဂျင် Generator ကို Containerized PSA အောက်ဆီဂျင် Generator ကို Containerized အောက်ဆီဂျင်စက်ရုံ Containerized အောက်ဆီဂျင် Cylinder ဖြစက်ရုံ Containerized အောက်ဆီဂျင် Cylinder Refill စက်ရုံ


ယောင်းတို့ လုံးဝ လက်လွှတ်မခံသင့်တဲ့ For Her Myanmar ရဲ့ Giveawayအကြီးကြီး – For her myanmar\nPosted on June 18, 2018 July 25, 2018 Author Wathun\tComment(0)\nလူ (၃၀၀) စာတဲ့.. OMG!!!!\nယောင်းတို့ရေ… မင်မင်တို့ giveaway အကြီးကြီးလုပ်မှာ သိပြီးကြပြီဟုတ်? မသိသေးတဲ့ ယောင်းလေးတွေလည်း ရှိရင် ရှိနေဦးမှာမို့ မင်မင်က Giveaway အကြောင်းလေး အရင်ပြောပြမယ်…\nဒီ Giveaway က လူ (၃၀၀) စာအတွက် တစ်လစာ Membership တွေ မဲဖောက်ပေးမှာနော်… ကံစမ်းချင်တဲ့ ယောင်းတို့က ကိုယ်ချစ်ရတဲ့ သူငယ်ချင်းတွေကို ပို့စ်အောက်မှာ မန်းရှင်းခေါ် (ဒီပို့စ်အောက်မှာ မန်းရှင်းရမှာ မဟုတ်ဘူးနော်.. ဒါဖြင့် ဘယ်ပို့စ်အောက်မှာ မန်းရှင်းရမှာလဲဆိုရင်တော့ ဒီ လင့်ခ် လေးကို နှိပ်လိုက်ပါ။ အဲ့ထဲမှာ အသေးစိတ်လည်း ရှင်းပြထားပါတယ်လို့စ်)ပြီး ဖောင်လေးဖြည့်ပေးရုံပါပဲ… ဖောင်ဖြည့်ထားတဲ့ထဲက အချက်အလက်ပြည့်စုံတဲ့သူတွေကိုသာ ရွေးချယ်ကံစမ်းပေးသွားမှာ ဖြစ်ပါတယ်…\nRelated Article >>> ပန်းပွင့်ပုံ ဆံပင်အလှဆင်ပစ္စည်းလေးတွေကို ပွဲတိုးအောင် သုံးကြည့်မယ်…\nအဲ.. Membership ဆိုလို့ ဘာ မန်ဘာလဲဆိုပြီး လာမေးမှာကိုလည်း ကြိုမြင်နေတယ်လေ.. ဒီတော့ ဒါလေးလည်း ပြောပါရစေဦး… Membership ဆိုတာက Her Club ရဲ့ မန်ဘာဖြစ်ခွင့်ကို ပြောတာပါနော်.. ဒီလို Her Club ရဲ့ မန်ဘာဝင်ဖြစ်မယ်ဆိုရင်တော့ တစ်လတစ်ခါ Surprise Box (Her Box) လေး ရမယ်၊ ပြီးတော့ မန်ဘာဝင်တွေသာ ဖတ်ခွင့်ရှိတဲ့ Secret Content လေးတွေ ဖတ်ရမယ်၊ ပြီးတော့ For Her Myanmar ကလုပ်တဲ့ Event လေးတွေကို တက်ရောက်ခွင့် ရှိတယ်ပေါ့နော်… ဒါတော့ ယောင်းတို့တွေ သိပြီးသားဖြစ်မယ်ထင်တယ်နော်…\nအွင်း… သိပြီးသားတွေချည့် ပြောပြီးပြီဆိုတော့ ခု ယောင်းတို့ မသိသေးတာလေး ပြောပြမယ်… ဘာလဲဆိုတော့ ဒီ Giveaway လူ ၃၀၀ ကို ရွေးချယ်တဲ့အခါ တစ်ရက်တည်း ကြေညာမှာ မဟုတ်ဘဲ ဒီနေ့ (၁၈.၆.၂၀၁၈) ညနေ ၅နာရီခွဲကနေစလို့ နေ့တိုင်းနေ့တိုင်း ညနေ ၅ခွဲတိုင်းမှာ ကံထူးရှင် ၃၀ စီကို ရွေးချယ်သွားမှာပါနော်… စနေ တနင်္ဂနွေ မပါပုပေါ့လေ.. ဒါတော့ ထိလို့မျပု ငိငိ 😛 … အဲ့ ရွေးချယ်နေတဲ့ အချိန်မှာလည်း For Her Myanmar ရဲ့ Facebook စာမျက်နှာမှာ တိုက်ရိုက်ထုတ်လွှင့် (Live လွှင့်) ပေးသွားမှာပါလို့…\nTagged For Her Myanmar, Fun, Giveaway, News\nယောင်းကို တစိမ့်စိမ့်နဲ့ ဆွဲဆောင်နိုင်မယ့် ဂျပန်ရုပ်ရှင်ကား (၃)ကား\nPosted on April 17, 2018 Author Miyuki\nအေးအေးလေးနဲ့ ကြည့်ကောင်းတယ်ရော… မင်းသားလေးတွေလည်း ချောတယ် သိလား.. 😛\nPosted on November 24, 2017 Author Yin Myanmar\nအိပ်မက်ကမ္ဘာထဲမှာ သူ့ရဲ့ ကိုယ်ပိုင် စာပေ၊ ဘာသာစကားနဲ့၊ အိပ်မက်နယ်မြေတွေ ရှိသတဲ့…\nPosted on February 11, 2018 Author Sugar Cane\nဒီတစ်ခါတော့ Potterhead ယောင်းတို့အတွက် သတင်းထူးလေးလာပြီနော်။


အရေးပေါ်အခြေအနေ ကြေညာချက် နိုင်ငံရေးသမားများ ထောက်ခံ | ဧရာဝတီ\nအရေးပေါ်အခြေအနေ ကြေညာချက် နိုင်ငံရေးသမားများ ထောက်ခံ\nလင်းသန့်| June 11, 2012 | Hits:10,083\n| | ယမန်နေ့ ညပိုင်းက ရခိုင်ပြည်နယ် ပဋိပက္ခနှင့် ပတ်သက်ပြီး မိန့်ခွန်းပြောနေသော သမ္မတ ဦးသိန်းစိန်(ဓာတ်ပုံ - သမ္မတရုံး ၀က်ဘ်ဆိုက်)\nသမ္မတ ဦးသိန်းစိန်က ဇွန်လ ၁၀ ရက် ညမှ စတင်၍ ရခိုင်ပြည်နယ်ကို အရေးပေါ် အခြေအနေ ကြေညာလိုက် သည့် အပေါ် နိုင်ငံရေး အင်အားစုများက ထောက်ခံကြကြောင်း သတင်းရရှိသည်။\n“တိုင်းပြည်အတွက် အရေးပေါ် အခြေအနေ လိုအပ်လာပြီဆိုရင်တော့ ဒါဟာ မလွှဲမရှောင်သာ လုပ်ကြရမှာပဲ။ အရပ်ဘက် အဖွဲ့\nအစည်းတွေက ထိန်းချုပ်လို့ မရတော့ဘူး၊ နိုင်ငံသားတွေရဲ့ အသက်အုိုးအိမ် စည်းစိမ် ထိခိုက်လာပြီဆိုရင်တော့ စစ်တပ်အုပ်ချုပ် ရေး မလွှဲသာ မရှောင်သာ ၀င်လာရတော့မှာပဲလေ။ ဒါပေမယ့် စစ်အုပ်ချုပ်ရေးကို ကျနော်တို့ မလိုလားဘူး၊ ဒါကိုလည်း ကွဲကွဲပြားပြား ဖြစ်စေချင်တယ်”ဟု ၈၈ မျိုးဆက်ကျောင်းသား အဖွဲ့မှ ကိုကိုကြီး က ဧရာဝတီကို ပြောသည်။\nပြည်သူ့ဘ၀ အသက် အိုးအိမ် စည်းစိမ် လုံခြုံရေးကို လုံခြုံရေးဆိုင်ရာ အဖွဲ့အစည်းများကသာ တာဝန်ယူရခြင်း မဟုတ်ဘဲ နိုင်ငံရေး အဖွဲ့အစည်းများ၊ လူမှုရေးနှင့် အရပ်ဘက်အဖွဲ့အစည်းများကလည်း တတ်နိုင်သလောက် ၀ိုင်းပြီးထိန်းသိမ်း နေကြကြောင်း၊ ထို့ကြောင့် မကြာမီတွင် ပုံမှန်အခြေအနေ ပြန်ရောက်လိမ့်မည်ဟု မျှော်လင့်ကြောင်း သူက ဆက်ပြောသည်။\nအရပ်သား အစိုးရ ပြောင်းပြီး နောက်ပိုင်း အရေးပေါ်အခြေအနေ ကြေညာခြင်းသည် ပထမဆုံး အကြိမ်လည်း ဖြစ်သည်။\nဦးသိန်းစိန်က ရခိုင်ပြည်နယ်အတွင်း မတည်ငြိမ်မှုများ၊ အကြမ်းဖက်မှုများ ပိုမိုကျယ်ပြန့်လာပြီး ပုဒ်မ ၁၄၄ အမိန့်ထုတ်ကာ ထိန်း သိမ်းသော်လည်း ဆောင်ရွက်မရတော့သည့်အတွက် ဥပဒေကဲ့သို့ အာဏာတည်သော အမိန့်အမှတ် ၁/၂၀၁၂ ဖြင့် အရေးပေါ် အခြေအနေ ကြေညာလိုက်ပြီး တပ်မတော်၏ အကူအညီကို ရယူဆောင်ရွက်မည်ဟု ဆိုသည်။\nအမျိုးသား ဒီမိုကရေစီအဖွဲ့ချုပ်(NLD) ပါတီခေါင်းဆောင် ဦးတင်ဦးက“အရေးပေါ်အခြေအနေ ကြေညာရတဲ့ အထိ ဆိုတာကတော့ မလိုလား အပ်ဘူးပေါ့၊ သို့သော်လည်း အခြေအနေ အရပ်ရပ်အရ တာဝန်ရှိတဲ့ သမ္မတလို ပုဂ္ဂိုလ်မျိုးက မြန်မြန် အေးချမ်းမှု ရအောင် အတွက် ဒီလိုပဲ နောက်ဆုံး သုံးလိုက်ရတာပေါ့”ဟု ဧရာဝတီကို ပြောသည်။\nအခြေအနေ တဖြည်းဖြည်း ပိုမိုဆိုးဝါးလာသည်ကို အကြောင်းပြု ဖြစ်ပေါ်လာခြင်းဖြစ်ကြောင်း၊ အမြန်ဆုံးလုပ်ရမည့် ကိစ္စသည် တရား ဥပဒေစိုးမိုးရေးနှင့် ဒေသတည်ငြိမ်ရေး လုပ်ဆောင်ရန်လိုကြောင်း၊ ထို့ကြောင့် ယခုကဲ့သို့အချိန်တွင် စည်းလုံးညီညွတ်စွာဖြင့် အားလုံး ၀ိုင်းဝန်း လုပ်ကိုင်သင့်ကြောင်း သူက ဆက်ပြောသည်။\nအမျိုးသား ဒီမိုကရေစီ အင်အားစုပါတီ(NDF) ခေါင်းဆောင်တဦးဖြစ်သူ ဦးခင်မောင်ဆွေကလည်း“နိုင်ငံတည်ဆောက်မှုကို သွားနေ တဲ့အချိန်မျိုးမှာ အားလုံး ၀ိုင်းဝန်းကူညီဖြေရှင်းတာ အကောင်းဆုံးလို့ ထင်ပါတယ်။ နိုင်ငံရေး ပါတီတွေရဲ့အကူအညီကို ယူပြီး သွားမယ်ဆိုရင် အကောင်းဆုံးဖြစ်လာမယ်လို့ ထင်ပါတယ်”ဟု ဆိုသည်။\nယခု ဥပဒေနှင့် ဖြေရှင်းရမည့် ကိစ္စကို အချိန်မီ မထိန်းသိမ်းနိုင်၍ ကျယ်ပြန့်သွားသည့်ကိစ္စ ဖြစ်ကြောင်း၊ လူမျိုးရေး၊ ဘာသာရေး ကိစ္စ မဟုတ်ကြောင်း၊ အရေးပေါ် အခြေအနေ အမိန့်သုံး၍ ယာယီငြိမ်သက်သွားရန်လုပ်သည်ထက် နောက်ဆက်တွဲ ဆက်လက်မဖြစ် ပေါ်ရန် အားလုံး စနစ်တကျ ပူးပေါင်းဆောင်ရွက်ရန် လိုကြောင်းလည်း သူက ဆက်ပြောသည်။\nယမန်နေ့ညကလည်း သမ္မတ ဦးသိန်းစိန်က ရခိုင်ပြည်နယ်ကိစ္စနှင့်ပတ်သက်၍ ရုပ်မြင်သံကြားမှ မိန့်ခွန်း ပြောကြား ခဲ့သေးသည်။\n“ဒီလို လူမျိုးစွဲ၊ဘာသာစွဲတွေကို ရှေ့တန်းတင်ပြီး မဆုံးနိုင်တဲ့ မုန်းတီးမှုတွေ၊ လက်စားချေလိုမှုတွေနဲ့ မင်းမဲ့စရိုက်တွေ ကို ရှေ့တန်းတင်လျက် တဘက်နဲ့တဘက်အပြန်အလှန် အကြမ်းဖက် သတ်ဖြတ်နေကြမယ်ဆိုရင် ရခိုင်ပြည်နယ်တွင်သာမကပိုမို ကျယ် ပြန့် ဖြစ်ပွားလာစေနိုင်တဲ့ အန္တရာယ်ရှိပါတယ်”ဟု သမ္မတ ဦးသိန်းစိန်က ဆိုသည်။\nရခိုင်ပြည်နယ် ကျောက်နီမော် ဒေသ၌ ရခိုင်အမျိုးသမီးငယ်တဦးအား မတရားပြုကျင့် သတ်ဖြတ်မှုမှ စတင်၍ မငြိမ်မသက်မှု များ ဆက်တိုက်ဖြစ်ပွားလာခဲ့ရပြီး ရခိုင်ပြည်နယ်တွင်း မြို့နယ် ၆ မြို့နယ်ကို နေ၀င်မီးငြိမ်း၊ ညမထွက်ရ အမိန့် ပုဒ်မ ၁၄၄ ထုတ်ပြန် ထိန်းသိမ်း ခဲ့ရသည်။\nလူ့ အခွင့်အရေး လှုပ်ရှားသူ ချင်း အမျိုးသမီး မချယ်ရီဇာဟောင်း က “အရေးပေါ်အုပ်ချုပ်ရေး ထုတ်ပြန်လိုက်တာဟာ နိုင်ငံရေး မတည်မငြိမ်ဖြစ်မှု ၊ လူမှုရေး မတည်မငြိမ်ဖြစ်မှုကို ဒါဟာ သက်သေပြလိုက်တာပဲလေ။ ကောင်းတဲ့ လက္ခဏာတော့ မဟုတ်ဘူး။ ဒါပေမယ့် အခုလောလောဆယ်မှာ လိုအပ်တယ်တော့ ကျမထင်တာပဲ”ဟု ဆိုသည်။\nအနာဂတ်အတွက် အလားတူ ကိစ္စမျိုး မဖြစ်ရန်အတွက် မြန်မာနိုင်ငံ၏ လူဝင်မှု ကြီးကြပ်ရေး ဥပဒေကို ကောင်းမွန်စေရန် ပြင်ဆင် သင့်ကြောင်း၊ သတိထားသင့်သည့် အချက်မှာ တခြား တိုင်းရင်းသား ဒေသများတွင်လည်း ပုံသဏ္ဍန်အားဖြင့် ကွဲပြားသော ပဋိပက္ခများ ရှိနေခဲ့သည်မှာ နှစ်ပေါင်း များစွာ ကြာပြီဖြစ်ကြောင်း၊ နောက်နောင် ယခုကဲ့သို့ မဖြစ်ပေါ်စေရန် ပို၍ သတိထားသင့်ကြောင်း လည်း သူက ဆက်ပြောသည်။\n၂၀၀၈ ဖွဲ့စည်းပုံအခြေခံဥပဒေ အခန်း(၁၁) ပုဒ်မ ၄၁၀ ၌ တိုင်းဒေသကြီး၊ ပြည်နယ်၊ ပြည်ထောင်စု နယ်မြေ၊ ကိုယ်ပိုင် အုပ်ချုပ်ခွင့် ရ စီရင်စု စသည့် နယ်မြေတခုခုတွင် အုပ်ချုပ်ရေးလုပ်ငန်းများကို ဖွဲ့စည်းပုံ အခြေခံ ဥပဒေပါ ပြဌာန်းချက်များနှင့်အညီ ဆောင်ရွက် နိုင်စွမ်း မရှိကြောင်း သိရှိလျှင်သော်လည်းကောင်း၊ သက်ဆိုင်ရာ ဒေသအာဏာပိုင်အဖွဲ့အစည်းက တင်ပြလျှင်သော် လည်းကောင်း၊ နိုင်ငံတော် သမ္မတ သည် အမျိုးသားကာကွယ်ရေးနှင့်လုံခြုံရေးကောင်စီ နှင့် ညှိနှိုင်းပြီး ဥပဒေကဲ့သို့ အာဏာ တည် သည့် အမိန့် ထုတ်ပြန်၍ အရေးပေါ် အခြေအနေ ကြေညာနိုင်ကြောင်း ပြဌာန်းထားသည်။\n၂၀၁၅ အနိုင်ရရှိရေး ကြံ့ခိုင်ရေးပါတီ ခြေလှမ်းပြင်ပြီ၂၀၁၅ ရွေးကောက်ပွဲ ကြံ့ခိုင်ရေး သန့်သန့်ရှင်းရှင်း ပြိုင်မည်ဖွဲ့စည်းပုံ အခြေခံဥပဒေ အသစ်ရေးဆွဲဖို့ မလိုကြောင်း ဦးဌေးဦး ပြော“လွှတ်တော်မှာရှိတဲ့ တပ်မတော် ကိုယ်စားလှယ်တွေကို ဖြုတ်ကို ဖြုတ်ရမှာပါ”ကြံ့ခိုင်ရေး ပါတီကိုယ်စားလှယ်ကို တရားစွဲဆိုမှု မြို့နယ်တရားရုံးက ပယ်ချ\nThaw Zin Aye June 11, 2012 - 7:14 pm I like n read the irrawaddy regularly.\nReply U.G June 11, 2012 - 8:24 pm အန်အယ်လ်ဒီပါတီ ခေါင်းဆောင်ဦးတင်ဦးပြောတာကို ..ကန့်ကွက်ပါတယ်… (အရေးပေါ်အခြေအနေကြေငြာရတဲ့အထိဆိုတာကတော့ မလိုလားအပ်ဖူးပေါ့)နှင့်(မြန်မြန်အေးချမ်းမှုရအောင် အတွက် ဒီလိုပဲ နောက်ဆုံးသုံးလိုက်ရတာပေါ့)ဆိုတဲ့ စကားအဓိပ္ပါယ်တွေက ရိုဟင်ဂျာအရေးကိစ္စတွေမှာ အန်အယ်လ်ဒီ ထိပ်တန်း ခေါင်းဆောင်ပိုင်းကလူတွေ ပြည်ပ ရိုဟင်၈ျာအရေးလှုပ်ရှားသူတွေနဲ့ ဆက်သွယ်ပြီး ဘယ်လောက်ထိ ပါဝင်ပါတ်သက်မှုရှိနေသလဲဆိုတဲ့ သံသယအတွေးတခု ကို ဖြစ်ပေါ်နေစေပါတယ်….တကယ်လို့ များ ဒေါ်စုရဲ့ ဥရောပတခွင် လှည့် လည်တဲ့ အပျော်တမ်း ခရီးစဉ်မှာ နိုင်ငံတကာ ၀ါရင့် မီဒီယာသမားတွေက ဒီ ရခိုင်နဲ့ ဘင်္ဂါလီ(ရိုဟင်ဂျာ)အကြမ်းဖက် လူသတ်ပွဲအကြောင်းမေးခွန်းထုတ်လာရင်ဘယ်လိုပြန်ဖြေမလဲဆိုတာ ကို ပြည်တွင်းက ပြည်သူလူထုကို ကြိုတင်ပြောပြလို့ ရနိုင်မလား….\nReply ARMY OFFICER June 11, 2012 - 10:51 pm WE WANT MILITARY GOVERNMENT.\nWE WILL SUPPORT MILITARY.\nWITHOUT MILITARY, NO DEMOCRACY.\nReply ARMY OFFICER June 11, 2012 - 10:52 pm PLEASE ISSUE ANOTHER ORDER CONSTITUTION POAT MA 413(B).\nRAKHINE PEOPLES ARE WAITING ORDER FROM PRESIDENT POAT MA 413(B)\nReply ko chit June 11, 2012 - 11:52 pm ကနေ့နိုင်ငံရေးသမားအများစုမှာ နိုင်ငံတော်အဆင့် တာဝန်ယူဘူးတဲ့သူ အရမ်းနည်းပါတယ်။\nနိုင်ငံတော်အဆင့် အာနေတဲ့သူတွေသာ များနေတာပါ။ ကိုယ့်ကိုတာဝန်ပေးရင် ဘယ်ကစကိုင်\nရမှန်းတောင်သိမှာ မဟုတ်ဘူး။ စာတွေနင်းဖတ်ပြီး လက်တွေ့ မကျတဲ့သူတွေပါ။\nReply Pyi Hein June 12, 2012 - 1:00 am We are so disappointed Daw Aung San Su Kyi and NLDs because of their silence about Rohingya!Are they afraid of Western?They haven’t do anything!We will never forgive for this event for our blood! From now on, Sorry, NLD !\nReply မောင်မောင် June 12, 2012 - 1:04 am Dedicated to U.G…\nဦးတင်ဦးဆိုတာ လက်ရှိတပ်မတော်ရဲ့ ကာကွယ်ရေးဦးစီးချုပ်ဟောင်း တစ်ယောက်ပါ။ သူက စစ်တပ်အကြောင်းကို ခင်ဗျားထက်ပိုသိပါတယ်။ သူပြောတာ တစ်ဖက်သပ်မဆန်ပါဘူး။ ခင်ဗျားကသာ ပုဂ္ဂိုလ်ရေးတိုက်ခိုက်ပြီး ဒေါ်စုကိုလဲ အပျော်တမ်းခရီးစဉ် ပြောလို့ပြောနဲ့ ဒေါ်စု ယိုးဒယားကိုတစ်ခေါက်သွားလိုက်တာ အရင်လူတွေသွားတာနဲ့ တူသလား၊ ပြည်သူလူထုအတွက် စိတ်ပိုင်း၊ ရုပ်ပိုင်းဘယ်လောက် အကျိုးရှိသလဲ ပုံမှန်အသိဥာဏ်ရှိသူတိုင်း နားလည်ပါတယ်။\nတော်ပါပြီဗျာ ဒီအချိန်မှာ ပုဂ္ဂိုလ်ရေး မုန်းတီးမှုဆန်တဲ့ အပြောအဆိုတွေ သိပ်မပြောချင်ဘူး။\nReply ကိုအောင် June 12, 2012 - 4:06 am ဒေါ်စု ကို လေးစားပါတယ်။ခု အခြေအနေက တကယ်ကို အရေးကြီးတဲ. အချိန်လို.မြင်ပါတယ်။ NLD ပါတီ ကြီးကတော. မေးခွန်းထုတ် စရာတွေ များနေပါပီ။ တချိန်မှာ အစိုးရဖွဲ.မယ်လို. ရည်မှန်းထား တာပဲ။ ဘာတွေပြင်ဆင်ထား လဲ?? ဒီလို ကြုံလာရရင် ဘာလုပ်မယ်လို. စဉ်းစားထားလဲ??? အရာရာ ဒေါ်စု အားကိုးနေတာလား???? လောလောဆယ် ရခိုင်အရေး ကို ဘယ်လို ဆောင်ရွက်ပေးမယ် စဉ်းစားထားလဲ???? ရိုဟင်ဂျာတွေ ရဲ. လုပ်ရပ်ကို ဘယ်လိုမြင်လဲလို.မေးလာရင် ဘယ်လို အဖြေပေးမလဲ???ခုလဲဖြေရမယ် နောင်လဲဖြေရမယ် ဘာလို. အဖြေမပေး တာလဲ?????\nReply khai June 12, 2012 - 9:58 am မြန်မာနိုင်ငံလွတ်လပ်ရေးကြေငြာချက်အရ ကချင်၊ကယား၊ကရင်၊ချင်း၊မွန်\nReply လေပြေ June 12, 2012 - 11:32 am ရိုဟင်ဂျာအရေးနဲ့ပတ်သက်လို့ ဥရောပခရီးစဉ်မှာ အမေစုဘယ်လိုဖြေမလဲ သားတို့အရမ်းသိချင်ပါတယ် ဒါအရမ်းအရေးကြီးတယ် အမေ့ပါးစပ်ကပြောတာ(ဖြစ်နိုင်ရင်ဥရောပမသွားခင်)သားတို့အရမ်းသိချင်ပါတယ် ၈၈မျိုးဆက်ခေါင်းဆောင်ဦးကိုကိုကြီးရဲ့ပြတ်သားတဲ့ရပ်တည်ချက် အရမ်းသဘောကျပါတယ်။\nReply ရာဇာ June 12, 2012 - 12:04 pm နိုင်ငံရေး ဆိုတာ လွယ်လွယ်နဲ့ ပြောလို့မရပါဘူး…ဒေါ်စု နေနဲ့လဲ အခုနေမှာ ဘာမှ လုပ်ပိုင်ခွင့် မရှိသေးပါဘူး..အကယ်၍ ဒေါ်စု အနေဖြင့် ဤကိစ္စမျိုး ကိုမည်သို့ ကိုင်တွယ် မည်ဖြစ်ကြောင်း သိလိုသူ များရှိခဲ့သော် နိုင်ငံတော် သမ္မတကြီး မှ ဒေါ်စု အား တရားဝင် တာဝန် ပေးခိုင်းကြည့်လိုက်ပါ…ဒါဆိုရင် ဒေါ်စု ရဲ့ လုပ်ရည်ကိုင်ရည် ကို မျက်ဝါးထင်ထင် တွေ့ကြရမှာပေါ့…တာဝန်ပေး တဲ့နေရာမှာ လဲ ဒေသဆိုင်ရာ အာဏာပိုင် အဖွဲ့အစည်းအားလုံးက ဒေါ်စု ရဲ့ အစီအမံ အတိုင်းလုပ်ကြရမယ် ဆိုတာကိုတော့ ထဲ့သွင်းပေးရမယ်….အခုချိန်မှာ နိူင်ငံရေး ပါတီတွေက လူမှုရေး အရလောက်ဘဲ လုပ်ပိုင်ခွင့် ရှိသေးတယ်ဆိုတာ မမေ့ကြပါနဲ့…\nReply Lay hone June 12, 2012 - 12:16 pm ‘ Get up N L D’; what are you doing?\nNLD isaessential party in my country where all people are hopeful them to help developing of Myanmar.NLD is well known to strengthaMyanmar, and not weaken it and leader who is loved by my people and all of world. I always respect NLD leader personally because she is an honorable leader, belonging of wonderful ideas and standby my people but she said plight of Rakhine that is mentioned you more like kular than my tribes who are defending bravely Myanmar border.I think that NLD should know to distinguish both internal issue and external issue.It is that problem of Rakhine state is very important but you observe as normal issue and censure ethnic groups.It’s weaken remark created big problem. I believe NLD leaders who is only one to solve Myanmar internal problem, internal war which was taken 5th decade but NLD close their mouths for this issue.Honorable NLD members read Bin Lardin speech on 28september2001,’interview with the Karachi-based newspaper’\n” There are areas in all past of the world where strong Jihaidi forces are present, from indonesia to Algeria, from Kabul to chechnya,fromBosia to Sudan, and from Myanmar to Kasmir. Bin Llardin was most probably referring toabig groups to Kular as Rohingya.Countries of in speech are problem so just Myanmar problems in Rakhine state come in external.Nobody create it in Myanmar.NLD kook in heart of my ethnics who are waiting you for our distinctions.I like you but I against your view in raking.we have ko ko gyi.\nReply mg mg June 12, 2012 - 2:23 pm ဒါပေမယ့် စစ်အုပ်ချုပ်ရေးကို ကျနော်တို့ မလိုလားဘူး၊ ဒါကိုလည်း ကွဲကွဲပြားပြား ဖြစ်စေချင်တယ်”ဟု ၈၈ မျိုးဆက်ကျောင်းသား အဖွဲ့မှ ကိုကိုကြီး က ဧရာဝတီကို ပြောသည် ……..ဒါဆိုရင်လည်းမင်းတို့အဖွဲ့သွားပြီး စည်းရုံးသိမ်းသွင်းထိန်းသိမ်း\nဆောင်ရွက်တာမျိုးသွားလုပ်ပါလား…….မင်းတို့မျိုးဆက်ထဲမှာ ဘာသာတူ လူမျိုးတူတွေပါ\nReply ကချင်လေး June 12, 2012 - 7:47 pm ကိုကိုကြီးရဲ့ ပြတ်သားမှုအတွက် လုံဝထောက်ခံပါတယ်။အရှိကို အရှိအတိုင်းမြင်နိုင်ပါစေ။\nReply ချယ်ရီ June 12, 2012 - 8:09 pm ဒေါ်စုကဘာတွေလုပ်ပေးရဦးမှာလဲ။ဒီလိုဒီမိုကရေစီရလာတာအမေစုရဲ့ကျေးဇူးကြောင့်ဆိုတာမေ့သွားပြီလား။ငါ့လှေငါထိုးပဲခူးရောက်ရောက်ဆိုပြီးတဖက်သတ်မပြောပါနဲ့။ခင်ဗျားတို့ကကောနိင်ငံရေးဘာနားလည်လို့လဲ။ဒေါ်စုကရခိုင်ပြည်နယ်ကဖြစ်ရပ်ကိုအားပေးစကားပြောတာကလွဲလို့ဘာမှလုပ်ပေးနိင်မှာမဟုတ်ဘူး။ဘာလို့လဲဆိုတော့အမေစုမှာချမ်းသာတာဆိုလို့မေတ္တာတရားပဲရှိလို့ပဲ။အဲဒီလောက်တောင်မကျေနပ်ဖြစ်နေရင်ကိုယ်တိုင်သေနတ်ကိုင်ပြီးလုံထိန်းအဖွဲထဲသွားအောင်းနေလိုက်။\nReply keyword June 17, 2012 - 7:01 pm U.G,ko chit,ကိုအောင်,လေပြေ နဲ့ mg mg တို့ ကိုရှင်းပြမယ်၊\nဒီကိစ္စ က ရာဇ၀တ်မှု တစ်ခုပါပဲ၊ဘာသာရေး မဟုတ်သလို လူမျိုးရေးလည်းမဟုတ်ပါ၊\nNLD နဲ့ဒေါ်အောင်ဆန်းစုကြည်ကို ချည်နှောင်ရမယ့်ကိစ္စလည်းမဟုတ်ပါ၊လက်ရှိနေရာယူထား\nတဲ့သူတွေဖြေရှင်းရမယ့်ကိစ္စပါ၊ မင်းတို့ နဲ့ အမြင်ချင်းဖလှယ်ချင်တယ်၊မိတ်ဖြစ်ဆွေဖြစ်ပေါ့၊\nမင်းတို့အမည်နဲ့ လိပ်စာကိုသိချင်တယ်၊g-mail လိပ်စာဖြစ်ဖြစ်ပေါ့။\nပေါက်ကရတွေလျှောက်မရေးနဲ့ ဦး၊အကြမ်းဖက်မှုတွေ ဆက်ဖြစ်ယင် မင်းတို့ တရားခံပဲ၊\nကြံ့ဖွံ့ အဖွဲ့ ထဲမှာ လူတော်လူကောင်း အချို့ ရှိနေသေးတယ်၊မင်းတို့ ကြောင့်သိက္ခာကျနေဦးမယ်၊\nလူမျိုးခြားတွေဝင်ပြီးသောင်းကျန်းတာဆိုယင်လည်း၊သူတို့ ဆီကငွေကြေးယူပြီး မြန်မာပြည်\nထဲ ၀င်ခွင့်ပြုနိုင်တဲ့ သူ များများစားစား မရှိတာကိုလည်း မမေ့ နဲ့ ။\nလက်ဆုပ်လက်ကိုင် မပြနိုင်ယင်တောင် ဆက်စပ်ကြည့်လို့ ရပါတယ်။


ရက်(၉၀) နှင့် ဒဏ်ငွေ | Myanmar Thai Mou News Provider\nMyanmar Thai Mou News Provider\nရက်(၉၀) နှင့် ဒဏ်ငွေ\nထိုင်းနိုင်ငံရှိ မြန်မာအလုပ်သမားများတွင် ယာယီနိုင်ငံကူးလက်မှတ် ကိုင်ဆောင်ထားသည့် သူများအနေဖြင့် ရက်(၉၀) တွင် တစ်ကြိမ် မိမိတို.အလုပ်လုပ်ရာ နယ်မြေရှိ လူဝင်မှု.ကြီးကြပ်ရေး စခန်း(ထိုင်း) များတွင် သွားရောက်ကာ တိုင်ကြားကြရမည်ဖြစ်သည်။\nသို.သော်မြန်မာအလုပ်သမားအများစုသည် အကြောင်းအမျိုးမျိုး အခက်အခဲ အမျိုးမျိုးကြောင့် သတ်မှတ်ရက်ထက် ကျော်လွန်သွားခြင်းများကိုတွေ.ရှိရပြီး ထိုသို. ရက်ကျော်လွန်မှု.အတွက် ထိုင်း လူဝင်မှု.ကြီးကြပ်ရေးမှ ဒဏ်ကြေးငွေ (၅၀၀၀) ဘတ် သတ်မှတ်ထားပြီး (၂၅၀၀) ဘတ်ခန်. ဒဏ်ရိုက်လျှက်ရှိကြောင်းသိရသည်။\nသတ်မှတ်ရက်မှာ ရက်(၉၀) ပြည့်ပြီး (၇) ရက် အထိ မပါဝင်ပဲ (၇)ရက်ထက်ကျော်လွန်သွားပါက ဒဏ်ငွေ ပေးဆောင်ရမည်ဖြစ်သည်ဟု ထိုင်းလူဝင်မှု.ကြီးကြပ်ရေးရဲစခန်းမှ တာဝန်ရှိသူတစ်ဦးကပြောကြားခဲ့ပါသည်။\nမည်သို.ဆိုစေ ထိုကဲ့သို. မြန်မာအလုပ်သမားများအပေါ် ကြီးမြင့်သော ဒဏ်ကြေးငွေများကို ဆောင်စေခြင်းသည် ထိုင်းရောက်မြန်မာတိုင်း ကြုံတွေ.ရသည်မဟုတ်သော်လည်း ကြုံတွေ.ရသူ မြန်မာအလုပ်သမားအနေနှင့် (၅၀၀၀) (၂၅၀၀) ဘတ်ဆိုသော ပမာဏမှာ ရှာဖွေရန်ခက်ခဲကြောင်း နှင့် မြန်မာအလုပ်သမား များအတွက် ကြီးမာသော ဒုက္ခ ဖြစ်ကြောင်း ထိုင်းတောင်ပိုင်းရှိ ရော်ဘာခြံအလုပ်သမားတစ်ဦးမှ ပြောသည်။\nမြန်မာအလုပ်သမားအနေနှင့် အထက်ဖော်ပြပါ ရက်(၉၀) တံဆိပ်တုံးထုခြင်း ရက်ကျော်လွန်ခဲ့ပါက\n၁။ မိမိ တို. အလုပ်ရှင်အား အကူအညီတောင်းပြီး မိမိအပါအ၀င် လ၀က(တာမော) ရုံးသို. သွားရောက် ကာ ရက်ကျော်ရခြင်းအကြောင်းကို အလုပ်ရှင်မှ မေတ္တာရပ်ခံ ပြီး ပြောစေခြင်းဖြင့် ဒဏ်ကြေးငွေ လျှော့စေပါသည်။\nVisa သက်တန်းတိုး ပြုလုပ်ပုံအဆင့်ဆင့်\nထိုင်းနိုင်ငံရောက် မြန်မာအလုပ်သမားများ အထူးသတိပြုရ...\nမိမိ ပတ်စပို့ (Passport) သည် အနီရောင် ဖြစ်ပါက စာအုပ်သက်တမ်း ၃ နှစ် ရရှိမည်ဖြစ်ပြီး ထိုင်း Vissa ၂ နှစ် သက်တမ်းရှိမည်ဖြစ်ပါသည်။ ...\nထိုင်းနိုင်ငံရောက် မြန်မာအလုပ်သမားများ အထူးသတိပြုရမည့် ဗီဇာ သက်တမ်း\nထိုင်းနိုင်ငံအတွင်းရှိ မြန်မာအလုပ်သမားများအနေနှင့် ယာယီ နိုင်ငံကူးလက်မှတ် ကိုင်ဆောင်ရာတွင် သိနားလည်သူများအဖို. ပြဿနာမရှိနိုင်သော်လ...\nထိုင်းနိုင်ငံရှိ မြန်မာအလုပ်သမားများတွင် ယာယီနိုင်ငံကူးလက်မှတ် ကိုင်ဆောင်ထားသည့် သူများအနေဖြင့် ရက်(၉၀) တွင် တစ်ကြိမ် မိမိတို. အလုပ်လု...\nCopyright © Myanmar Thai Mou News Provider . Designed for college textbooks - textbook, http://www.corporateoffice.us, College mailing address


TTSweet: February 2012\nငါ့အသားစ ဘယ်ရောက်သွားသလဲ ....း)\nအရင်စင်္ကာပူမှာနေတုံးက NTUC က ဓားတွေ ပလိုမိုးရှင်းပေးလို့ ဦးခြိမ့်တို့ မောင်နှမ၂ယောက် အလုအယက်ဝယ်ကြတဲ့ အကြောင်းတစ်ခါရေးဖူးသေးတယ်။ ဒီရောက်တော့ အိမ်ရှင်မအသစ်က အဲ့ဓားသစ်တွေ အကုန်ထုတ်သုံးပလိုက်တယ်။ အဟက် ... ဘယ်ရမလဲ။ အစွမ်းကုန်ပညာ ပြတော့မယ်ပေါ့။\nဓားတွေက နာမည်သာကြီးတာ၊ လှီးလို့ ချွတ်လို့ တော့ ဒီလောက်မကောင်းလှဘူးရယ်။ ဓားတွေက ထူတော့ ကြက်သွန်လို ပါးပါးလှီးချင်ပြီဆို ဘယ်လိုမှ လှီးလို့မရဘူး။ ဒီတော့ စလုံးကပဲ ပါလာတဲ့ ဓားပါးပါး အဟောင်းလေးနဲ့ပဲ လှီးချွတ်နေရတယ်။ အဲ့ဓားလေးကလဲ လှီးပါများလို့ အလယ်မှာတောင်ခွက်လို့။ ဦးခြိ်မ့်ကတော့ သူတို့ ပျဉ်းမနားအိမ်က ဓားတွေဆို ဒီ့ထက်တောင်ဆိုးသေးလို့ အားပေးတယ်။ တစ်ခါတစ်ခါ အဲ့ဓားအလယ်က အသားတွေ ဘယ်စားသွားလဲလို့ တွေးရင် အူယားသေးတယ်။ တို့ဗိုက်ထဲတွေများ ရောက်ကုန်လားပေါ့။ အလယ်ကခွက်နေတော့ သူကလဲ မရှိလို့သာသုံးရ၊ လှီးလို့ သိပ်ကောင်းတယ် မဟုတ်လှဘူး။\nဟိုနေ့ကတော့ ဒီက ဂျက်စကိုဆိုတဲ့ တရုတ်ပစ္စည်း တိုလီမိုလီလေးတွေ ရောင်းတဲ့ဆိုင်မှာ ဓားပါးပါးလေးတစ်ချောင်း ရှာဖွေတွေ့ရှိခဲ့တယ်။ ဘရန်းက ကီဝီတဲ့။ သစ်သားလက်ကိုင်လေးနဲ့။ ပါးပါး ပြားပြားလေး။ တော်တော်လှီးလို့ကောင်းမဲ့ဓားပေါ့။ အန်တီဆွိ အဲ့ဓားလေးရလာတော့ သိပ်သဘောကျတာ။ ဦးခြိ်မ့်ကို ခဏခဏကိုပြောနေတာ။ ဓားလေးကောင်းချက် ယောက်ျားရယ်တဲ့။ လှီးလို့ သိပ်ကောင်းတာပဲ တဲ့။ ထက်လဲ အရမ်းထက်တယ်တဲ့။ အဲနေ့က ဘာရယ်မဟုတ် ဂျက်စကိုမှာ လျှောက်ကြည့်ရင်း ရခဲ့တာတဲ့။ အော်ဇီ တစ်မြို့လုံးပတ်ရှာတောင် ဒီလို ပါးတဲ့၊ ထက်တဲ့ဓားမျိုး ဘယ်မှာမှ မရနိူင်ဘူးတဲ့ ... စုံလို့ပဲ။ ဓားချီးကျူးခန်းဖွင့်နေတာလေ။\nအန်တီဆွိ တစ်ယောက် စလုံးမှာနေတုံးက ရှမ်းခေါက်ဆွဲချက်တာ နာမည်ကြီး။ အိမ်မှာ တစ်ခုခုချက်လို့ ဖိတ်ကျွေးပြီဆို ဦးခြိ်မ့် သူငယ်ချင်းတွေက ရှမ်းခေါက်ဆွဲပဲချက်ပါဆို ပွဲတောင်းကြတယ်။ ဒီရောက်တော့ ရောက်ကတည်းက တစ်ခါမှ မချက်စားဖြစ်ဘူး။ ရှမ်းခေါက်ဆွဲက လုပ်ရတာ အမယ်များတာရော။ ၂ယောက်တည်း လုပ်စားရမှာ ပျင်းတာရော။ ဒါနဲ့ ဟိုနေ့က ပဲပင်ပေါက်လေးတွေ လတ်လတ်ဆတ်ဆတ်လေးတွေတွေ့တာနဲ့ ဆီတို့ဟူးလေး ၀ယ်ပြီး ရှမ်းခေါက်ဆွဲချက်စားဦးမယ်ဆို စိတ်ကူးရတယ်။ မြန်မာဆိုင်ကလဲ ပဲပုပ်ပြားလေးတွေ ၀ယ်ထားသေးတာကိုး။\nအိမ်ရောက်တော့ ကြက်သားရင်ပုံသားလေးတွေကို ကီဝီဓား ပါးပါးလေးနဲ့ ဇတ် ... ဇတ် ဆို လှီးနေတယ်။ လှီးနေရင်းနဲ့ စိတ်က ကြက်သားဆီမရောက်။ ဟိုရောက်ဒီရောက်နဲ့ ရုတ်တရက် ကြက်သားကိုင်ထားတဲ့ လက်ညှိုးလေးက ပူကနဲ၊ စူးကနဲ နာသွားတယ်။ ဟမ်မလေး ဓားပြတ်ပဟဆို .. ကြည့်လိုက်တာ လက်ညှိုး ဘေးသားတစ်ခုလုံးကို လှီးချပလိုက်တာဗျား။\nအန်တီဆွိ မီးဖိုချောင်မှာ ထိခိုက်ရှနာ အင်မတန်ဖြစ်ခဲပါတယ်။ အရင်ကဓားတွေ တုံးတာထူတာလဲ ပါမှာပေါ့။ ခုဓားက ထက်မှန်းသိတော့ အမြဲသတိထားလှီးပါတယ်။ ဒီနေ့တော့ မတော်တဆ ထိသွားပြီပေါ့။ ဘယ်တတ်နိူင်မလဲ။ အရင်ထိဘူးတာတွေက ဓားက ရှရုံရှတာမျိုး။ ရှတဲ့နေရာကို လက်ကလေးနဲ့ အသာဖိထားလိုက်။ ခဏနေတော့ သွေးတိတ်သွားရော။ ခုတော့ ကီဝီဓားကောင်းချက်။ ရှရုံမက လက်ညှိုးစွန်းတစ်ခုလုံးပါ လှီးချလိုက်တာဆိုတော့ သွေးက မတိတ်တော့ဘူး။ ဘေးက ကမန်းကတမ်း တွေ့တဲ့တစ်ရှူးနဲ့ လက်တွေကိုသုတ်၊ တစ်ရှူးလေးအောက်ကခံ လက်နဲ့ အကြာကြီးဖိထားပေမဲ့ သွေးကတော့ တော်တော်နဲ့ တိတ်မဲ့ပုံမပေါ်ဘူး။ အဲလို အနာကပွင့်နေရင် သွေးတိတ်အောင် ဘယ်လိုလုပ်ကြလဲဆို စဉ်းစား။ လက်ဖျံကိုလှီး ကိုယ့်ကိုယ်ကို သတ်သေသူတွေက သွေးထွက်လွန်ပြီး သေကြတာဆိုတာကို စဉ်းစား ...\nဟမ်မလေး သွေးထွက်လွန်ပြီးများ သေမလား ကိုယ့်ကိုယ်ကို စိတ်ပူနေသေး။ ဆေးခန်းပဲ သွားရမလား။ triple zero ပဲခေါ်ရမလား တွေး။ ဦးခြိ်မ့်ကို ဖုန်းဆက်မယ်လုပ်တော့ အလကား စိတ်ပူနေပါမယ်လေဆို ကိုယ့်ဟာကိုယ်ပဲ ဆေးသတ္တာထဲက ဂွမ်းတွေထုတ် ပွင့်နေတဲ့ အနာကို ဂွမ်းနဲ့ဖိ၊ အရေးထဲ ပလပ်စတာ အရှည်က ရှာမရတာနဲ့ တိတ်လေးနဲ့ ငုံပြီးပတ်ထားလိုက်တယ်။ သွေးထွက်လာရင်လဲ အသိသာကြီး အပြင်ကို စီးထွက်လာမှာပေါ့။ အဲလောက်ထွက်ရုံတော့ သွေးထွက်လွန် မသေလောက်ပါဘူးဆို။\nဘလော့ဂါ ပီပီသသ မှတ်တမ်းတင်\nခပ်ပေပေပဲ၊ လက်ညှိုးလေးထောင်ပြီး ကြက်သားဆက်လှီး။ ချက်ရပြုတ်ရမှာတွေ ဆက်လုပ်တယ်။ ကြက်သားကို ဆီသတ် ခရမ်းချဉ်သီးနဲ့ ချက်တယ်။ ကြက်သွန်ဖြူပါးပါးလှီး ဆီချက်ချက်တယ်။ ၀က်ရိုးပြုတ်တယ်။ ဆီတို့ဟူး အရည်ဖျော် ဆီသတ်တယ်။ ပဲပင်ပေါက် ရေနွေးဖျောတယ်။ ရှမ်းခေါက်ဆွဲဖတ် ရေစိမ်တယ်။ တို့ဟူးပျော့ပျော့လေးကြိုထားတယ်။ မုန်ညင်းချဉ် ပါးပါးလှီတယ်။ ငရုပ်သီးမှုန့်ကို ဆီနဲ့ ပြန်ကြော်တယ်။ ကြက်သွန်မြိတ်၊ နံနံတွေကို ပါးပါးလှီးတယ်။ နှမ်းလှော်ဗူးနဲ့ မြေပဲခွဲခြမ်းဗူးတွေကို အဆင်သင့်ချထားတယ်။\nလက်ကတော့ နာလဲနာ၊ တိတ်ကလဲ ပတ်ထားဆိုတော့ တော်တော် ကသိကအောက်နိူင်တယ်။ လုပ်လို့ကိုင်လို့ မကောင်းဘူး။ ပန်းကန်တွေဘာတွေဆေးရင် ရေတွေက အနာပတ်ထားတဲ့ ဂွမ်းထဲဝင်ကုန်တယ်။ ဖြည်ကြည့်တော့ အထဲမှာ ပဲကြီးရေတွန့်ကို ဖြစ်လို့။ လက်ညှိုးလေး မြှောက်မြှောက်လုပ်ရတာဆိုတော့ ဒုက္ခတော့ တော်တော်ရောက်တယ်။\nညနေကျ ဒီနေ့ရှမ်းခေါက်ဆွဲချက်ထားတယ် ယောက်ျားရေ ... စားတော့မလား ဆို ယောက်ျားကို မျက်နှာလုပ်တယ်။ ရှမ်းခေါက်ဆွဲ ဖတ်တွေကို ၀က်ရိုးပြုတ်ထဲထည့်၊ ပြီးတော့ ပန်းကန်လုံးထဲ ဆယ်ထည့်၊ ကြက်သားဟင်းထည့် ခူးခပ်ပြင်ဆင်ရင်း နေ့ခင်းက ဓားပြတ်တယ်ဆိုတဲ့ အကြောင်းပြော။ ဘာလို့ ပလစတာနဲ့ မကပ်သလဲမေး။ ပြီးတော့ အဲ့ကိစ္စ မေ့မေ့ပျောက်ပျောက်ဖြစ်။ ရှမ်းခေါက်ဆွဲကို ဟင်းချိုပူပူလေးနဲ့ ၂ယောက်သား လွှေးကြတော့တာပဲ။ အန်တီဆွိက diet လုပ်နေလို့ နေ့လည်စာမစားတော့ အတော်ဆာနေပြီလေ။ ( ဂျူဂျူကတော့ ညကျမှ သူ့စိတ်ကြိုက်တစ်ခုခု လုပ်ပေးရမှာ။)\nစားနေရင်းနဲ့ ဦးခြိ်မ့်ကပြောတယ်။ ဒီနေ့ချက်တဲ့ ရှမ်းခေါက်ဆွဲက သိပ်ကောင်းတယ်တဲ့.။ အရင်ကချက်ဖူးတာတွေနဲ့ မတူဘူးတဲ့။ ရှမ်းခေါက်ဆွဲ အစစ်ကို စားရသလိုပဲဆို ပြောပြော စားစား။ ၀ိတ်လျှော့နေတယ်ဆိုပြီး နောက်တစ်ပွဲ ထပ်တည့်ပြန်တယ်။ အန်တီဆွိကိုယ်တိုင်လဲ ကိုယ်ချက်တဲ့ ရှမ်းခေါက်ဆွဲ ကိုယ်တိုင်သဘောကျ။ ဟိုးအရင် မန်းလေးဖက်က အိမ်ဆိုင်လေးတွေမှာ စားဖူးတဲ့ ဟင်းချိုပူပူလေးနဲ့ ရှမ်းခေါက်ဆွဲနဲ့ တူသဟဆို တွေးတွေးပြီးစား။ အမှန်က အရင်ချက်တုံးက ဆီတို့ဟူးမပါ။ ခုတော့ ဆီတို့ဟူးထည့်လို့ ကောင်းတာဆို ဦးခြိမ့်ကို ရှင်းပြ။\nအဲဒီရှမ်းခေါက်ဆွဲ ပန်းကန်တွေထဲမှာ အန်တီဆွိ လက်က ပြတ်ကျသွားတဲ့ လက်ညှိုးအပြတ် အသားစလေး ဘယ်သူ့ထဲ ပါသွားလဲ။ ဘယ်သူများ စားမိလဲဆိုတာတော့ လက်ညှိုးလေးတထောင်ထောင်နဲ့ စားနေတဲ့ အန်တီဆွိလဲ တွေးမနေဘူး။ အဲဒီအကြောင်းတော့ ဘယ်သူမှ အတွေးနယ်ချဲ့ မနေကြတော့ဘူးပေါ့။ ။\nလက်နှီးစုတ် အလွဲ ...\nအရင်ကတော့ မီးဖိုချောင်မှာ လက်သုတ်ပုဝါတွေ၊ လက်နှီးစုတ်တွေ ညစ်ပတ်ပြီဆို တစ်ထည်ချင်းကို မီးဖိုချောင် ဗေစင်မှာပဲ ဆပ်ပြာမှုန့်လေးစိမ်ပြီး လျှော်လိုက်တယ်။ နောက်များလာလို့ လက်ကလဲ လျှော်ရညှစ်ရ သိပ်မသန်တာနဲ့ လက်နှီးစုတ် အညစ်ကလေးတွေကို ကြွပ်ကြွပ်အိပ်ကလေးနဲ့ စုထားလိုက်တယ်။ များလာရင် အ၀တ်လျှော်စက်နဲ့ပဲ Quick wash လုပ်လိုက်တော့မယ်ဆိုပြီး၊ ကြက်ဥအနှစ်တွေ ဖိတ်လို့သုတ်ထားတဲ့ လက်နှီးစုတ်လဲပါရဲ့။ ဆီတွေသုတ်ထားတဲ့ လက်နှီးစုတ်၊ အာဗန်က အမဲတွေ သုတ်ထားတဲ့ လက်နှီးစုတ်။ အစုံပါပဲ မီးဖိုချောင်ဆိုတော့ ညစ်ပတ်တာပေါ့။\nဒီနေ့တော့ လက်နှီးစုတ်အညစ်တွေများပြီ၊ လျှော်တော့မယ်ဆို အ၀တ်လျှော်စက်ကို လက်လေးနှိုက်ပြီး စမ်းကြည့်သေးတယ်။ အရင်လျှော်ထားတဲ့ အ၀တ်တွေအထဲများ ကျန်ရစ်နေမလားဆိုပြီးပေါ့။ ပြီးတော့ လက်နှီးစုတ် ကြွပ်ကြွပ်အိမ်တစ်ခုလုံး အထဲထည့် လက်နှီးစုတ်တွေခါချ။ ဆပ်ပြာမှုန့်ထည့်။ quick wash ဆိုတာလေး နှိပ်ထားလိုက်တယ်။\nအ၀တ်လျှော်စက်လည်း သခင်မက တာဝန်ပေးလာတော့လဲး) သူ့တာဝန်သူယူ၊ တ၀ုန်းဝုန်း တရွှီးရွှီး နဲ့ လျှော်တော့တာပဲ။ စာဖတ်နေရင်း အသံတွေ အတိုင်းသား ကြားနေရတယ်။ ခုတစ်လော ဆစ်ဒနီမှာ နွေကုန်ခါနီးမှ နေက တော်တော်ပူတယ်။ ဆိုတော့ကာ လျှော်ပြီးပြီးချင်း နေပူထုတ်လှမ်းမယ်ဆို အသံရပ်တာကို စောင့်နေတာ။ အ၀တ်လျှော်စက်အခန်းက ဘာသံမှမကြား ငြိမ်သွားမှ စာဖတ်နေရာက အသာထ အ၀တ်တွေကိုထုတ် ခြင်းတောင်းအကြီးကြီးထဲကို ထည့်တယ်။\nထုတ်လိုက်တာ လက်နှီးစုတ်တွေ ၃-၄ထည်နဲ့အတူရောပါလာတာ အမဲရောင် စွတ်ကျယ်သားတစ်ထည်။ ဘာများတုံးဆို ဖြန့်ကြည့်လိုက်တော့၊ ဟမ်မလေး ဦးခြိ်မ့်ရဲ့ အတွင်းခံ ဘောက်ဆာ ဘောင်းဘီကြီး။ ကောင်းတော့မှာပဲပေါ့။ လက်နှီးစုတ်နဲ့ အတွင်းခံဘောင်းဘီ။ အဟက် ... အဟက် ဘာဖြစ်သေးတုံးပေါ့။ အတွင်းခံဘောင်းဘီပဲဆို အန်တီဆွိက စိတ်ထဲက ကျိတ်ပြီး ရယ်နေတာ။ လက်နဲ့ သေချာလှည့်ပြီး စမ်းတာတောင် ဘယ်ချောင်ကပ်ကျန်နေလဲပေါ့။ ဒီဘောင်းဘီ။\nနောက်ကျန်တဲ့ လက်နှီးစုတ်တွေ ဆက်နှိုက် ဆက်ထုတ်၊ ဟော ထွက်လာပြန်ပါပြီ။ ဟမ်မလေး ဒီတစ်ခါတော့ အန်တီဆွိတို့ ရင်ကွဲနာကျ။ အဟက် ... အဟက်လဲ မဟက်နိူင်တော့ပြီ။ ဒီတစ်ခါ ပါလာတာက အန်တီဆွိရဲ့ အကီ်ျ အသစ် နို့နှစ်ရောင်လေး။ အင်မတန်ကြိုက်လွန်းလို့ ချက်ချင်းတောင် မလျှော်ပဲ ချိတ်နဲ့ ချိတ်လိုက် ပြန်ဝတ်လိုက်နဲ့ ၄-၅ခါလောက် ၀တ်ပြီးမှ လျှော်တဲ့ အင်္ကျီလေး၊ ကောင်းတော့မှာပဲ။ ဒီကြက်ဥပေ၊ ဆီဂျီးပေတွေနဲ့ ရောလျှော်ပလိုက်တာ။\nနောက်တစ်ခါတော့ ဒီအ၀တ်လျှော်စက် ဓာတ်မီးနှင့်ပါ ထိုးစစ်ရပါတော့မည်။ ။\nPosted by T T Sweet at 3:01 PM 23 comments:\nအိုးပိုင် အိမ်ပိုင် - အပိုင်း (၇)\nရှေ့ပို့စ်မှာပြောခဲ့သလို ငွေကြေးကိစ္စတွက်ချက်တဲ့အခါမှာ အစိုးရက ကိုယ့်ရဲ့ပထမဦးဆုံး အိမ်ဝယ်ရင် အစိုးရက ထောက်ပံ့ကြေးပေးတဲ့ ဒေါ်လာ ၇၀၀၀ ရယ်၊ အစိုးရကို ဒေါ်လာ ၁၅၀၀၀ ပတ်ဝန်းကျင်လောက်ပေးရမယ့် အ၀ယ်ခွန်ရယ်ကိုပါ ထည့်တွက်ရပါမယ်။ အိမ်ဝယ်ဖို့ငွေစုနေတဲ့သူတွေအတွက် နှစ်စဉ် ကိုယ်စုတဲ့ငွေအလိုက် အစိုးရက အချိုးကျလိုက်ထည့်ပေးတဲ့ First Home Saver Account ကလည်း တော်တော်အကျိုးများပါတယ်။\n၆(ခ)။ သင့်တော်တဲ့ အိမ်လိုက်ရှာခြင်း\nလုံလောက်တဲ့စုငွေရှိပြီ၊ ဘဏ်ကလည်း ထုတ်ချေးမယ့်ငွေပမာဏကမ်းလှမ်းချက်ရပြီဆိုရင် ကိုယ်လိုချင်တဲ့အိမ်လေးကို လိုက်ကြည့်လိုရပါပြီး။ ကိုယ်နဲ့ သင့်တော်မယ့်အိမ်မျိုးရဖို့ ၂-၆ လလောက်ကြာတတ်ပါတယ်။ ဒါပေမယ့် တစ်ချို့လည်း ရက်တိုတိုနဲ့ တစ်ချို့လည်း နှစ်ရှည်လများ ရှာကြရတာ ရံဖန်ရံခါတွေ့ရပါတယ်။အိမ်လိုက်ရှာရတာ ကိုယ်နားရမယ့် အလုပ်ပိတ်ရက်တွေမှာ အိမ်လိုက်ကြည့်ရတော့ စကြည့်တဲ့ တစ်ပတ်၊ နှစ်ပတ်လောက်က မသိသာပေမယ့် လနဲ့ချီလာရင်ကြတော့ ပင်ပန်းလာပါတယ်။ ဒီကြားထဲမှာ လင်မယား သူ့အကြိုက်နဲ့ကိုယ့်အကြိုက်လည်း ညှိရပါသေးတယ်။ အကြိုက်ညှိရတာ၊ အပြိုင်အဆိုင် အိမ်ဈေးညှိရတာတွေကို ပင်ပန်းနေတဲ့အချိန်မှာလုပ်ရတော့မိသားစုပိုင်းဆိုင်ရာမှာလည်း ကတိကစတွေ မဖြစ်လာအောင် သတိထားရပါတယ်။\nသွားကြည့်တဲ့အိမ်ကို သဘောကျလို့ ရှေ့ဆက်မယ့်ဆိုရင် ပွဲစားဆီမှာ ပါလာတတ်တဲ့ ဃသညအမခေအ Contract of Sales ကို အကြည့်ဖျဉ်းကြည့်လိုက်လို့ရပါတယ်။ အိမ်ဝယ်ရင် အိမ်နဲ့အတူတူ ဘာတွေပါရမလဲ၊ ဘာတွေမရဘူးလဲ၊ ကောင်စီရဲ့ ကန့်သတ်ချက်၊ ခွင့်ပြုချက်၊ မိလ’ာလိုင်း ဆက်သွယ်ပုံ၊ စံပေါ်ပမာဏ၊ ငွေချေရမယ့်ရက်၊ နစ်နာကြေးတွေကို သိနိုင်ပါတယ်။ ပြီးတော့ ပွဲစားကို စာချုပ်ကို ကိုယ့်စီ အီးမေးပို့ခိုင်းပြီး ကိုယ်က ကိုယ့်ရဲ့ conveyancer/layer ကို အသေးစိတ်ဖတ်ခိုင်းရပါတယ်။\nကိုယ်ငွေချေးမယ့်ဘဏ်ဆီကလည်း အဲဒီအိမ် ပတ်ဝန်းကျင်မှာ နောက်ဆုံး အရောင်းအ၀ယ်ဖြစ်ခဲ့တဲ့ အိမ်ဈေးတွေ(RP Data report) ကို တောင်းလို့ရပါတယ်။\n၆(ဂ)။ ဈေးညှိခြင်းနဲ့ ပိုင်ဆိုင်မှုပြောင်းလဲခြင်းconveyancer ကို စာချုပ်ဖတ်ခိုင်းလိုက်ရင် ရှေ့မှာပြောခဲ့တဲ့အချက်တွေထဲက အရေးကြီးတဲ့အချက်တွေ၊ တခြားကိုယ်သိထားရမယ့်အချက်တွေ (ဥပမာ ဂိုထောင်နဲ့ အဖီလေးက ကောင်စီခွင့်ပြုချက်မပါပဲ ဆောက်ထားတယ်) ကို ရှင်းပြပါလိမ့်မယ်။အားလုံးကြိုက်ပြီဆိုရင် ဈေးညိ၊ ဈေးတည့်ရင် ဒေါ်လာ တစ်ထောင်ကျော် (အိမ်တန်ဖိုးရဲ့ ၀.၂၅%) လောက် စံပေါ်ပေးပြီး စာချုပ်ချုပ်ပါတယ်။ စာချုပ်ချုပ်ပြီးသွားရင် ၀ယ်သူဘက်က ၅ ရက် (၁၀ ရက်လောက် ဖြစ်အောင် စာချုပ်ထဲမှာ တိုးတောင်းသင့်ပါတယ်) အိမ်ကို အသေးစိတ်စစ်ဖို့ အချိန်ရပါတယ်။ cooling-off period လို့ခေါ်ပါတယ်။ အဲဒီကာလအတွင်းမှာ ၀ယ်သူက building inspection and pest inspection လုပ်လို့ မကြိုက်တော့ဘူးဆိုရင် ဖြစ်ဖြစ်၊ တခြားအကြောင်းတစ်ခုခုကြောင့်ပဲ ဖြစ်ဖြစ် စာချုပ်ကို စံပေါ်အဆုံးခံပြီး ဖျက်သိမ်းခွင့်ရှိပါတယ်။ ရောင်းသူကတော့ လုံးဝဖျက်သိမ်းခွင့် မရှိပါဘူး။ အားလုံးအိုကေတယ်ဆိုရင် အဲဒီကာလအဆုံးမှာ ကျန်တဲ့ ၅-၁၀% ကိုပေးရပါတယ်။ ဒါဆို ၀ယ်သူက နောက်ဆုတ်လို့ မရတော့ပါဘူး။ စာချုပ်ချုပ်တဲ့ရက်ကနေ ၄၂ ရက်ပြည့်ရင် ကျန်တဲ့ငွေကို အပြီးချေရပါတယ်။ conveyancer က အကူအညီပေးပါလိမ့်မယ်။ နံမည်ပြောင်း၊ ၀ယ်ခွန်ပေးတာတွေလည်း လုပ်ပေးပါလိမ့်မယ်။ ပြီးတော့ သူ့ရဲ့အကျိုးဆောင်ခလည်း အဲဒီအချိန်မှာ တောင်းခံပါလိမ့်မယ်။\nငွေအကြေချေပြီးလို့ အိမ်ပြောင်းဖို့ ပစ္စည်းရွေ့ဖို့ မနာသလေူငျအ ငှားရင်\n၁။ လူဘယ်နှစ်ယောက် လာမှာလဲ။\n၂။ ဘယ်နှစ်တန်ကား လာမှာလဲ။\n၃။ အိမ်ထောင်ပရိဘောဂတွေ မပွန်းပဲအောင်ပတ်ဖို့ စောင်၊ ကြိုး၊ ကားမှာ hydrolic အစရှိတာတွေ ပါသလား။\nမေးသင့်ပါတယ်။ ကျွန်တော်တို့တွေ တစ်ခါက အိမ်ပြောင်းတုန်းက ဈေးသက်သာလို့ဆိုပြီး ငှားလိုက်တာ ရောက်လာတော့ လညေ ကားပိစိကွေးလေး နှစ်စီးနဲ့ မနည်းဖိသိပ်ထည့်ရတာရယ်၊ သယ်တဲ့သူတွေကလည်း မကျွမ်းကျင်တာတွေကြောင့် အချိန်တွေကြာတော့ နာရီနဲ့တွက်ပေးရတော့ ပိုက်ဆံတောင် ပိုကုန်၊ လူပင်ပန်းဖြစ်ရပါတယ်။ စောင်တွေ၊ ကြိုးတွေမပါတော့ ပစ္စည်းတွေ ပွန်းပဲ၊ ပျက်စီးကုန်တာ စိတ်တော်တော်ပျက်ရတယ်။\nအိုးပိုင် အိမ်ပိုင် - အပိုင်း (၈)\n၇။ အိမ်လိုက်ရှာတဲ့အခါမှာ ဘယ်အချက်တွေ သတိထားကြည့်ရမလဲ။\nလေးလတစ်ခါ ဒေါ်လာ ၅၀၀ လောက်ပေးရတဲ့ တိုက်ထိမ်းသိန်းခ strata fee ကို သိထားသင့်ပါတယ်။ တစ်ချို့ တိုက်တွေမှာ ရေကူးကန်၊ အသားကင်နေရာ၊spa, tennis court, gym အစရှိတာတွေပါတော့ တိုက်ထိမ်းသိန်းခက ဈေးများနေပြီး ကိုယ်က အဲဒါတွေ မသုံးဘူးဆိုရင် ဟန်မကျပြန်ဘူး။ တချို့တိုက်တွေကျတော့ ဈေးကို သက်သက်များတာတွေလည်း ရှိပါတယ်။\nကိုယ့်အခန်းက တိုက်တစ်တိုက်လုံးရဲ့၊ ၀င်းကြီးတစ်ခုလုံးရဲ့ အမှိုက်ပုံးတွေ ထားတဲ့နေရာနဲ့နီးတယ်ဆိုရင်လည်း လူတွေက အဖုံးလုံအောင် မပိတ်သွားလို့ အနံတွေရနိုင်သလို၊ အဖုံးကို တစ်ဒုံးဒုံးပိတ်တော့ အထူးသဖြင့် ညဘက်မှာ နားလည်းငြီးပါတယ်။ အမှိုက်လာသိမ်းရင်လည်း အထူးသဖြင့် မနက်စောစော အိပ်ကောင်းချိန်မှာ တော်တော်နားငြီးပါတယ်။\nစံပေါ်ပေးပြီးလို့ တိုက်စစ်ခိုင်းလိုက်လို့ ထွက်လာတျဲ့အမအေေ strata report ကို အမှုမဲ့အမှတ်မဲ့ မထားသင့်ပါဘူး။ တိုက်ရဲ့အခြေအနေ၊ အတွင်းပိုင်း ယိုယွင်းမှု၊ ရေစိမ့်မှု၊ အက်ကြောင်းလိုက်မှု၊ တိုက်စောင်းမှု အစရှိတာတွေ ပြောပြပေးပါလိမ့်ယ်။\nကိုယ့်တိုက်ခန်းက ပုစိကွစိကလေးတွေနဲ့ မိသားစုတွေ အနေများတယ်ဆိုရင်လည်း ကိုယ်ပတ်ဝန်းကျင်အခန်းက ကလေးတွေ ပြေးလွှား၊ ခုန်ပေါက်လုပ်တော့ အဲဒီ့ ဗိုလ်ဆူညံတွေ၊ ဗိုလ်တောက်တဲ့တွေကိုလည်း တော်တော် သည်းညီးခံရပါမယ်။\nတစ်ချို့တွေက မြေညီထက်ကို မကြိုက်ကြပြန်ဘူး။ အော်စီမှာ ပြုတင်းပေါက်အများစုက မှန်နဲ့ ဖြစ်လို့ သူခိုးဝင်ရလွယ်လို့ပါ။ ဒါပေမယ့်လည်း အပေါ်ထက်တွေကို ရေပိုက်တွေ၊ တိုင်လုံးတွေကနေ တွယ်တက်ပြီး ၀င်ဖောက်သွားတာလည်း ကြားဖူးပါတယ်။ တိုက်အ၀င်မှာတင် သော့တစ်ထပ်ဖွင့်ဝင်ရတဲ့ security apartment ဆိုရင် ကောင်းပါတယ်။\nလုံးချင်းအိမ်ဝယ်တယ်ဆိုတာ အများစုက ကလေးရှိလို့ဝယ်တာဆိုတော့ ကိုယ့်ကလေးကြီးပြင်းမယ့် အိမ်ပတ်ဝန်းကျင်ကို အိမ်သွားကြည့်တဲ့အခါမှာ ထည့်ကြည့်သင့်ပါတယ်။\nအိမ်စာချုပ်ရဲ့ နောက်ဆုံးမှာပါတဲ့ မိလ’ာလိုင်းဆက်သွယ်မှုကို သိထားသင့်ပါတယ်။ အစိုးရ မိလ’ာလိုင်းကြီးက ကိုယ့်ခြံထဲက ဖြတ်သွားတယ်ဆိုရင် အဲဒီလိုင်းနဲ့ ပတ်ဝန်းကျင်မှာ အတည်အတံ့ဘာမှာ (ဥပမာ ဂိုထောင်၊ ဒုတိယအိမ်၊ ရေကူးကန်) ဆောက်ခွင့် မရှိပါဘူး။ ဒါဆို ကိုယ့်မြေက ပိုင်ပြီး ဘာမှ လုပ်မရသလို၊ ပြန်ရောင်းရင်လည်း ၀ယ်သူမကြိုက်တော့ ဈေးမရ၊ ရောင်းမထွက်ဖြစ်ပါတယ်။\nမြေကွက်ပုံစံအရ ထောင့်မှန်စတုဂံ၊ စတုရန်းပုံဖြစ်ရင် ကောင်းပါတယ်။ တြိဂံပုံလိုလို၊ ငါးထောင့်၊ ခြောက်ထောင့်ဖြစ်နေတာမျိုးဆိုရင် မြေနေရာလေလွင့်လို့ အိမ်ဆောက်ရင် ခက်သလို လူလည်းမကြိုက်ပါဘူး။ မျက်နှာပွင့်ကျယ်ရင် အကွက်ကို ပိုင်းရောင်းရင်နဲ့၊ နောက်မှာ အိမ်ဆောက်ရင် သူတို့အတွက် လမ်းပေးဖို့ အဆင်ပြေပါတယ်။ နို့မဟုတ်ရင် လမ်းပေးစရာမရှိလို့ မြေကွက် ဘယ်လောက်ကြီးကြီး ပိုင်းမရ၊ အိမ်ထပ်ဆောင်မရဖြစ်ပါတယ်။\nကိုယ့်အကွက်နောက်မှာက လူနေအိမ်မဟုတ်ပဲ လမ်းဖြစ်နေတာတို့၊ ပန်းခြံဖြစ်နေတာတို့ဆို သူခိုးက အိမ်ရှေ့က၀င် နောက်ကထွက်၊ အိမ်နောက်က၀င် ရှေ့ကထွက်လုပ်လို့ရပါတယ်။ သူခိုးက ချောင်းလို့လည်း ကောင်းပါတယ်။\nကိယ့်အိမ်က အဓိကလမ်းမကြီးပေါ်မှာ၊ လမ်းဦးတိုက်မှာ၊ ထောင့်မှာ၊ အကွေ့ရဲ့ အပြင်လမ်းမှာဆိုရင် ကိုယ့်အိမ်ကို လူတကာမြင်နေရလို့ privacy လုံးဝမရှိပါဘူး။ ဥပမာ အိမ်ရှေ့မှာ အေးအေးလူထူထွက်ပြီး ကစားတာ၊ စကားပြောတာ လုပ်လို့ လုံးဝမရပါဘူး။ ခြံထဲလည်း အမှိုက်အရမ်းဝင်ပါတယ်။ ကားတွေ ဘရိတ်မအုတ်နိုင်ရင် ကိုယ့်အိမ်ထဲ ၀င်လာနိုင်ပါတယ်။ ကလေးငယ်တွေရှိရင်လည်း သူတို့ ရှေ့မြေကွက်မှာ ထွက်ကစားဖို့ အန္တရာယ်များပါတယ်။\nအိုးပိုင် အိမ်ပိုင် - အပိုင်း (၉)\nကျွန်တော်ရဲ့ အိုးပိုင်အိမ်ပိုင် တရုတ်သိုင်းကား ဇာတ်လမ်းဆက် ပြီးပါပြီ ခင်ဗျာ။\nဇာတ်လမ်းဆက်လေးပြီးသွားတော့ အပိတ်လေးအနေနဲ့ ကြေငြာလေးဝင် ... အဲလေ ... ဟုတ်ပါဘူး။ အပိတ်လေးနေနဲ့ အခုတစ်လော ဆစ်ဒနီမှာ သေနတ်ပစ်မှုတွေ ခဏခဏဖြစ်နေတာ ပါတယ်။ အဲဒီရပ်ကွက်တွေဆို မှုခင်းများ၊ မအေးချမ်းတော့ အိမ်ဝယ်မယ်ဆိုရင်တော့ ဝေးဝေးရှောင်ဗျို့။ အဲဒီ့ထဲကမှ Fairfield ဆိုရင် အိမ်ဈေးသက်သာပေမယ့် အဲဒီမှာနေတဲ့ သူငယ်ချင်းတစ်ယောက်က ပစ်မှုတွေ ခဏခဏဖြစ်၊ ဆေးရောင်းတဲ့သူတွေ၊ ပြသနာရှာတဲ့သူတွေများလို့ သူတို့တောင် အိမ်ရောင်းပြီး ပြောင်းမလို့ လုပ်နေတယ်လို့ ပြောပြပါတယ်။ တစ်ခြား ဘယ်ရပ်ကွက်တွေ ပါသလဲဆိုတာ ဒီသတင်း ထဲမှာ ဖတ်ကြည့်လိုက်ပါ။ ပစ်မှုစာရင်းကို ကြည့်လိုက်ရင်လည်း Fairfield နဲ့ သူ့ပတ်ဝန်းကျင်ရပ်ကွက်မှာ တော်တော်ဖြစ်တာ တွေ့ရပါတယ်။\nအပိုင်း ၁ မှာကတည်းက ကျွန်တော်ရေးဖို့ မမေ့အောင် မှတ်ထားတဲ့ အချက်အလက်တွေ အကုန်ရေးပြီးသွားပါပြီ ခင်ဗျ။ မေးခွန်းလေးတွေ၊ တစ်ခြား ရေးစေချင်တဲ့ အချက်အလက်လေးတွေ ရှိရင်လည်း ပြောပေးပါခင်ဗျ။ ကျူးပစ်တို့ သိတာလေးတွေလည်း ဝေငှပါအုံးခင်ဗျ။\n(Credit to Ko Kangraoo and MMCP)\nPosted by T T Sweet at 12:17 AM3comments:\nအိုးပိုင် အိမ်ပိုင် - အပိုင်း (၅)\n၅။ အိမ်ဝယ်ရင် ဆက်ဆံရမယ့်သူများ အကြောင်း\n၅(က)။ အရောင်းပွဲစားနဲ့ အ၀ယ်ပွဲစား\nအရောင်းပွဲစားတွေကတော့ အိမ်ရောင်းမယ့်သူဘက်က ဈေးအများဆုံးနဲ့၊ အမြန်ဆုံးရောင်းထွက်သွားအောင် ရောင်းသူစီက အခကြေးငွေယူပြီး လုပ်ဆောင်ပေးတဲ့သူတွေပါပဲ။ ၀ယ်သူက တစ်ပြားမှ ပေးစရာ မလိုပါဘူး။ သူတို့က ရောင်းသူအကျိုးအတွက် အဓိကလုပ်ပေးတယ်ဆိုပေမယ့် ၀ယ်သူတွေအနေနဲ့လည်း သူတို့နဲ့ အဆက်အသွယ်ကောင်းကောင်း ရှိထားရပါတယ်။ ကိုယ်စိတ်ဝင်စားတဲ့ ရပ်ကွက်မှာလုပ်တဲ့ နာမည်ကြီး agent တွေစီမှာ ဥပမာ "ငါ Parramatta မှာ ၃-၄ သိန်းခွဲ လုံးချင်းအိမ်၊ ၂-၃ အိပ်ခန်း၊ တိတ်ဆိတ်တဲ့လမ်းမျိုး ရှာနေတယ်" ဆိုပြီး ကိုယ်ရှာနေတဲ့ပုံစံလေးပြောထားသင့်ပါတယ်။ သူတို့ကလည်း ရောင်းသူပေါ်တာနဲ့ ဈေးကွက်ပေါ်မတင်ခင်ကတည်းက ဖုန်းခေါ်၊ မက်ဆော့ပို့ လုပ်ပေးပါတယ်၊ မြန်မြန်ရောင်းထွက်အောင်လို့လေ။ တကယ်တမ်း အပြိုင်အဆိုင် ၀ယ်ရတဲ့အိမ်တွေကျတော့ ဈေးကွက်ထဲတောင် မတင်ရသေးပဲ အဲဒီနည်းနဲ့ ၀ယ်သူတွေက ကောက်ဝယ်သွားတာ တွေ့ရပါတယ်။\nတစ်ချို့ ၀ယ်သူတွေက အ၀ယ်ပွဲစားကို ခန့်ထားပါတယ်။ သူတို့က ကိုယ်လိုချင်တဲ့အိမ်မျိုးကို ဈေးအသက်သာဆုံးရအောင် ၀ယ်သူဆီက အခကြေးငွေယူပြီး ၀ယ်သူအကျိုးအတွက် ဆောင်ရွက်ပေးပါတယ်။ ကိုယ်ခန့်ထားတဲ့ အ၀ယ်ပွဲစားက ကိုယ်စိတ်ဝင်စားတဲ့ ရပ်ကွက်နဲ့ ဈေးတန်း (price range) မှာ ကျွမ်းကျင်သူ (specialize) ဖြစ်ဖို့လည်း လိုပါတယ်။\n၅(ခ)။ ဘဏ်နဲ့ ဘဏ်ပွဲစား\nဘဏ်အကြောင်းပြောမယ်ဆိုရင် ကိုယ်ငွေချေးချင်တဲ့ ဘဏ်နှစ်ခု၊ သုံးခုနဲ့ စကားပြောထားပြီး ကိုယ့်ကို ဘယ်လောက်ချေးနိုင်မလဲဆိုတာ မေးထားရပါမယ်။ ကိုယ်မအားရင်တောင် ညနေပိုင်းနဲ့ စနေ၊ တနင်္ဂနွေတွေမှာ ဘဏ်ကခန့်ထားတဲ့ mobile banker တွေကို အိမ်လာခိုင်းလို့ ရပါတယ်။ ဘဏ်တွေကို ရွေးချယ်ရာမှာလည်း နံမည်ကြီး ဘဏ်ရဲ့ အတိုးနှုန်းက မတိမ်းမယိမ်းဆိုတော့၊ သူတို့ရဲ့ customer service၊ ကိုယ့်နဲ့ အလုပ်လုပ်တဲ့ mobile banker ရဲ့ ယုံကြည်စိတ်ချရမှုတွေကို ထည့်သွင်းစဉ်းစားရပါမယ်။ ဘဏ်တစ်ခုချင်းစီနဲ့ စကားမပြောချင်တဲ့သူတွေ (သို့) ဘဏ်က တိုက်ရိုက်ချေးလို့ မရတဲ့သူတွေကတော့ ဘဏ်ပွဲစား (mortgage broker) တွေက တစ်ဆင့် သွားကြပါတယ်။ သူတို့ကတော့ ဘဏ်တွေနဲ့ အချိတ်အဆက်ရှိပြီး ချေးမယ့်ဘဏ်စီက ချေးချင်တဲ့ ပမာဏကို ရအောင် စီမံသင့်တော်အောင် လုပ်ပေးသူတွေပါပဲ။ ပွဲဖြစ်သွားရင်တော့ သူတို့က ဘဏ်တွေဘက်က အခကြေးငွေရပါတယ်။ ကိုယ့်ဘက်က ပေးစရာ မလိုပါဘူး။\n၅(ဂ)။ ပိုင်ဆိုင်မှု လွဲပြောင်းရေး အရာရှိ (conveyancer) သို့ ရှေ့နေ\nပိုင်ဆိုင်မှုကို လွဲပြောင်းဖို့၊ စာချုပ်စာတမ်းကိစ္စတွေ အသေးစိတ်စစ်ဆေးဖို့ ၀ယ်သူရော၊ ရောင်းသူရော ကိုယ်စီမှာ ပိုင်ဆိုင်မှု လွဲပြောင်းရေး အရာရှိ (conveyancer) သို့ ရှေ့နေ (lawyer) ရှိထားရပါမယ်။ conveyancer နဲ့ lawer ဘာကွာသလဲဆိုတော့ lawer က conveyancer တတ်တဲ့ ပိုင်ဆိုင်မှုကို လွဲပြောင်းဖို့၊ စာချုပ်စာတမ်းကိစ္စတွေပါ ကျွမ်းကျင်တတ်မြောက်ထားတဲ့အပြင်ကို တခြား ဒီကိစ္စနဲ့ မပတ်သက်တဲ့ ရှေ့နေပညာရပ်တွေဖြစ်တဲ့ မှုခင်းရေးရာ၊ ရာဇ၀တ်မှု၊ လူ့အခွင့်အရေး ပညာရပ်တွေပါ တတ်မြောက်ထားသူဆိုတော့ ဈေးပိုကြီးလေ့ရှိပါတယ်။ ဒီကိစ္စအတွက်ကတော့ conveyancer က လုံလောက်ပါတယ်။ conveyancer or lawer အတွက် ၁၀၀၀-၂၀၀၀ ဒေါ်လာလောက်ကုန်ကျပါတယ်။ သူတို့ကို ရွေးချယ်ရာမှာလည်း အလုပ်အတွေ့အကြုံနဲ့၊ လုပ်ရည်ကိုင်ရည်အတွက် reputation က အရေးကြီးပါတယ်။\n၅(ဃ)။ အိမ်စစ်ဆေးသူများ (pest and building inspectors)\nကိုယ်ကြိုက်တဲ့အိမ်တွေ့လို့၊ ဈေးတည့်ပြီးဆိုရင် စံပေါ် ၀.၂၅% ပေးပြီး အိမ်ကို စစ်ဆေးတဲ့သူတွေ ခေါ်ပြီး စစ်ရပါတယ်။ တချို့တွေကလည်း မစစ်ပါဘူး။ ၅၀၀-၁၀၀၀ ဒေါ်လာလောက်ပဲ ပေးရတာဆိုတော့ အိမ်တန်ဖိုးနဲ့တွက်ရင် မပြောပလောက်ပေမယ့် ခြစားနေတဲ့အိမ် မသိပဲ ၀ယ်မိရင် ကြာလာရင် ပြိုမှာပေါ့၊ အဆောက်အအုံပိုင်းဆိုင်ရာ ခိုင်မာမှု၊ အိမ်စောင်းတာ၊ အဓိကအက်တာ၊ ကွဲတာတွေကို ပလာစတာလေးကိုင်ပြီး ဆေးပြန်သုတ်ထားရင် ကိုယ်ဘယ်လိုသိမလဲ။ သူတို့လို ပညာရှင်တွေကို ခေါ်စစ်ခိုင်းမှပဲ သိမှာပေါ့။ ဈေးသက်သာတဲ့ ကုမ္ပဏီတွေကတော့ စစ်ဆေးပြီး ဘယ်မှာ အက်တယ်၊ ကွဲတယ် ဆိုပြီး စာရွက်လေးပဲ ထုတ်ပေးပေမယ့် သေသေချာချာ လုပ်တဲ့ကုမ္ပဏီတွေကျတော့ ဓာတ်ပုံနဲ့ အသေအချာ report ထွက်လာတော့ ဘယ်နေရာကဆိုတာ တိတိကျကျ သိရတော့ အိမ်ရှင်ကို ဈေးလျော့ခိုင်းလို့ရတယ်၊ ကိုယ်ဘာသာကိုယ်ပြင်ရင်လည်း ဘယ်နေရာပြင်ရမယ်ဆိုတာ သိတာပေါ့။ http://www.childspropertyinspections.com.au/ ကိုတော့ ကောင်းတယ်လို့ ညွှန်းချင်ပါတယ်။\n၅(င)။ ကောင်စီ (council)\n"သမီးလိုချင် အမေကြည့်" ဆိုသလို အိမ်ဝယ်ရင် ကောင်စီကိုလွတ်လို့ မဖြစ်ပါဘူး။ ဥပမာ ကိုယ်က အေးအေးလူလူ တိတ်တိတ်ဆိပ်ဆိပ်နေချင်လို့ လုံးချင်းအိမ်ဝယ်ပါတယ်ဆိုမှ အဲဒီဇုန်က အထပ်မြင့်ဆောက်ခွင့်ပေးထားတဲ့ဇုန်ဆိုရင် ရေရှည်မှာ ကိုယ်ပတ်ပတ်လည်မှာ တိုက်ခန်းတွေနဲ့ လူနေထူထပ်လာနိုင်ပါတယ်။ အရောင်းအ၀ယ် စာချုပ်မှာ ကောင်စီက ချမှတ်ထားတဲ့ ကန့်သတ်ချက်တွေ၊ ခွင့်ပြုချက်တွေ ပါပါတယ်။ ဖတ်သင့်ပါတယ်။ ကိုယ်နားမလည်ရင် conveyancer သို့ ကောင်စီကို မေးမြန်းရှင်းလင်းသင့်ပါတယ်။\nကဲ ... မောင်ကန်ဂရူးပြောသလို အိမ်ဝယ်ရတာနဲ့ မိန်းမယူတာထက် ပိုပြီး စဉ်းစားရကြပ်တယ်ဆိုတာ မဟုတ်ဘူးလား။ ဟီးဟီး ...\nနောက်ပို့စ်မှာတော့ အိမ်ဝယ်ရင် ဖြတ်သန်းရမယ့် အဆင့်ဆင့်ကို ရေးပါမယ်။ မိန်းမယူရင် တစ်ဆင့်ပြီးမှ တစ်ဆင့်သွားရသလိုပေါ့။ ရည်းစားစကားဖြင့် မပြောရသေးဘူးပဲ ဘယ်တော့ လက်ထပ်ကြမလဲဆိုတာ သွားမေးလို့ မရသလိုပေါ့။ ခစ်ခစ်\nအိုးပိုင် အိမ်ပိုင် - အပိုင်း (၆)\n၆။ အိမ်ဝယ်ရင် ဖြတ်သန်းရမယ့် အဆင့်များ။\n၆(က)။ စီမံကိန်း ရေးဆွဲခြင်းနှင့် ငွေကြေးစုဆောင်းခြင်း\nကျွန်တော် အပိုင်း (၁) မှာပြောခဲ့သလိုပဲ ကိုယ်အိုးကိုယ်အိမ်အပိုင်လေးနဲ့ နေဖို့ဆိုတာ အော်စီတိုင်း လက်လှမ်းမှီတာဖြစ်လို့ သေသေချာချာ စီမံကိန်းချပြီး စီစဉ်ထားတဲ့အတိုင်း စုဆောင်းမယ်ဆိုရင် မနှေးတဲ့အချိန်အတွင်းမှာ အိမ်ဝယ်နိုင်ကြပါတယ်။ ဒီအဆင့်ကို အိမ်ဝယ်မယ့်သူတိုင်း ဖြတ်သန်းကြရပါတယ်။ ဒီအဆင့်ကို မဖြတ်သန်းတဲ့ တချို့သူတွေက အိမ်ဝယ်မယ်ဆိုပြီး အိမ်လိုက်ရှာတဲ့အဆင့်ကို တန်းသွားဖို့ ကြိုးစားတော့ မှန်းချက်နဲ့ နှမ်းထွက်မကိုက်၊ မတည်ငွေ (deposit) အလုံအလောက်မရှိ၊ ဘဏ်ကငွေထုတ်မချေး၊ ချေးရမယ့်ငွေကများတော့ ပြန်ဆပ်ရမယ့်ငွေလည်းများတော့ မချေးနိုင်တာတွေဖြစ်တာ တွေ့ရပါတယ်။\nစီမံကိန်းချရာမှာ Commonwealth bank က တွက်စက်လေးတွေက တော်တော်အသုံးတည့်ပါတယ်။ ကိုယ်လက်ရှိဝင်ငွေ၊ ထွက်ငွေနဲ့ ဘဏ်က ကိုယ့်ကို ဘယ်လောက် ချေးနိုင်သလဲဆိုတာ သိချင်ရင် How Much Can I borrow Calculator မှာ မှန်းတွက်ကြည့်လို့ရပါတယ်။ ပြီးတော့ ကိုယ်တစ်ပတ်ကို ဘယ်လောက်ပြန်ဆပ်နိုင်ရင် ဘယ်လောက်ချေးလို့ရသလဲ (ဥပမာ ကိုယ်အခု အိမ်လခပေးနေတဲ့ပမာဏလောက်ပဲ အိမ်ကြွေးပြန်ဆပ်မယ်ဆိုရင် ဘယ်လောက်ချေးလို့ရမလဲ) ဆိုတာသိချင်ရင် Home Loan Calculator မှာ တွက်ကြည့်လို့ရပါတယ်။ အဲဒါနဲ့ပြောင်းပြန် ... ကိုယ်ဘယ်လောက်ချေးရင် တစ်ပတ်ကို ဘယ်လောက်ပြန်ဆပ်ရမလဲဆိုတာလည်း အဲဒီမှာ Loan Amount ဆိုတာလေးကို ရွေးပြီး တွက်ကြည့်လို့ရပါတယ်။ ကိုယ့်အကြွေးကို ဘယ်လောက်ကြာကြာပြန်ဆပ်ရမလဲဆိုတာတွက်ချင်ရင်Loan Term ဆိုတာလေးကို ရွေးပြီး လုပ်ကြည့်လို့ရပါတယ်။ ဒါဆို ကိုယ်ဘယ်လောက်ချေးနိုင်မယ်၊ ကိုယ်ဘယ်လောက်ပြန်ဆပ်ရမယ်၊ ကိုယ်ဘယ်လောက် ငွေအရင်ဘယ်လောက်ရအောင် စုထားရမယ်ဆိုတဲ့ ကိန်းဂဏန်းလေးတွေ သိလာပါလိမ့်မယ်။\nလိုအပ်တဲ့ မတည်ငွေ (deposit) အတွက် ဘယ်လိုစုဆောင်းမလဲ၊ ဘယ်လောက်ကြာကြာစုဆောင်းမလဲ၊ ဘယ်လောက်စုဆောင်းမလဲဆိုတာ သချာင်္နည်းနဲ့ တွက်ချက်ထားရပါမယ်။ မတည်ငွေက အနည်းဆုံး ၅% မဖြစ်မနေရှိရမှာဆိုတော့ ၂၀% လောက်ရှိရင် ၀ယ်သင့်ပြီးလို့ ယူဆပါတယ်။ ၂၀% အောက်ဆိုရင်တော့ lender mortgage insurance အတွက် အပိုကုန်ကျသလို ချေးရမယ့်ငွေများတော့ အန္တရာယ်များတာတွေကြောင့် ၂၀% လောက်အထိတော့ ရအောင်စုဆောင်းဖို့ အကြံပေးချင်ပါတယ်။ ၂၀% ထက်ကျော်အောင်ဆိုပြီးတော့လည်း မ၀ယ်သေးပဲနဲ့ နှစ်ရှည်လများ ဆက်ပြီး မစုဆောင်းသင့်ပါဘူး။ ဘယ်လို့လဲဆိုတော့ အဲဒီ စုဆောင်းနေတဲ့ကာလအတွက်မှာ ပေးနေရတဲ့ နှစ်စဉ်အိမ်ငှားခနဲ့၊ နှစ်ကြာတာနဲ့အမျှ ၀ယ်မယ့်အိမ်ဈေးတက်လာတဲ့နဲ့ တွက်ကြည့်လိုက်ရင် မကိုက်ပါဘူး။\nငွေကြေးပိုင်းဆိုင်ရာ တွက်ချက်မှုတွေအရ ဘယ်လောက်တန်အိမ်ဝယ်နိုင်မယ်ဆိုတာ သိလာရင် အဲဒီငွေနဲ့ ဘယ်ရပ်ကွက်တွေမှာ ၀ယ်လို့ရမလဲဆိုတာ စနည်းနာကြည့်ချင်ရင် www.realestate.com.au and domain.com.au မှာ ကိုယ်စိတ်ဝင်စားတဲ့ ရပ်ကွက်လေးတွေရဲ့ Median House Price and Median Unit Price ကို ကြည့်လိုက်ရင် အဲဒီရပ်ကွက်မှာ ကိုယ်တတ်နိုင်၊ မတတ်နိုင်သိရပါလိမ့်မယ်။\nအဲဒီလို ရပ်ကွက်တွေ စနည်းနာ၊ ကိုယ်သိတဲ့ အသိတွေရဲ့ ရပ်ကွက်တွေအကြောင်းမေးရင်းနဲ့ ငွေစုရပါတယ်။ တိုက်ပွဲဝင်ဖို့ ဓါးသွေးနေတယ်ပေါ့လေ။ အဲဒီစိတ်ရှည်ရှည်နဲ့ ဓါးသွေးရင်း ဓါးလည်းထက်၊ တိုက်ပွဲဝင်ဖို့လည်း အဆင်သင့်ဖြစ်ပြီးဆိုရင်တော့ အိမ်တွေ လိုက်မကြည့်ရသေးပါဘူး။ ဘဏ်ကလူတွေနဲ့ အရင်တွေ့ပြီး ဘဏ်က ကိုယ့်ကို ဘယ်လောက်ထုတ်ချေးပါမယ်ဆိုပြီး အကြမ်းဖျင်းအတည်ပြုပေးတဲ့ Conditional Loan Offer သွားယူထားရပါတယ်။ ကိုယ်မအားရင် ညနေပိုင်းနဲ့၊ ရုံးပိတ်ရက်တွေမှာ သူတို့ကို အိမ်လာခိုင်းလို့ရပါတယ်။ အဲဒါလေးရပြီးဆိုရင်တော့ ကိုယ်လိုချင်တဲ့အိမ်တွေ လိုက်ကြည့်ရပါပြီ။\nPosted by T T Sweet at 12:03 AM No comments:\nအချိန်ကား မနက် ၁၁နာရီခန့်။\nနယူးဆောက်ဝေးပြည်နယ် Great Western ဟိုက်ဝေးလမ်းမကြီးပေါ်တွင် နီညိုရောင်ကားလေးတစ်စင်းသည် လေးမှပစ်လိုက်သည့်မြားသဖွယ် အရှိန်ပြင်းပြင်းဖြင့် ပြေးနေလေသည်။ (ရလဲ့  ... တယ်ဟုတ်ပါလား ...း)\nကားပေါ်တွင်ကား အသက် ၄၀ကျော်ခန့် ပေမဲ့အသက်အစိတ်ခန့်သာထင်ရသော ခပ်ချောချော တီတီဆွိ ဟုအမည်ရသော အန်တီကြီးတစ်ယောက်၊ မျက်မှောင်ကြီးကုတ်ကာ ကားမောင်းနေသူ သူမ၏အမျိုးသား ကုိကိုခြိမ့်၊ သမီးဖြစ်သူ အသက် ၈နှစ်ခန့်ရှိ မဂျူဂျူ၊ ဧည့်သည်ဟုယူဆရသော တီတီအေး ဆိုသည့် အမျိုးသမီးနှင့် သူမ၏ အမျိုးသားဖြစ်သူတို့ လိုက်ပါလာကြသည်။\nအန်တီဆွိတို့ မိသားစုသည် တီတီအေးတို့ ဇနီးမောင်နှံ ဆစ်ဒနီသို့ အလည်လာခိုက် ဆစ်ဒနီမှ လည် ပတ်စရာများ စုံအောင် လိုက်လံပို့ဆောင် ပြသနေခြင်းဖြစ်ပါသည်။ ယခင်က တစ်ခါရောက်ဖူးသော အထင်ကရ ရှူခင်းလှသည်ဟု နာမည်ကြီးသော Blue Mountains သို့ သွားနေကြခြင်း ဖြစ်ပါသည်။ ယခင်က တောထဲ လမ်းလျှောက်ချင်ရာ၊ အချိန်မရ၍ မလျှောက်ခဲ့ရ။ ခုတစ်ခေါက်တော့ forest walk ၀ါသနာပါသော တီတီအေးလဲ ပါရာ အဖော်ရပြီ၊ လျှောက်ကြမည်ဟု အားခဲထားလေသည်။\nရာသီဥတုမှာကား နွေရာသီ၊ ပူပူနွေးနွေး သာသာယာယာရှိသော်လည်း ယခင်က အတွေ့အကြုံအရ အနွေးထည်များစွာကို သယ်ယူလာလေသည်။ ထိုစဉ်က စားစရာ၊ သောက်စရာအတွက် အခက်ကြုံခဲ့ရကား အုန်းထမင်းနှင့် ကြက်သားဟင်းများကိုလည်း ချက်ပြုတ်ကာ သယ်လာသေးသည်။\nကန်တူးဘားမြို့လေးကို ကျော်၍ ဘလူးမောင်းတိန်းဖက်နီးလာရာ အန်တီဆွိမှ တီတီအေးအား မြို့လေးကိုကျော်၍ တစ်ကီလိုခန့် ဆက်မောင်းလျှင် ဘလူးမောင်းတိန်းဖက်ရောက်ပြီဟု ပြောလိုက်သည်။ ဤသို့ဖြင့် ဆက်မောင်းလာရာ ရှူခင်းသာ Echo Point နားသို့ ရောက်လာကြသည်။\nကားပေါ်မှ ဆင်းဆင်းချင်း တီတီအေးမှ "အား ... အေးလိုက်တာ .." ဟု အော်လိုက်ရာ အပူချိန်ကြည့်လိုက်တော့ ၁၃ ဒီဂရီသာရှိလေသည်။ ယူလာသောအနွေးထည်များကို ကိုယ်စီထုတ်ဝတ်ကြပြီး ကိုကိုခြိ်မ့်ကို ကြည့်လိုက်ရာ အကျီရှပ်လက်တိုနှင့်သာ ဖြစ်နေသည်။ အနွေးထည် ၀တ်မထား။ ဘောင်းဘီတိုကိုတော့ ဂျင်းဘောင်းဘီအရှည်နှင့် လဲထားပြီးဖြစ်သည်။\n"တော့ ... ကိုကိုခြိ်မ့် အနွေးထည်မပါဘူးလား ... "\n"ဟိုမှာ ဒီလောက်ပူတာ ... ဒီမှာလဲ ပြောရလောက်အောင်တော့ မအေးလောက်ဘူးဆို မယူခဲ့မိဘူးကွာ ..."\nတီတီဆွိမှ ဟိုတစ်ခေါက်ကလဲ ဒီလိုဖြစ်ဖူးပြီးပြီ၊ ခုလဲ မပါခဲ့ပြန်ဘူးဆိုကာ တပွစိစိနှင့် သူမ၏ ရှိစုမဲ့စုသော ညက်ခုံးသေးသေးလေးတွေကို တိုက်စစ်တဖန် တန်ပြန်ကြုံ့ကာ အပိုပါလာသော သူ့မ၏ ဧရာမဂျက်ကက်ကြီးကို ၀တ်ထားခိုင်းသည်။ အလွန်ခေါင်းမာသော ကိုကိုခြိမ့်မှ " ရတယ်၊ ရတယ် မအေးဘူး ... မလိုဘူး " ဆိုကာ ဘူးခံ၍သာ တွင်တွင်ငြင်းလေတော့သည်။ ကိုကိုခြိ်မ့်သည်ကား တခါတရံ ဤကဲ့သို့ ခေါင်းမာသူ ဖြစ်ပါသည်။\nသို့နှင့် ရှူခင်းကြည့်ရန် Echo Point သို့ လမ်းလျှောက်လာကြပြီး ဘေးပတ်ပတ်လည်ကို ကြည့်လိုက်ရာ မြူများက ပိန်းပိတ်အောင်ကျနေသည်။ အဖြူရောင်မြူခိုးထုကြီးမှလွဲ၍ ဘာရှူခင်းကိုမျှ မမြင်ရပါပေ။ တီတီအေးတို့မှာကား ရှူခင်းအလှ ကြည့်ရအောင်လာကြရာ ရှူခင်းလဲမမြင်ရ၊ ညီအစ်မ၃ဖော် တောင်များလဲ မမြင်ရနှင့် လာရကျိုးမနပ်လှဟု ညည်းညူကြလေသည်။ ဘ၀တူ လာရောက်ကြသော ခရီးသည်များလည်း အဖြူရောင် မြူထုကြီးကို ကြည့်ကာ စိတ်ပျက်၊ လက်ပျက်ဖြစ်နေကြသည်။\n"ကဲ ... ကဲ ... အဲဒါဆိုလဲ ဟို ညီအစ်မ ၃ဖော်တောင်ဖက်ပဲ လမ်းအရင်ဆင်းလျှောက်ကြည့်ကြတာပေါ့။ အပြန်ကျရင်တော့ မြူတွေကွဲနေလောက်ပါပြီ ..."\nကိုကိုခြိမ့်မှ ဆော်သြသည်တွင် ဆိုင်ကလေးဖက် ဘယ်တော့လောက် နှင်းကွဲမလဲ ၀င်မေးကာ ညီအစ်မ ၃ဖော်ဖက် လမ်းလျှောက်ရန် ထွက်လာကြသည်။ ၁၀မိနစ်ခန့် လျှောက်ရမည်ဖြစ်ရာ ယခင်အတွေ့အကြုံအရ သံလှေခါးများသည် အလွန်ပင် မတ်စောက်ကြောင်း၊ သတိထားဖို့လိုကြောင်း ပြောပြနေသည်။ ဂျူဂျူလေးကလည်း သူသည် အမြင့်ကြောက်တတ်ကြောင်း တီတီအေးတို့အား ပြောပြကာ လမ်းတစ်လျှောက်လုံး " ချောကလက် ... ချောကလက် " နှင့် တောက်လျှောက်အော်ကာ သူ့ဟာသူစိတ်ငြိမ်အောင် ကြိုးစားဆင်းလေသည်။ ခလေး မယ်ဒီတေးရှင်း တစ်မျိုးဖြစ်မည်ဟု တီတီအေးတို့က အဓိပါယ်ဖွင့်ကာ သဘောကျနေကြသည်။\nအဆင်းကတော့ အတက်ထက် လွယ်ကူရာ မကြာမီ ညီအစ်မ၃ဖော် တောင်အငူစွန်းသို့ ရောက်လာကြသည်။ တီတီအေးတို့ ၂ယောက်ကတော့ သံလှေခါးများမှ အပေါ်အောက် အပြန်အလှန် ဓာတ်ပုံရိုက်နေကြသည်။ အန်တီဆွိမှ ညီအစ်မ၃ဖော်အစွန်ဆုံး အငူလေးမှ ကိုကိုခြိမ့်ရှိရာ တံတားလေးပေါ် လှမ်းအော်ပြောလိုက်သည်။\n"သံလှေခါးတွေက အရမ်းမက်တယ်နော် ကိုကိုခြိမ့် ... အပေါ်ကို ပြန်တက်ရင် အရမ်းပင်ပမ်းလိမ့်မယ်။ ဒီတော့ အောက်ထိရောက်အောင်ဆင်း ... တောလမ်းလေးကနေ cable car နေရာအထိကို လမ်းလျှောက်ကြမယ် ... ပြီးတော့ ကယ်ဘယ်ကားနဲ့ အပေါ်ပြန်တက်ကြမယ် ... "\nနီလာ ... နီလာ ... တယော ... ဘာအသံကြားလဲ ...\nကိုကိုခြိ်မ့်ထံမှ ဘာသတင်းမှ အကြောင်းမပြန်။\n" ဆွိလေးဖြင့် ဟိုတစ်ခေါက် ကထဲက forest walk လျှောက်ချင်နေတာ ...လျှောက်ကြရအောင်လေ နော် ..."\n" အို ... မလျှောက်ပါဘူး ... ညည်း ဘယ်လောက်လျှောက်ရမယ်ထင်လဲ ... ကေဘယ်ကားက ဟိုးမှာ မြင်လား ... အဲဒီအထိ လျှောက်ရမှာ ... ကိုယ်တော့ ပင်ပန်းမခံနိူင်ဘူး။ ခုလာတဲ့ ထဲမှာလဲ အဲဒီ အစီအစဉ် ဘယ်တုံးကမှ မပါခဲ့ဘူး ... "\n" ဟင် .... အဲဒါဆို ၂ယောက်က လွဲနေပြီ။ ဆွိလေးက ဒီကို ခု ဒုတိယခေါက်လာတာကိုက အစ်မတို့ကို လိုက်ပို့ရင်းနဲ့ forest walk လျှောက်ဖို့လေ ... အရင် အခေါက်ကတည်းက ပြောဖူးတယ်လေ ... တော် အရင်ကတော့ ....*)&^%$#&()) ခုတော့ ... $^)(*&^%#@))....... ... အမလေး &)))*^ %$#%*())&$$##&&**... .. ...................... $&&*())*&^%$#@)*^#@!@$&&&%&*()$^&**())*&^%$$## ............................................................................................................................................"\nပဋိပက္ခကား စလေပြီ။ ၂ယောက်သားအကြီးအကျယ် လွဲနေကြပြီ။ အပေါ်အောက် အပြန်အလှန် ငြင်းခုန်နေကြသည်။ ငြင်းခုန်ရင်း တိုက်ပွဲပြင်းထန်လာရာ အသံများလည်း ကျယ်လာသည်။ ဘေးမှ တီတီအေးတို့လည်း ဘာလုပ်ရမယ်မှန်းမသိ ဓာတ်ပုံတွေသာ တစ်ယောက်ကိုတစ်ယောက် မဲရိုက်နေကြသည်။ တီတီအေးကတော့ လမ်းလျှောက်မည့်ဖက် မဲသာနေပုံရသည်။ နောက်ဆုံး အန်တီဆွိမှ\n"အင်း ... အဲဒါဆိုလဲ ခု အောက်ကို လျှောက်နိူင်သလောက် ခဏ လျှောက်ကြည့်ကြမယ်လေ။ ရှေ့က အဖြူလင်မယား ၂ယောက် တွေ့တယ်မလား ။ ...သူတို့နောက်ကို လိုက်လျှောက်ကြည့်ကြတာပေါ့ ..."\nကိုကိုခြိမ့်မှ မနိူင်၍ လိုက်လျောရခြင်းဆိုတဲ့ လေသံနှင့် ...\n"ကဲကဲ ... အဲဒါဆိုလဲ ခဏလျှောက်ရင် လျှောက်ကွာ ..." ဆ်ို စိတ်မရှည်သောအသံနှင့် ထုံးစံအတိုင်း မျက်မှောင်ကြုတ်လျက်ပြောလိုက်သည်။\n၁၀မိနစ်ခန့် သံလှေခါးများ၊ သစ်တုံးလှေခါးများ၊ မြေလှေခါးထစ်များဖြင့်ဆင်းပြီးသော် ရှေ့မှ အဖြူလင်မယားကို အရိပ်အရောင်မျှပင် မမြင်ရတော့ချေ။ သူတို့က သွားနေကျထင်သည်။ အလွန်လျှင်မြန်လှပေသည်။ အန်တီဆွိတို့အဖွဲ့မှာ အောက်ရောက်အောင် မည်မျှဆက်လျှောက်ရမည်လဲ။ ကေဘယ်ကားထိရောက်အောင် မည်သည့်လမ်းက လျှောက်ရမည်လဲ မည်သူမျှ မသိချေ။ ခဏကြာတော့ နောက်မှမှီလာသော ကျောပိုးအိပ်ကိုယ်စီဖြင့် လူငယ်၂ယောက်အား မေးမြန်းကြည့်သောအခါ ကေဘယ်ကားသို့ ရောက်ရန် ၃နာရီခန့် လျှောက်ရမည်ဆိုသည်။ ကိုယ့်အတွက်က ၃နာရီလည်း လျှောက်နိူင်ပါသည်။ ကိစ္စမရှိပါ။ သို့ပေမဲ့ သမီးဂျူဂျူလေးလဲ ပါရာ ခလေးပင်ပမ်းမည်စိုးရိမ်သည်။ သို့နှင့် လမ်းလျှောက်ရန်အစီအစဉ်ကို ဖျက်သိမ်းပြီး လာလမ်းအတိုင်း အပေါ်ပြန်တက်ကြရန် ဆုံးဖြတ်ကြသည်။ ကိုကိုခြိမ့်ကို ကြည့်သော် "အဟက် အဟက် ငါမပြောလား ... " ဟူသော မျက်နှာပေးနှင့် ဖြစ်ပါသည်။\nပုံမှန်အားဖြင့် ကိုကိုခြိမ့်သည် သူ့၏ ရှူမငြီးသော ချစ်သမီး မဂျူဂျူအား အလွန် ဥစ္စာခြောက်ပါသည်။ ယခုကဲ့သို့ အတက်အဆင်း အန္တရယ်များသော ခရီးဆိုလျှင် မအေလုပ်သူနှင့်ပင် စိတ်မချပါ။ သူကိုယ်တိုင် တွဲခေါ် စောင့်ရှောက်ရမှ ကျေနပ်သူဖြစ်ပါသည်။ ယခုတီတီအေးတို့လည်းပါရာ ဂျူဂျူကား အလွန်မြန်သော တီတီအေးနောက်မှ လိုက်သောကြောင့် ဟိုးအပေါ် ရှေ့ကို တော်တော်ကျောရောက်နေပြီ။ လှေခါးများမှာ မိုးစိုထား၍ ချော်လဲမည်စိုးရကား ဦးခြိ်မ့်သည် တစ်လမ်းလုံး ဂျူဂျူ့ကို သတိထားဖို့ အော်ဟစ် သတိပေးရင်း နောက်က မှီအောင် မနဲအပြေးလိုက်နေရသည်။ အန်တီဆွိမှ အောက်ကို လျှာရှည်ဆင်းမိသောကြောင့် အတက်ခရီးကား ယခင်အခေါက်ထက် ပိုရှည်နေသည်။ ထုံးစံအတိုင်း နောက်ဆုံးမှ ပန်းဝင်လာသူကား အီးပေါသော အန်တီဆွိဖြစ်ပင် ဖြစ်ပါသည်ခင်ညား။ ( ရွှီးးးးးးးးးးးးဖြောင်း ... ဖြောင်း ... ဖြောင်း ...း)\nအန်တီဆွိမှာ နောက်ဆုံး သံလှေခါးတက်အပြီး မောလွန်း၍ လမ်းဘေးက ခုံလေးပေါ်တွင် ထိုင်ရန်အလုပ် ဦးခြိ်မ့်ကအရင်ထိုင်နှင့်နေပြီ။ အနားရောက်တော့ ဦးခြိ်မ့်ကား ခေါင်းကိုငိုက်စိုက်ချကာ အသက်ကို မနဲရှူနေရပုံ ပေါက်နေသည်။ အခြေအနေကတော့ သိပ်ဟန်ပုံမပေါ်။ စကားပြောမည်လုပ်တော့ လက်ကို အသာကာပြသည်။ အန်တီဆွိလည်း အလွန်စိတ်ပူသွားကာ ...\n" ဟင် ... အဖေ ... မောလို့လား ... ဘယ်လိုဖြစ်လဲ ... မူးသလား ... နေလို့ မကောင်းဘူးလား ..."\nတရစပ်မေးသည်တွင် လက်ကိုသာ ကာပြသည်။ ပြောနေရင်းနှင့် မျက်လုံးမှိတ်၊ နောက်လန်သွားကာ အသက်ကို ရှိုက်ကြီး တငင်ရှူနေသည်။ တီတီအေးတို့လည်း အနားသို့ပြေးလာကာ .. " ဦးခြိမ့် ... ဦးခြိမ့် သတိထား... " ဆိုကာ သတိရလာရန် ပါး၂ဖက်ကို လက်ဝါးဖြင့် အသာရိုက်လေသည်။ အန်တီဆွိကား ဦးခြိ်မ့်၏ရင်ဘတ်ကို လက်ဖြင့် အသာရိုက်ကာ "အဖေ ... အဖေ ... သတိထား ... သတိထား ... အသက်မှန်မှန်ရှူ ..." ဟု ဆိုကာ စိုးရိမ်တကြီး အော်နေလေတော့သည်။ တီတီအေးမှ ဦးခြိမ့်၏ မျက်လုံးကို ဖြဲကြည့်ရာ မျက်လုံးမှာ သူငယ်အိမ်မမြင်ရ။ အဖြူရောင်ချည်းသာ မြင်ရရာ အန်တီဆွိမှာ အလွန်အမင်းလန့်ဖြန့်ကာ " အစ်မလေး ... အစ်မရယ် ... လုပ်ပါဦး .... ကယ်ပါဦး ... ကိုယ်ကျိုးတော့ နဲပြီ ထင်ပါရဲ့ ... " ဆို အော်ပြန်သည်။\nအန်တီဆွိမှာကား ခုပဲ ရွှေတောင်ကြီးပြိုတော့မှာလား၊ ဦးခြိမ့်တစ်ယောက် ခုပဲ ရုတ်တရက်ကြီး တစ်ခုခုဖြစ်တော့မှာလားဆို အလွန်ပင် စိုးရိန်ပူပန်ကာ မျက်နှာအပျက်ပျက်နှင့် ခြေမကိုင်မိ လက်မကိုင်မိဖြစ်နေသည်။ အဖြစ်အပျက်က ရုပ်ရှင်ထဲတွင်ဆိုလျှင်တော့ တယောသံလေးနှင့် အလွမ်းခန်းဖြစ်မည်။ ဘေးမှ ခရီးသွားလာသူများကို အော်ဟစ်ကာ Ambulance ခေါ်ပေးပါရန် အကူအညီတောင်းသည်။ CPR လုပ်ရန်သတိရသော်လည်း မလုပ်တတ်၍ ရင်ဘတ်ကိုသာ ပုတ်ကာ စိုးရိန်တကြီး အော်နေရှာသည်။ တယ်လီဖုန်းများကလည်း ကားပေါ်တွင်ကျန်ခဲ့ရာ Ambulance ခေါ်၍မရ။ လမ်းဘေးခရီးသွားများမှ စိတ်မပူရန်၊ Ambulance ခေါ်ပေးမည်ဖြစ်ကြောင်းပြောသည်။ လူတွေကလည်း ၀ိုင်းအုံကြည့်ကာ ဇက်ကြောနှိပ်ပေးသူ နှိပ်ပေး၊ သတင်းမေးသူမေးနှင့် ရှုပ်ရှက်ခတ်နေသည်။ နောက်တော့ အမျိုးသမီး တစ်ယောက်က သူနာပြုပါဆိုကာ လက်က သွေးကြောကို တိုင်းသည်။ သွေးခုန်နှုံးကတော့ ပုံမှန်ပဲဆိုကာ ဦးခြိမ့်အား ထိုင်နေရာမှ ခုံတန်းရှည်ပေါ်မှာ လှဲခိုင်းလိုက်သည်။ လှဲနေပြီး ၅မိနစ်ခန့်နေတော့ သက်သာလာပုံရကာ ပြန်ထိုင်ပြီး သူခဏ သတိမေ့သွားကြောင်း ပြောပြသည်။ သူလမ်းဆက်လျှောက်မည်ဖြစ်ကြောင်း၊ နေကောင်းသွားပြီဖြစ်ကြောင်းပြောတော့ အားလုံးက စိုးရိမ်ကာ Ambulance လာမှသာ ဆက်တက်ရန် မနဲ တောင်းပန်ထားရသည်။\nနောက်တော့ Ambulance သမားတွေ ရောက်လာကာ သွေးတိုင်း၊ လုပ်စရာရှိသည်၊ မေးစရာရှိသည်များကို အသေးစိတ်မေးမြန်းကာ blue mountain ဆေးရုံသို့ သွားကာ စစ်ဆေးရန်လိုကြောင်းပြောသည်။ ဦးခြိမ့်အား ထမ်းစင်ကြီးဖြင့် Ambulance ကားနားအထိ ထမ်းခေါ်ကြသည်။ လမ်းတွင် dehydration ဖြစ်သည်ဟု သံသယရှိ၍ ရေသောက်ခိုင်းရာ ဦးခြိမ့်မှာ ရေတစ်လီတာဗူး တစ်ဗူးလုံးကုန်အောင် သောက်လေသည်။ သူ့ကို ထမ်းစင်နှင့်ဆိုတော့ လမ်းမှာတွေ့သော ခရီးသွားများက အထူးတဆန်း ဓာတ်ပုံတွေ ရိုက်ကြသည်ဟု နောက်ပိုင်းတွင် ရယ်မောကာ ပြောပြပါသည်။\nဤနေရာတွင် ဇာတ်ရံ Ambulance သမားတွေ အကြောင်းပြောဦးမည်။ သူတို့သည် အလွန်တာဝန်ကျေပွန်သော ၀န်ထမ်းကောင်းများဖြစ်ပါသည်။ လူနာကို လူမျိုးဘာသာမခွဲ၊ အင်မတန် စိတ်ရှည်ကာ လိုအပ်သည်များကို သေချာရှင်းပြသည်။ ဘေးမှ ၀ိုင်းအုံကြည့်သည်ကိုတော့ သူတို့မကြိုက်။ ၀ိုင်းအုံကြည့်သူများအား " ကိုယ့်ဟာကိုယ် တောထဲသွား လမ်းလျှောက်နေကြ" ဆို အော်လွှတ်သည်။ အနားမှ သတင်းမေးလာသော အဖိုးကြီးတစ်ယောက်ကိုလဲ " ခင်ဗျား အလုပ်မဟုတ်ပဲ လျှာမရှည်နဲ့ ... ၀င်မပါနဲ့ ... " ဆိုကာ အော်လွှတ်သေးသည်။ သို့ပေမဲ့ လူနာစိတ်ချမ်းသာရေး၊ အဆင်ပြေရေး၊ ရောဂါမြန်မြန်သက်သာရေး စသည်တို့ အတွက်တော့ သေချာမေးမြန်းကာ အကြံပေး လုပ်စရာရှိသည်များကို ကျေပွန်စွာ၊ စေတနာဖြင့် လုပ်ဆောင်ကြပါသည်။\nဆေးရုံရောက်သော် ဆရာဝန်မှ ခဏတဖြုတ် သတိလစ်မေ့မြောခြင်းဆိုသည့် အချက်သည် နှလုံးအတွက်မကောင်း၊ နှလုံးရောဂါ၊ heart attack ဟု သံသယရှိ၍ အီးစီဂျီရိုက်ကာ ၃နာရီခန့် နှလုံးခုန်နှုံး မှန်မမှန် စောင့်ကြည့်ကြသည်။ Blue Mountain ဆေးရုံသည် သာမာန်နယ်ဆေးရုံလေးမျှသာဖြစ်သော်လည်. ambulance သမားများ အပါအ၀င်၊ သူနာပြုများ၊ ဆရာဝန်များ အားလုံးသည် နှလုံးနှင့်ပတ်သတ်သည်ထင်သည်နှင့် အရေးပေါ် ဂရုတစိုက်နှင့် ၀ိုင်းဝန်းစောင့်ရှောက် ကုသပေးကြပါသည်။ လူတစ်ယောက်၏ အသက်ကို လူမျိုး၊ ဘာသာ၊ နိူင်ငံသားမရွေး အထူးပင် ဂရုစိုက်ကြသည်မှာ အတုယူဖွယ်ဖြစ်ပါသည်။ ဆေးရုံတွင် ၃နာရီခန့် စောင့်ကြည့်ကြပြီး နောက်ဆုံး ညနေ ၄နာရီခန့်တွင် ဦးခြိမ့်ကို ဆေးရုံမှ ပြန်ဆင်းခွင့်ပြုကာ၊ နှလုံးအထူးကုဆရာဝန်ထံ ပြရန် ဆေးစာရေးပေးလိုက်ပါသည်။\nဆေးရုံတွင်ရှိစဉ် အန်တီဆွိမှာ လူနာရှင်အဖြစ် လူနာအနီး အရေးပေါ်ခန်းတွင် နေခွင့်ရပါသည်။ မနက်က ခရီးပမ်းထား၍ ဆာလောင်နေကြပြီဖြစ်ရာ ဂျူဂျူနှင့် တီတီအေးတို့မောင်နှံကို ကားပေါ်မှာ သယ်လာသော အစားအသောက်များကို စားကြရန် ပြောရသည်။ ဂျူဂျူလေးလဲ အတော်ပင် ထိတ်လန့်သွားသည်ထင်သည်။ တီတီအေးမှ ပြောပြသည်မှာ ထမင်းစားလျှင် အလွန်ဂျီးများပြီး " စားဟဲ့ ... စားပါဟဲ့ .." ဟု တစ်ချိန်လုံး ပြောနေရသော ဂျူဂျုလေးသည် ထိုနေ့က အုန်းထမင်း တစ်ပန်းကန်ကြီးနှင့် ကြက်သားဟင်း တစ်ဝက်ခန့်ကို တစ်ယောက်တည်း ကုန်အောင်စားလေ သတဲ့.။\nဦးခြိမ့်မှာ ဆေးရုံက ကုတင်ပေါ် ECG စက်နှင့် နှလုံးခုန်နှုံးကို မော်နီတာ လုပ်ထားရာ ပိုက်တန်းလန်းနှင့် အပေါ့ အပါးလဲ ထမသွားနိူင်ပါ။ ကြာလာတော့ စောနက လမ်းတွင်သောက်ထားသည့် ရေတစ်လီတာသည် အစွမ်းပြလာသည်။ နာ့စ်အား ခွင့်တောင်းသည်တွင် ပိုက်ကို ဖြုတ်ပေး၍မရ။ သွားချင်လျှင် ကုတင်ပေါ်တွင်သာ ပလပ်စတစ်ဗူးထဲ သွားနိူင်သည်ဆိုသည်။ ဦးခြိမ့်မှ ဗူးထဲ မသွားချင်ရာ ခဏအောင့်ထားသေးသည်။ နောက်ဆုံး မအောင့်နိူင်တော့၍ နာ့စ်ထံမှ ဗူးတောင်းကာ ကုတင်ပေါ်မှ အသာဆင်း အန်တီဆွိမှ ဗူးကို အောက်မှ ခံပေးထားရသည်။ နာ့စ်မှ ကုတင်ပတ်ပတ်လည် လိုက်ကာကို ဆွဲကာပေးထားသည်။ ဦးခြိမ့်တစ်ယောက် ဘယ်အချိန်ကတည်းက အောင့်ထားသည်လည်းမသိ။ မပြီးနိူင်မစီးနိူင် သွားနေရာ အန်တီဆွိ၏ ဗူးကိုင်ထားသောလက်မှာ တဖြေးဖြေး လေးပြီး ညောင်းလာသည်အထိဖြစ်သည်။ " တော့ ... ကိုကိုခြိ်မ့် ... တော့ဟာက မပြီးတော့ ဘူးလား.. " ဟု ခဏခဏ မေးနေရသည်။ ဤသို့နှင့် ကွမ်းတစ်ယာ ညက်ခန့် အကြာ ... ကိစ္စအပြီးတွင် ဆီးဗူးကိုကြည့်လိုက်ရာ ဗူးတစ်ဝက်ကျော်နေပါပြီ။ ဗူးမှ စကေး အမှတ်အသားများကို ကြည့်လိုက်ရာ ဦးခြိမ့်သောက်ခဲ့သော ရေ တစ်လီတာသည် ထိုရေဗူးနှင့် တစ်လီတာ အတိပြန်ထွက်လာရာ ဗူးကြီးကို ကိုင်ကာ အန်တီဆွိမှာ တဟားဟားရယ်လေတော့သည်။\nထိုနေ့က အန်တီအေးတို့ မောင်နှံလည်း မြူဖုံး၍ ဘလူးမောင်းတိန်းကိုလည်း ကောင်းကောင်းမမြင်ရရုံမက၊ သူများ လင်မယား မျက်မှောင်ကုတ်တိုက်ပွဲတွေမှာ ကြားညပ်လိုက်သေးသည်။ ထိုမျှမက ဘလူးမောင်းတိန်းဆေးရုံသို့ပင် ရောက်သွားလေရာ သူတို့အတွက် အမှတ်တမဲ့မှ အမှတ်တရ ခရီးစဉ်ဖြစ်သွားလေတော့သတည်း။ ( အန်တီဆွိမှာ တီတီအေးတို့အား အလွန်ပင် အားနာမိပါသည်။)\nအဖြစ်အပျက်များကို ပြန်ဆန်းစစ်သော် အားလုံး တိုက်ဆိုင်သွားခြင်းဖြစ်ပါသည်။ ဦးခြိ်မ့်သည် ထိုခရီးမတိုင်မီ တစ်ရက်ကမှ သူ့မွေးနေ့အတွက်ဆိုကာ သွေးလှူထားရာ လူက အားနည်းနေသည်။ ( သွေးလှူပြီးပြီးချင်း စားရန် ဆေးရုံမှပေးသော မာလ်ဖင်ကိတ်မုန့်ကိုမစား၊ အိမ်မှ သမီးအတွက်ဆိုကာ သယ်လာသေးသည်။ ပြီးတော့ အဖေသွေးနှင့်ရင်းပြီး ယူလာတာ၊ သမီးစား ... သမီးစား ဆို သမီးလုပ်သူကို မျက်နှာလုပ်ကာကျွေးသည်။ ဦးခြိမ့်သည် သူ့ကျန်းမာရေးနှင့်ပတ်သတ်လျှင် အလွန်ပေသူဖြစ်သည်။ ) ထို့အပြင် လွန်ခဲ့သော တစ်လကျော်လောက်ကတည်းက ဆေးလ်ိပ်ဖြတ်နေရာ ထိုဆေးလိပ်ဖြတ်သောဆေးသည် ခေါင်းမူး အားနည်းတတ်ကာ side effect အလွန်ပြင်းသည်ဟု နာမည်ကြီးသည်။ ဦးခြိမ့်မှာ သမီးဇောနှင့် လှေခါး မတ်မတ် ၃-၄ဆင့်ကို ပြေးအတက် နဂိုအားနည်းတာ အခံနှင့် အမောဆို့တာဖြစ်မည်ဟု အန်တီဆွိမှ ကောက်ချက်ချမိပါသည်။ ထိုနေ့မတိုင်မီက သွေးလှူကအပြန် မီနီကူးပါးလေး ၀ယ်ပေးဖို့ ပူဆာမိတာတော့ ဒီကိစ္စနှင့် လားလားမျှ ဆိုင်မည် မထင်ပါကြောင်း အန်တီစုစုအပါအ၀င် သံသယရှိနေသူများ အားလုံးကို ယခုနေရာမှ ဖြေရှင်းအပ်ပါသည် ခင်ညား။ ။း)\nPosted by T T Sweet at 2:23 PM 27 comments:\nLabels: ခရီးသွား မှတ်တမ်း ..., ဟိုရောက်ဒီရောက် ...\nဆစ်ဒနီမှာ အိမ်ဝယ်မယ်ဆိုရင် ... (၁) မှ အဆက်\nအိုးပိုင် အိမ်ပိုင် အပိုင်း (၃)\n၃။ ဘယ်ရပ်ကွက်မှာ ၀ယ်မလဲ။\nအိမ်ဝယ်တယ်ဆိုတာ အဆောက်အအုံ (သို့) မြေကြီးကို ၀ယ်တယ်ဆိုတာထက် လမ်းပန်းဆက်သွယ်ရေးနဲ့ လူနေမှုအခြေခံအဆောက်အအုံတွေ (ဥပမာ ဆေးရုံ၊ စူပါမားကတ်၊ ကျောင်း) နဲ့၊ အလုပ်အကိုင်ရှိတဲ့နေရာတွေနဲ့ နီးစပ်မှုကို ၀ယ်တာလို့ ပြောလို့ရပါတယ်။\nဒါကြောင့် တတ်နိုင်သလောက် မြို့ထဲနဲ့ နီးနိုင်သမျှ နီးနီးမှာ ၀ယ်သင့်ပါတယ်။ ကိုယ်က မြိုထဲမှာ အလုပ်လုပ်သွားလုပ်တဲ့သူမဟုတ်ဘူးဆိုရင်တောင် ငွေကြေးတတ်နိုင်ရင် မြို့ထဲနဲ့ နီးတဲ့နေရာမှာပဲ ၀ယ်သင့်ပါတယ်။ ဘာလို့လည်းဆိုတော့ ကိုယ်ပြန်ရောင်းရင် ဈေးကောင်းရ၊ ၀ယ်သူပေါလို့ပါ။ ဥပမာ ဆစ်ဒနီမှာဆိုရင် Sydney CBD နဲ့နီးတာ second city လို့ဆိုတဲ့ Parramatta နဲ့ နီးနိုင်သမျှ နီးတဲ့နေရာမှာ ၀ယ်သင့်ပါတယ်။\nကိုယ်နေ့စဉ်သွားရမယ့် အလုပ်နဲ့ နီးတာ၊ ကလေးကျောင်းနဲ့နီးတာ၊ စူပါမားကတ်နဲ့နီးတာ အစရှိတဲ့အချက်တွေ ထည့်သွင်းစဉ်းစားရမယ်ဆိုတာကတော့ သိသာပေမယ့် တစ်ချို့တွေ ထည့်စဉ်းစားဖို့ သတိမေ့သွားတာ တွေ့ရပါတယ်။\nအလုပ်လက်မဲ့များတဲ့ ရပ်ကွက်၊ မှုခင်းများတဲ့ ရပ်ကွက်မျိုးတွေကိုတော့ ဝေးဝေးက ရှောင်သင့်ပါတယ်။ အိမ်ခြေမဲ့ဖြစ်နိုင်မယ့်သူတွေအတွက် Department of Housing က ချပေးထားတဲ့ အိမ်တွေနဲ့ နီးတဲ့နေရာတွေဆိုရင်လည်း လူမကြိုက်ကြပါဘူး။ ပညာတတ်တွေ အနေများတဲ့၊ အလုပ်လက်မဲ့နည်းတဲ့ ရပ်ကွက်တွေဟာ နေလို့ကောင်းပါတယ်။ ပြီးတော့ အဲဒီရပ်ကွက်မှာ ကိုယ်နဲ့ သဟဇာတဖြစ်မယ့် လူမျိုးစုတွေနေတဲ့ ရပ်ကွက်မျိုးဖြစ်ဖို့ လည်းလိုပါတယ်။ အလွယ်နည်းကတော့ အဲဒီရပ်ကွက်မှာ ဘယ်လိုသူမျိုးတွေ အနေများသလဲဆိုတာ သိချင်ရင် အဲဒီရပ်ကွက်နဲ့နီးတဲ့ ဈေးဆိုင်တန်းတွေ၊ စူပါမားကတ်မှာ တပတ်လောက် လမ်းလျှောက်ပတ်ကြည့်လိုက်ရင် အကြမ်းဖျင်း သိသာပါတယ်။ အဲဒီရပ်ကွက်မှာ နေတဲ့သူငယ်ချင်းတွေကလည်း အများကြီး ပြောပြပေးနိုင်ပါတယ်။\nအဲဒီလို ရပ်ကွက်နဲ့ ပတ်သက်တဲ့ သိစရာအချက်အလက်တွေက များတော့ ကိုယ်စိတ်ဝင်စားပြီး ကိုယ်တတ်နိုင်တဲ့ ရပ်ကွက်တစ်ခု၊ နှစ်ခုကို ဆန်ကာစစ်ရွေးပြီး အဲဒီရပ်ကွက်အကြောင်းကို အသေးစိတ်လေ့လာသင့်ပါတယ်၊ အဲဒီရပ်ကွက်မှာပဲ အိမ်ကို ပိုက်စိတ်တိုက် ရှာသင့်ပါတယ်။ အိမ်ရှာရင် တစ်ပတ်ကို တစ်ရပ်ကွက်စီ လျှောက်သွားကြည့်မယ်ဆိုရင် ကိုယ်ဝယ်မယ့်ရပ်ကွက်အကြောင်းမှ ဂဂနန မသိပဲ ၀ယ်ရတာ အန္တရာယ်များပါတယ်။\nရင်းနှီးမြှပ်နှုံမှု ရှုထောင့်ကဆိုရင်လည်း အပေါ်မှာ ပြောခဲ့တဲ့ အချက်တွေနဲ့ကောင်းမွန်တဲ့ ရပ်ကွက်က အိမ်တွေဟာ ရေရှည်မှာ ရွှေပါပဲ။ ဒါကြောင့် အိမ်ခြံမြေ၀ယ်ရင် အရေးကြီးတာ သုံးခုရှိတယ်လို့ ဆိုပါတယ်။ ပထမအချက်က location ၊ ဒုတိယအချက်က location ၊ တတိကအချက်ကလည်း location ပါပဲတဲ့။ "အိမ်ခြံမြေ၀ယ်ရင် ရှုံးတယ်၊ မြတ်တယ်ဆိုတာ ရောင်းတဲ့အချိန်က အဓိကမဟုတ်ပဲ၊ ၀ယ်တဲ့အချိန်မှာကတည်းကိုက စကားပြောသွားတာ" လို့ ဆိုပါတယ်။ ဈေးပေါတာကို လိုက်ရှာမယ်ဆိုတာထက် value ပါတာကို လိုက်ရှာမယ်ဆိုတဲ့ လမ်းကြောင်းလေး ထားသင့်ပါတယ်။ ဘာလို့လည်းဆိုတော့ ဈေးပေါတယ်ဆိုတာ အကြောင်းရှိလို့ ဈေးပေါတာပါ၊ ၀ယ်မိရင် ဈေးလည်းမတက်၊ ပြန်လည်း ရောင်းမထွက်နဲ့ ပိတ်မိတတ်ပါတယ်။ အိမ်ကောင်းဆိုရင် ဘယ်တော့မှ ဈေးမပေါပါဘူး။ ဒီနေ့ဈေးမတက်ရင် နောက်တစ်ချိန် ကျိန်းသေပေါက် ဈေးတက်ပါတယ်။ ပြန်ရောင်းရင်လည်း အချိန်မရွေး ဈေးကောင်းနဲ့ ရောင်းထွက်ပါတယ်။\nအိုးပိုင် အိမ်ပိုင် - အပိုင်း (၄)\n၄။ အိမ်ကြွေး ပြန်ဆပ်နိုင်ဖို့ ဘယ်အချက်တွေ ထည့်သွင်းစဉ်းစားရမလဲ။\nကိုယ့်အိုးကိုယ့်အိမ်လေးနဲ့ အိမ်ပိုင်ရှင်မျက်နှာ မကြည့်ရပဲ အိမ်မှာ ကိုယ်အလှဆင်ချင်သလိုဆင်၊ သံရိုက်ချင်သလိုရိုက်၊ ကိုယ်သုတ်ချင်တဲ့အရောင်လေး သုတ်၊ ကိုယ်ခုတ်ချင်တဲ့အပင်ခုတ်၊ ကိုယ်စိုက်ချင်တဲ့အပင်စိုက်ပြီးနေရတာ ဘ၀မှာ ပျော်ရွင်ဖွယ်ပါပဲ။ ဒါလေးတွေဖြစ်ဖို့အတွက် အိမ်ကြွေးလေးတော့ မှန်မှန်ဆပ်နိုင်ဖို့ လိုပါတယ်။ အိမ်ကြွေးပြန်မဆပ်နိုင်လို့ ညအိမ်မပျော်ဘူးဆိုရင်တော့ ဘ၀လေးက သာယာနိုင်တော့မယ် မထင်ဘူး။ အော်စီမှာ အိမ်ဝယ်ရတာ လွယ်ပါတယ်၊ အိမ်ပိုင်ဖို့သာ ခက်တာ။ ဘာလို့လဲဆိုတော့ အိမ်ဝယ်ထားပြီး အကြွေးမကျေမချင်း တကယ်တမ်းက ဘဏ်က ပိုင်တာကိုး။ ပုံမှန်အကြွေးမဆပ်နိုင်တာနဲ့ ဘဏ်က အိမ်သိမ်းပြီး လေလံတင်ရောင်းပစ်မှာကိုး။\nများသောအားဖြင့် ကိုယ်ဝင်ငွေပေါ်မှာတွက်ပေးတဲ့ ဘဏ်ကအများဆုံးထုတ်ချေးမယ်ဆိုတဲ့ ပမာဏဟာ ကိုယ်တကယ် အများဆုံး ထုတ်ချေးနိုင် (ပြန်ဆပ်)တဲ့ ပမာဏ မဟုတ်ပါဘူး။ အသိတစ်ယောက်ဆိုရင် သူတို့ကို ဘဏ်က ၁၀ သိန်းတောင် အများဆုံးထုတ်ချေးပေးနိုင်တာ၊ သူတို့က သူတို့အခြေအနေနဲ့ ၃ သိန်းပဲ ချေးပါတယ်။ ဘဏ်ကတော့ များများချေးလေ၊ အတိုးများများရလေ၊ ပိုကြိုက်လေပေါ့။ ဒါပေမယ့် ဘဏ်က ၀င်ငွေပမာဏတစ်ခုထဲပေါ်မှာပဲ တွက်တာ။ ကျန်တဲ့ အရေးကြီးတဲ့ အချက်အလက်တွေအများကြီးကို ကိုယ်ဘာသာကိုယ် ချင့်ချိန်ပြီး ကိုယ်တကယ် ဘယ်လောက် ချေးသင့်သလဲဆိုတာ စဉ်းစားရပါတယ်။\nရယ်စရာလေး ဖြတ်ပြောရရင် ... အိမ်ဝယ်ရတာ တကယ် စဉ်းစားစရာ များပါတယ်။ ထောင့်ကိုစုံနေအောင် ချင့်ချိန်ရပါတယ်။ မိန်းမယူတာထက်တောင် ပိုပြီး စဉ်းစားရသေး။ မောင်ကန်ဂရူး မိန်းမယူတုန်းကတော့ ချစ်လို့ပဲ ယူထားတာ။ အဲလောက် မစဉ်းစားခဲ့ဘူး။ ခစ်ခစ် ... ချစ်တာ တစ်ခုပဲ သိတယ်။ အလဲ့ ... ကဗျာဆန်သား ... ပြည်ထဲရေး ၀န်ကြီးကလည်း အဲလိုပြောမှ ကြိုက်တာ ... ဟီးဟီး ... တစ်ခန်းရပ် ၀င်ပေါတာပါ။ ပြန်ဆက်ရအောင် ....\nဘဏ်က အရင်နှစ်တွေရဲ့ ၀င်ငွေကိုပဲ ကြည့်တာ ဖြစ်လို့ ရှေ့နှစ်တွေမှာ ကိယ့်အလုပ်အကိုင် တည်မြဲမှု၊ ရှေ့ဝင်ငွေ အလားအလာကို တွက်ချက်ရပါမယ်။\nအိမ်ထောင်ရှိတဲ့သူတွေဆိုရင် ကိုယ့်မိသားစု စီမံကိန်းအတွက် ဥပမာ ကလေးယူမယ်ဆိုရင် ၀င်ငွေ၊ ထွက်ငွေ ဘယ်လိုဖြစ်မလဲ ဆိုတာ ချိန်ကြည့်ရပါမယ်။ ကိုယ့်အတွက် ရှေ့ဆက် ပညာသင် ကုန်ကျစရိတ် (ဥပမာ ဘွဲ့လွန်တက်ဖို့)၊ ကလေးတွေ ကျောင်းတက်တဲ့အရွယ်ရောက်ရင် ကုန်ကျစရိတ်၊ တက္ကသိုလ်သွားရင် ကုန်ကျစရိတ် အစရှိတာတွေကိုလည်း မေ့လို့မရပါဘူး။ အိမ်ဝယ်လိုက်လို့ ပညာရေးတွေ၊ တက်လမ်းတွေ အကုန်ပိတ်ကုန်တယ်ဆိုတာလည်း မဖြစ်သင့်ပါဘူး။\nအရေးပေါ်အခြေအနေတွေ (ဥပမာ နာမကျန်းဖြစ်တာ၊ အလုပ်ပြုတ်တာ) တွေအတွက်လည်း အစီအမံတွေ ရှိသင့်ပါတယ်။ မရှိသေးရင်လည်း ရှိအောင် လုပ်ထားသင့်ပါတယ်။ များသောအားဖြင့် အနည်းဆုံး ခြောက်လစာလောက် ပြန်ဆပ်ငွေကို အရန်ထားထားမယ်ဆိုရင် လုံလောက်တယ်လို့ ယူဆကြပါတယ်။\nအနည်းဆုံးပြန်ဆပ်ငွေအတိုင်း (အပို ထပ်မဆပ်ပဲ) နဲ့ နှစ် ၃၀ ပြန်ဆပ်သွားမယ်ဆိုရင် နှစ် ၃၀ စာအတိုးက ကိုယ်ချေးငွေလောက် နီးနီး ထပ်ပေးရပါတယ်။ ဥပမာ ၄ သိန်းချေးရင် အတိုးက နောက်ထပ် ၄ သိန်းလောက် ပြန်ဆပ်ရပါတယ်။ ဒါကြောင့် လက်ရှိအတိုးနှုန်း (၆.၄%) နဲ့ ဆပ်နိုင်တယ်ဆိုပေမယ့် အတိုးနှုန်းအဆမတန်တက်သွားရင်ရော ဆပ်နိုင်မလားဆိုတာလည်း တွက်ထားကြည့်ရပါမယ်။ လက်ရှိအတိုးနှုန်းထက် +၂% +၃% လောက် ပေါင်းပြီးတွက်ကြည့်မယ်ဆိုရင် လုံလောက်ပါတယ်။\nPosted by T T Sweet at 6:57 PM 1 comment:\nPosted by T T Sweet at 5:31 PM 32 comments:\nအန်တီဆွိငယ်ငယ်က အဆော့သိပ်မက်တာ။ ၀န်ထမ်းတန်းလျှားမှာ နေတာဆိုတော့ သူငယ်ချင်းတွေကလဲ ပေါမှပေါ။ အားရင် စိန်ပြေးတမ်း၊ ထုပ်စီးတိုးတမ်း၊ ၊ ခြေတပေါင်ကျိုး လိုက်တမ်း၊ အီစွတ်ခုန်တမ်းအစုံပါပဲ ဆော့ကြတာ။ ဘုတ်အီးမတို့ကတော့ ဆော့နေရရင် ထမင်းမေ့၊ ဟင်းမေ့၊ အကုန်မေ့ပဲ။\nအဲ့မှာ အမေက နှင်းဆီခြံထဲ အလုပ်လုပ်စရာရှိလို့ ဘုတ်အီးမရေ ဟင်းအိုးလေးကြည့်ထားပါအေဆို အပြန်ကျ ဟင်းအိုးက တူးနှင့်ပြီ။ တစ်ခါတစ်လေလဲ အသားတွေက မီးသွေးတုံးတွေတောင်ဖြစ်လို့။ အဆော့မက်နေတော့ ဟင်းအိုးအကြောင်းဘာဆို ဘာမှ သတိမရ။ knock off ... ဟင်းအိုးတူးပြီဆိုရင်လဲ လူကတော်တော်ပြာတယ်။ မိသားစု တစ်စုလုံးစာချက်ထားတဲ့ ဟင်းမှို့လား။ တူးရင် အမေအပင်ပမ်းခံချက်ထားသမျှ အလဟသဖြစ်။ နောက်ထပ်ချက်စရာလဲမရှိ။ အိုးတွေလဲ မဲ၊ပေ၊ တူး၊ကပ်။ ဆေးရကြောရ၊ တစ်အိမ်လုံးလဲ ငတ်ကြ၊ အမေဆူတာလဲခံရ။ နဲနဲကြီးလာတော့ စာအုပ်ဖတ်တာ ပြသနာ။ ဟင်းအိုးလေးပစ်ထားပြီး စာအုပ်ကို အသဲအသန်ဖတ်တာ။ ဟင်းအိုးတူးနံ့ရမှ လူက ပြာလောင်ခတ်တယ်။ ဘ၀မှာ ဟင်းအိုးတူးလို့ စိတ်ပျက်ခဲ့ရပေါင်း မနည်းဘူး။\nအိမ်ထောင်ကျတော့ ဘယ်လိုလဲတော့မသိဘူး။ ဟင်းအိုးတူးတာနဲ့ ပတ်သတ်လို့ မှတ်တမ်း မှတ်ရာမရှိဘူးဗျ။ မှတ်မှတ်ရရ မရှိဖူးဘူးဆိုတော့ မတူးဖူးဘူးဆိုတဲ့သဘောလား။ အလုပ်ဝင်တော့ ညနေအပြန်မှ လင်မယား၂ယောက် ကျက်လွယ်တာလေးတွေပဲ ဖုတ်ပူမီးတိုက် ချက်စားကြတော့ ဟင်းတွေ မတူးဖူးဘူးထင်ပါရဲ့။ ဟော သမီးမွေးတော့ ကြီးတော်ရောက်လာပြီး အိမ်မှုကိစ္စအစစ အရာရာတာဝန်ယူတော့ အဲဒီ ၇နှစ်တာကလဲ ဟင်းအိုးတူးမှုနဲ့ ပတ်သတ်ပြီး no trace ပဲပေါ့ ။\nခုဒီဖက်ရောက်တော့ အိမ်ရှင်မဖြစ်၊ ဟင်းတွေ အတော်ချက်ရတယ်။ တစ်နေ့တစ်မျိုး မရိုးရအောင်ပဲ။ အဲဒီတော့ ဟင်းတွေမတူးဖူးဘူးလားမေးရင် ... ဘယ်လိုမေးလိုက်ပါလိမ့် ပိတ်သတ်ရယ် ... တူးဖူးသမှ မီးသွေးတုံးတောင် တစ်ခါ ဖြစ်ဖူးတယ် ပြောရမယ်။ ဖြစ်လိုက်ရင်လဲ အမဲသားပြုတ်ကြော်အိုးပဲ။ တစ်ခါသား မနက်ခင်း ဘရိတ်ဖက်စ် လုပ်ရင်းနဲ့ အမဲသားလေး မီးအေးအေးနဲ့ နှပ်ထားတာ။ သမီး ပီယာနိူ ပို့ခါနီးတော့ ကမန်းကတမ်းနဲ့ မီးဖိုထဲဝင်မစစ်မိဘူး။ ခါတိုင်းတော့ အိမ်က ထွက်ခါနီးဆို မီးဖိုချောင် တံခါး၊ ပြတင်းပေါက်၊ မီးဖိုခလုပ် အကုန်စစ်တာပဲ။ အဲဒီနေ့က မေ့ပြီးထွက်သွားလိုက်တာ။ ဆရာ ပီယာနိူသင်တာ ထိုင်စောင့်နေတုံး ဟိုဒီတွေးရင်း ဗြုန်းဆို စိတ်က သတိရသွားတယ်။ လူက ပြာဝေသွားတယ်။ ချက်ချင်း ဆရာ့ကိုပြောပြီး အိမ်ပြန်ပြေးရတယ်။ အဲဒီနေ့က သမီးကို ဆရာကတော်ကပဲ ကျောင်းလိုက် ပို့လိုက်သတဲ့။\nအိမ်ကို ဖြတ်လမ်း ကျောင်းမြက်တောထဲကနေ ဖြတ်ပြေးရတယ်။ မိုးကလဲ ရွာနေတော့ ထီးကြီးတစ်ဖက်နဲ့ မြက်ခင်းထဲ အူယားဖားယားပြေးနေတဲ့ အဒေါ်ကြီးကို မြင်ယောင်ပါ။ အဒေါ်ကြီး စိတ်ထဲမှာ ပူလိုက်တာ။ ဟင်းအိုးတူးတာ ကိစ္စမရှိ၊ အိမ်မီးလောင်ရင်တော့ ဒုက္ခပဲဆို ပြေးတာ ... ပြေးတာ။။ အိမ်နားရောက်တော့ ဘာမီးခိုးမှ မမြင်ရတော့မှ မီးတော့ မလောင်သေးဘူးဟဆို သက်ပြင်းချ။ အိမ်တံခါးသော့ဖွင့် အပြေးဝင်ကြည့်တော့ဟင်းအိုးက non sticker အိုးကို ဆီထည့်ထားတော့ ကြော်သလိုဖြစ်ပြီး အောက်ပိုင်းလေးပဲ တူးနေတာ။ ပါးပါးလေးပါ။ တော်သေးတယ်။ အဲဒါ အောက်ပိုင်းကို လှီးထုတ်ပြီး အပေါ်ပိုင်းကို ဦးခြိမ့်ကို ကျွေးရတယ်။ ညက်မှောင်ကျုပ်ကြီးကိုတော့ ဖြစ်ကြောင်းရယ်ကုန်စင်တော့ မပြောရဲဘူးပေါ့။ ဟင်းအိုးတော့ တူးသွားတယ်ပြောရတယ်။\nနောက်တစ်ခါလဲ အမဲသားအိုးပဲ။ ဟင်းအိုးလေးပစ်ပြီး ဘလော့ဂ်ရေးတယ်၊ ဖိုရမ်ဝင်တယ်၊ အွန်လိုင်းတက်တယ်။ ရာသီဥတုကအေးတော့ အခန်းထဲ တံခါးပိတ် ဇိမ်နဲ့နှပ်နေတာဆိုတော့ ဟင်းအိုးကိစ္စ အကုန်မေ့။ သတိရလို့သွားကြည့်တော့ အသားတုံးတွေက အကုန်မီးသွေးတုံးဖြစ်နေပြီ။ အိုးက စတီးအိုးချောနေတာဆိုတော့ တိုက်ရတာတော့ သက်သာပါတယ်။ အမဲသားတစ်အိုးလုံး အမှိုက်တောင်းထဲရောက်တော့ အတော်နောင်တရတယ်။ အတော်နှမြောတယ်။ အော် ... ငါ့နှယ် ဒီလိုတွေဖြစ်နေတာ နည်းလမ်းရှာမှဖြစ်မယ်ဆို စဉ်းစားတော့ iPhone က alarm ကို သွားသတိရတယ်။\nဒီနေ့မနက်တော့ ၀က်သားကို အချိုလေးချက်မယ်ဆို စောစောစီးစီး ထချက်ထားတာ။ ခုဘလော့ဂ်ရေးနေတုံး iP့hone မှာ alarm ပေးထားတယ်။ ရလဲ့ ဟန်ကို ကျလို့ ။ ဟင်းအိုးကို ရေ အလုံအလောက်ထည့်ပြီး၊ နာရီဝက်စာစီ alarm ပေးထားတယ်။ Alarm title က "Curry to check on stove " တဲ့။ ခေတ်မီချက်နော်း) Alarm ကလဲ မီးလန့်သံချောင်းခေါက်သံလို ဆိုတော့ အသံကြားရင် မီးပဲ လောင်သလား အမြန်ပြေးရတယ်း)\nနောက်မှို့ သတိကမေ့တတ်တော့ ဟင်းအိုး မကျက်မချင်း ငုတ်တုတ်ထိုင်စောင့်ရမဲ့ အဖြစ်ကိုး။ ခုတော့ ဘလော့ဂ်လေးရေးပြီး အေးဆေးပဲ။ ခုဆို အဲလိုပဲ ဘာလုပ်စရာပဲ ရှိရှိ၊ ခေါင်းစဉ်လေးပေးပြီး alarm လုပ်ထားလိုက်တာပဲ။ အန်တီဆွိတို့လို သတိမေ့တတ်သူတွေ အတွက် အလွန်ကို အသုံးဝင်ပါတယ်။ ကျေးဇူးပါ ... စတိဂျော့ရ်ှရှင်။\nဒန် ဒန် ဒန်ဒန် ဒန် ဒန် ဒန်ဒန် ... .... ....\nဟော ... ပြောရင်းဆိုရင်း ဟင်းလန့် သံချောင်းခေါက်နေပြီ။\nဟင်းအိုး သွား ကြည့်လိုက်ဦးမယ် ပိတ်သတ်တို့ရေ .... ....\nPosted by T T Sweet at 11:25 AM 15 comments:\nပထမဦးဆုံးပြောလိုတာက ဒီပို့စ်ကို အန်တီဆွိ ရေးတာ မဟုတ်ပါ။ ဖိုရမ်ထဲမှ မောင်လေးတစ်ယောက်လိုခင်မင်ရသော အမောင် ကန်ဂရူး (Kangaroo ) ရဲ့ အိမ်ဝယ်တဲ့ အတွေ့အကြုံနဲ့ ဆောင်ရန်ရှောင်ရန်လေးတွေ ရေးထားတဲ့ ပို့စ်ကို သဘောကျလို့ ရှယ်ပေးလိုက်တာပါ။\nအော်ဇီမှစာဖတ်ပရိတ်သတ်များအတွက် ဗဟုသုတ ရစေရန် အလို့ငှါ ရည်ရွယ်ပါတယ်။\nဟိုနေ့ကပဲ သူတို့အိမ်သစ်ကလေးကို အလည်ရောက်ခဲ့လို့ တစ်ခါတည်း ခွင့်တောင်းခဲ့တာ။ အိမ်ရှင်မလေးကတော့ အန်တီဆွိရေတဲ့ ပြောင်းတာ တစ်ပတ်ရှိပြီ ခုချိန်ထိ ကိုယ့်အိမ်လို့ မခံစားရသေးဘူးတဲ့ ပြောရှာတယ်။ သူတို့အိမ်က ရေကူးကန်လေးနဲ့ ဆေးဖြူသုတ်ထားပြီး ခြံစည်းရိုးလေး သပ်သပ်ရပ်ရပ်နဲ့ တော်တော်ကောင်းပါတယ်။ သူကလဲ အန်တီဆွိတို့ကို တစ်ချိန်လုံး အိမ်ဝယ်ဖို့ တိုက်တွန်းနေတော့တာပဲ။ ကိုယ်တွေကလဲ ဟိုကအိမ်ကို ပြန်ရောင်းမှ၊ အော်ဇီနဲ့ စလုံး ငွေလွှဲနှုံးတက်မှဆို ထိုင်စောင့်နေတာနဲ့ စဉ်းစားနေတုံးရှိသေးတယ်။\nသူက အိုးပိုင်အိမ်ပိုင် အပိုင်း (၁) ... (၂) ဆို အပိုင်းလေးတွေ ခွဲထားတာ (၉) အထိပဲ။ ဖတ်သူတွေ ဆန့်တငံ့ငံ့ဖြစ်မှာစိုးလို့ အန်တီဆွိမှ တစ်နေ့ကို ၂ပိုင်းခန့်ကို ပို့စ် (၁)ပုဒ်အဖြစ်တင်ပေးပါမယ်။\nဒီပို့စ်အတွက် မြန်မာကျူးပစ်ဖိုရမ်ကိုရော၊ အမောင် ကန်ဂရူးကိုရော ခရက်ဒစ်ပေးပါတယ်။\nအိုးပိုင် အိမ်ပိုင် - အပိုင်း (၁)\nအော်စီမှာ အချိန်ပြည့်(full-time) အလုပ်လုပ်တဲ့သူတွေဆိုရင် ဘယ်လိုအလုပ်အကိုင်မျိုးကိုပဲလုပ်လုပ် အသုံးစရိတ်ကို ချွေတာပြီး ၀င်ငွေနဲ့ ထွက်ငွေကို စီမံခန့်ခွဲနိုင်မယ်ဆိုရင် မိမိနဲ့ လက်လှမ်းမီရာ အိမ်တစ်လုံးလောက်တော့ အနည်းဆုံး ၀ယ်နိုင်ကြတာကိုး။ အဲ့တော့ အိမ်လေးတစ်လုံးဝယ်ပြီး အိုးပိုင်အိမ်ပိုင်လေးနဲ့ နေဖို့ဆိုတာ အော်စီတော်တော်များများရဲ့အိမ်မက်တစ်ခုပါပဲ။\nမြန်မာပြည်က ကျွန်တော်နဲ့ သိတဲ့ အန်တီတစ်ယောက်ဆိုရင် သူ့ငယ်ချစ်ဦးကို အိမ်တစ်ဆောင် မီးတစ်ပြောင်နဲ့ နေရမှ၊ တင်တောင်းမှ ယူမယ်ဆိုတော့ ဟိုခမျာမှာ ဟတ်ကော့ကြီးဖြစ်လို့ ကြိုးစားရင်းနဲ့ သူတို့တွေ အသက် ၄၀ ကျော်၊ ၅၀ တန်းတွေ ဖြစ်ကုန်ပါပြီ။ အခုတော့ ငယ်ကျွမ်းဆွေတွေ ဖြစ်ကုန်ပြီ။ အစကတည်းက အဓိကက အဓိကပဲ ဖြစ်ရမှာ။\nအိမ်ဝယ်ဖို့ဆိုရင် အိမ်တန်ဖိုးရဲ့ အနည်းဆုံး ၅% ကို မတည်ငွေ deposit အနေနဲ့ ကိုယ်မှာ စုထားပြီးသားရှိရပါမယ်။ ဒါမှ ကျန်တဲ့ ၉၅% ရာခိုင်နှုန်းကို ဘယ်က ထုတ်ချေးမှာပါ။ ဥပမာ တွက်ရလွယ်အောင် ၄ သိန်းတန် အိမ် (သို့) တိုက်ခန်း ၀ယ်မယ်ဆိုကြပါစို့ဆိုရင် မတည်ငွေ ၅% ဆိုတော့ ကိုယ်လက်ထဲမှာ စုငွေ ၂ သောင်း ရှိထားရပါမယ်။ ဒါပေမယ့် ၂၀% နဲ့အထက် (၈ သောင်းနှင့် အထက်) စုငွေရှိရင်တော့ ပိုကောင်းပါတယ်။ ဒါမှ lender mortgage insurance တွေပေးဖို့၊ genuine saving history တွေပြဖို့ မလိုတော့ပါဘူး။\nအိမ်တန်ဖိုး = ၄ သိန်း\nစုငွေ ၅% = ၂ သောင်း\nစုငွေ ၂၀% = ၈ သောင်း\nကျွန်တော်ရေးလက်စနဲ့ စက်က အလိုလိုပါဝါကျသွားလို့ ပို့စ်တစ်ခုစာလောက် ပျောက်သွားလို့ အဲလိုထပ်မဖြစ်အောင် ရေးပြီးသမျှကို အပိုင်းလေးတွေ ခွဲပြီးတင်တော့မယ်။ နောက်ပို့စ်တွေမှာ အချိန်ရရင် ရေးဖို့ စဉ်းစားထားတဲ့ ခေါင်းစဉ်အချက်အလက်တွေကို အောက်မှာ ရေးထားပါတယ်။ ကျူးပစ်တွေလည်း ကျွန်တော်ကို ရေးဖို့ ဆန္ဒပြုချင်တဲ့ ခေါင်းစဉ်လေးတွေ ရှိရင်လည်း ပြောပြပေးပါ။\n၂။ တိုက်ခန်း ၀ယ်မလား၊ လုံးချင်းအိမ်ဝယ်မလား။\n(ခ) လက်လှမ်းမှီသော ငွေကြေးပမာဏ\n(ဂ) ရင်းနှီုးမြှုပ်နှံမှု ရှုထောင့်\n(က) မြို့လည်ကောင်နှင့် နီးမှု\n(ခ) အလုပ်၊ ကလေးတက်တဲ့ကျောင်းနဲ့ နီးမှု\n(ဂ) ရင်းနှီးမြှုပ်နှံမှု ရှုထောင့်\n(က) အလုပ်အကိုင်နှင့် ၀င်ငွေ\n(ခ) မိသားစု စီမံကိန်း\n(ဂ) အတိုးနှုန်း အပြောင်းအလဲ\n(ခ) ဘဏ်နှင့် ဘဏ်ပွဲစား\n(ဂ) ပိုင်ဆိုင်မှု လွဲပြောင်းရေး အရာရှိ (conveyance r) သို့ ရှေ့နေ\n(ဃ) အိမ်စစ်ဆေးသူများ (pest and building inspectors)\n(က) စီမံကိန်း ရေးဆွဲခြင်း\n(ဂ) သင့်တော်တဲ့ အိမ်လိုက်ရှာခြင်း\n(ဃ) ဈေးညှိခြင်းနဲ့ ပိုင်ဆိုင်မှုပြောင်းလဲခြင်း\nအိုးပိုင် အိမ်ပိုင် - အပိုင်း (၂)\nတိုက်ခန်းဝယ်မလား၊ လုံးချင်းအိမ် ၀ယ်မလားဆိုတာ ကိုယ့်ရဲ့ လူမှုနေထိုင်မှုပုံစံ၊ ကိုယ်တတ်နိုင်တဲ့ ငွေကြေးပမာဏနဲ့ ရင်းနှီးမြှပ်နှုံမှု စတဲ့အချက်တွေနဲ့ ညှိုယူကြရပါတယ်။ တိုက်ခန်းကကောင်းတယ်၊ ဒါမှမဟုတ် အိမ်ကကောင်းတယ်လို့တော့ ပုံသေကားချပ်ကြီး အမြဲတမ်းတော့ ပြောလို့ မရပါဘူး။\nလူလွတ်တွေ၊ ကလေးမရှိသေးတဲ့မိသားစုတွေကတော့ အဖိုးနည်း ၀န်ပါ တိုက်ခန်းကို သဘောကျကြပါတယ်။ ဒါပေမယ့် တိုက်ထိန်းသိမ်းခ strata fee ပေးရတာတို့၊ ပတ်ဝန်းကျင်အခန်းတွေက ဆူညံဆူညံလုပ်ရင် အတိုင်းအတာတစ်ခုအထိတော့ သည်းခံပြီးနေရတာတို့တော့ ရှိတာပေါ့။ ကလေးငယ်လေးတွေရှိတဲ့ မိသားစုတွေကျတော့ ကလေးတွေ နောက်ဖေးခြံမှာ ဆော့ကစားလို့ရတဲ့၊ တိုက်ခန်းထက်စာရင် Privacy ပိုရတဲ့ လုံးချင်းအိမ်ကို ပိုကြိုက်ကြပါတယ်။ လုံးချင်းအိမ်ဆိုတော့ Council fees ပေးရတာတို့၊ မြတ်ရိပ်၊ ခြံရှုင်း၊ အပင်စိုက်၊ ရေလောင်းတဲ့အလုပ်တွေ ပုံမှန်မပျက်မကွက်လုပ်ရတာတို့တော့ ပါလာမှာပေါ့။\nယေဘူယျအားဖြင့် လုံးချင်းအိမ်က တိုက်ခန်းတန်ဖိုးရဲ့ တစ်ဆခွဲ၊ နှစ်ဆလောက်ဖြစ်နေတော့ လက်လှမ်းမီသူတွေကတော့ လုံးချင်းအိမ်ဝယ်ကြပေမယ့် တစ်ချို့ကတော့ ကိုယ်နိုင်တဲ့ တိုက်ခန်းလေးကို ပထမ ၀ယ်ပြီးမှ နောက်တစ်ဆင့်အနေနဲ့ ငွေစုပြီး လုံးချင်းအိမ်ကို ၀ယ်တဲ့သူတွေလည်း ရှိပါတယ်။ မြတ်ရိတ်၊ ခြံရှင်းလုံးဝမကြိုက်တဲ့၊ အိမ်မှာ ညအိပ်ချိန်လောက်ပဲနေတဲ့ တစ်ချို့များကျတော့ တတ်နိုင်ပေမယ့် တိုက်ခန်းမှာပဲ နေတဲ့သူတွေလည်း တွေ့ရပါတယ်။ realestate.com.au (သို့) domain.com.au မှာ ကိုယ်စိတ်ဝင်စားတဲ့ရပ်ကွက်နဲ့ ရောင်းမယ့်အိမ်တွေကို ရှာကြည့်ပြီး median house price or median unite price ကို ကြည့်လိုက်ရင် အဲဒီရပ်ကွက်က ကိုယ့်အထွာထဲမှာ ၀င်၊ မ၀င်သိနိုင်ပါတယ်။\nရင်းနှီးမြှုပ်နှံမှုရှုထောင့်ကဆိုရင်တော့ အော်စီမှာ ရေရှည်နေမယ်ဆိုရင် လုံးချင်းအိမ်ကို ၀ယ်ပါ လို့ ကျွန်တော်အကြံဥာဏ်တောင်းခံတဲ့သူက ကျွန်တော်ကို ပြောပြဖူးပါတယ်။ သူကိုယ်တိုင်ကတော့ အလုပ်နဲ့နီးတဲ့ တိုက်ခန်းလေးမှာ ၀ယ်နေပြီးတော့၊ မြေကြီးသက်သက် ထပ်ဝယ်ထားပါတယ်။ အဆောက်အအုံသက်သက်က နှစ်ကြာလာတာနဲ့အမျှ တန်ဖိုးကျလာပါတယ်။ အဲဒီတိုက်ခန်း အချိုးကျပိုင်တဲ့မြေကြီးကသာ တန်ဖိုးတက်လာတာပါ။ လုံးချင်းအိမ်ကျတော့ တိုက်ခန်းထက်စာရင် မြေကြီးပိုင်ဆိုင်မှုပိုများတော့ နှစ်ရှည်မှာ တိုက်ခန်းထက် သိသိသာသာ တန်ဖိုးတက်ပါတယ်။ Buildings depreciate but land appreciate လို့ ဆိုရိုးရှိပါတယ်။\n(Credit to Ko Kangaroo and MMCP)\nPosted by T T Sweet at 12:43 PM7comments: